
Numeroși oameni de știință și editori care activează în prezent în domeniul multicultural al istoriei mondiale utilizează o terminologie menită să nu impună unei culturi standardele alteia. Așa cum au recomandat specialiștii care au contribuit la publicarea Evangheliei după Iuda sub egida Societății Național Geographic, în acest volum sunt folosite abrevierile î.e.n. (înaintea erei noastre) și e.n. (era noastră). Prima se referă la aceeași perioadă ca abrevierea î.Hr. (înainte de Hristos), iar cea de–a doua, la același interval de timp ca d.Hr. (după Hristos).



„Cuvântul tainic al revelației pe care Iisus i l–a spus lui Iuda Iscarioteanul…”
Evanghelia după Iuda

Timp de 1600 de ani, mesajul ei a rămas ascuns. Când filele de papirus ale acestei evanghelii pierdute au ajuns în sfârșit în mâinile Specialiștilor care îi puteau dezvălui secretele, aceștia au rămas uluiți. Era un text care nu mai fusese văzut de nimeni încă din primii ani de existență ai creștinismului și despre care unii experți credeau că nici n–a existat vreodată – o evanghelie relatată din perspectiva lui Iuda Iscarioteanul, arhetipul trădătorului în întreaga istorie. Însă, departe de a fi un ticălos, personajul Iuda care răzbate din aceste pagini este un erou.
Conform acestei reinterpretări radicale, Iisus îi cere Iscarioteanului să–l trădeze. Spre deosebire de Evangheliile Noului Testament, aici Iuda este prezentat ca un veritabil model pentru toți cei care vor să devină discipoli ai lui Iisus; el e singurul apostol care îl înțelege cu adevărat pe Iisus.



Societatea Național Geographic publică aici textul acestei remarcabile evanghelii, pentru prima dată de când a fost condamnat ca eretic de către autoritățile Bisericii Creștine în formare, îndeosebi de Sf. Irineu, în anul 180. Ascuns într–o grotă din Egiptul de Mijloc, codexul (cartea) care cuprinde evanghelia a fost descoperit de niște agricultori în anii ’70. În perioada care a urmat, papirusul a fost vândut și cumpărat de negustorii de antichități, ascuns și purtat pe trei continente – peregrinări ce i–au afectat integritatea și l–au fragmentat. În 2001, a intrat în posesia unei echipe de specialiști care și–au asumat misiunea extrem de dificilă de a–l reconstitui și restaura.
Evanghelia după Iuda a fost tradusă din coptă sub forma unui text în proză, acesta fiind însoțit de comentarii menite să–i expliciteze fascinanta istorie în contextul Bisericii timpurii și să ofere o nouă modalitate de înțelegere a mesajului transmis de Iisus Hristos.



Introducere



De–a lungul anilor, nisipurile Egiptului au dat la iveală nenumărate comori arheologice, iar de data aceasta au dăruit lumii o nouă descoperire extraordinară: Evanghelia după Iuda, recent descoperită și publicată acum pentru prima dată.
Însuși titlul acestui text, Evanghelia după Iuda – Iuda Iscarioteanul – este șocant. În Evangheliile din Noul Testament și, în general, în tradiția creștină, Iuda Iscarioteanul este înfățișat ca o personificare a trădătorului: vânzătorul lui Iisus, cel care își predă Învățătorul în mâinile autorităților romane; prin urmare, nimic în privința lui nu pare a–l lega de Evanghelia sau vestea cea bună a lui Iisus. În Evanghelia după Luca se afirmă că Satana intră în trupul lui Iuda și îl împinge la fapta sa mârșavă, iar în Evanghelia după Ioan, Iisus le vorbește celor doisprezece ucenici și le spune că unul dintre ei, Iuda, este un diavol. Sfârșitul Iscarioteanului, conform Noului Testament, este la fel de josnic precum faptele lui: primește de la autorități bani pătați de sânge, fiindcă l–a trădat pe Iisus, și ori se spânzură (ca în Evanghelia după Matei), ori suferă o moarte cumplită, cu abdomenul spintecat (ca în Faptele Apostolilor). În arta creștină, Iuda este înfățișat de cele mai multe ori în ipostaza care l–a consacrat: trădându–l pe Iisus cu un sărut – sărutul lui Iuda.
Totuși, chiar și în Noul Testament există ceva captivant în privința lui Iuda Iscarioteanul. Relatarea vânzării lui Iisus este plină de forță și de o veridicitate crudă: Iisus este trădat de unul dintre apropiații săi. În Evangheliile Noului Testament, Iuda este prezentat ca făcând parte din cercul restrâns al ucenicilor lui și, conform Evangheliei după Ioan, este vistiernicul grupului, lui fiindu–i încredințate toate resursele de care dispun Iisus și ucenicii săi. Mai mult decât atât, la Cina cea de Taină, oare nu Iisus însuși îi cere lui Iuda să facă ceea ce are de făcut și s–o facă repede? Nu a fost oare totul parte dintr–un plan divin, conform căruia Iisus trebuia să piară pentru păcatele oamenilor și să învie din morți în a treia zi? Fără Iuda și fără sărutul lui, ar mai fi avut loc răstignirea și învierea?
Enigma lui Iuda Iscarioteanul, ucenicul și trădătorul lui Iisus, a fost investigată de mulți dintre cei care s–au simțit intrigați de caracterul și de motivația lui. Literatura referitoare la Iuda este bogată și cuprinde lucrări bine cunoscute, aparținând atât genului științific, cât și celui beletristic, precum Trei versiuni ale lui Iuda, de Jorge Luis Borges, Maestrul și Margareta, de Mihail Bulgakov, Judas: Ein Jünger des Herrn, de Hans–Josef Klauck, Juda: Trădător sau prieten al lui Iisus?, de William Klassen, Iuda Iscarioteanul și mitul răului evreiesc, de Hyam Maccoby, sau piesa lui Marcel Pagnol, Iuda. În musicalul rock Jesus Christ Superstar, Iuda Iscarioteanul aproape că devine personaj principal, muzica și prezenta sa oferind o imagine mai caldă asupra profundului devotament arătat lui Iisus. În melodia „With God on Our Side”, Bob Dylan cântă:

Va trebui să hotărăști singur
Dacă Iuda Iscarioteanul
Îl are pe Dumnezeu de partea sa.

Iuda Iscarioteanul din Evanghelia după Iuda este vânzătorul lui Iisus, dar este totodată eroul textului. El îi spune lui Iisus: „Eu știu cine ești și de unde ai venit. Ești de pe tărâmul nemuritor al lui Barbelo. Iar eu nu sunt vrednic să rostesc numele celui care te–a trimis.” În lumea spirituală a Evangheliei după Iuda, a mărturisi că Iisus este „de pe tărâmul nemuritor al lui Barbelo” înseamnă a recunoaște că este o ființă divină, iar a sublinia caracterul inefabil al numelui celui care l–a trimis înseamnă a afirma că adevăratul Dumnezeu este Spiritul infinit al universului. Spre deosebire de ceilalți ucenici, care nu–și înțeleg corect învățătorul și nu pot sta în fața lui, Iuda realizează cine este Iisus, își asumă locul în fața lui și învață de la el.
În evanghelia care îi poartă numele, Iuda îl trădează în cele din urmă pe Iisus, dar o face în cunoștință de cauză, la solicitarea sinceră a acestuia. Referindu–se la ceilalți ucenici, Iisus îi spune: „Tu îi vei întrece pe toți. Căci tu vei jertfi omul care mă învesmântează.” Conform Evangheliei după Iuda, Iisus este mântuitor, nu grație trupului său muritor, ci pentru că el poate revela sufletul sau esența spirituală interioară; în plus, adevăratul cămin al lui Iisus nu este această lume imperfectă, ci universul divin al luminii și al vieții. Pentru Iisus din Evanghelia după Iuda, moartea nu este o tragedie și niciun rău necesar, menit a înlesni iertarea păcatelor. Spre deosebire de Evangheliile din Noul Testament, în Evanghelia după Iuda, Iisus râde adesea – râde de slăbiciunile și defectele ucenicilor și de absurditățile din viața umană. Moartea, ca un final al acestei existente fizice absurde, nu este înfricoșătoare. Departe de a fi un prilej de întristare, moartea e modalitatea prin care Iisus se eliberează de trupul de carne, pentru a se putea întoarce în căminul său ceresc; astfel, trădându–l, Iuda își ajută prietenul să–și lepede corpul și să–și descătușeze sinele interior, eul său divin.
Această perspectivă a Evangheliei după Iuda diferă din câteva puncte de vedere de cea a Evangheliilor din Noul Testament. În perioada de formare a Bisericii creștine, pe lângă textele lui Matei, Marcu, Luca și Ioan, incluse în Noul Testament, au fost compuse multe alte evanghelii. Printre cele care au supraviețuit, în întregime sau parțial, se numără Evanghelia Adevărului și evangheliile după Toma, Petru, Filip, a Mariei – Maria Magdalena –, a ebioniților, a nazorenilor, a evreilor și a egiptenilor, pentru a nu aminti decât câteva. Toate aceste evanghelii demonstrează bogata diversitate a punctelor de vedere în cadrul creștinismului timpuriu. Evanghelia după Iuda a fost doar una dintre cele scrise de primii creștini, în încercarea lor de a reda, într–un fel sau în altul, o imagine a identității lui Iisus și a modului în care el trebuie urmat.
Evanghelia după Iuda poate fi considerată o evanghelie gnostică. Redactat probabil la mijlocul secolului al doilea, pe baza unor idei și surse anterioare, textul reprezintă o formă timpurie a spiritualității, care pune accentul pe gnosis sau cunoaștere – o cunoaștere mistică, a lui Dumnezeu și a unității intrinseci a sinelui cu Dumnezeu. Acest tip de spiritualitate este numit adesea „gnostic”, dar în lumea antică s–a purtat o dispută cu privire la utilizarea termenului respectiv, dispută care continuă și astăzi, în mediile academice. O asemenea abordare directă a lui Dumnezeu, ca aceea întâlnită în textele gnostice, nu necesită existența unui intermediar; la urma urmei, Dumnezeu este duhul și lumina din interiorul ființei umane. În plus, dovezile provenite din anii de început ai Bisericii și de la ereziologii (combatanții împotriva ereziilor) din cadrul ei sugerează că acești gnostici liber–cugetători nu erau deloc pe placul prelaților. Scrierile ereziologilor sunt pline de acuzații conform cărora gnosticii aveau gânduri necurate și erau angajați în activități nepermise. Polemica nu a fost niciodată o joacă de copii, iar documentele cu intenții polemice, precum cele ale ereziologilor, încearcă adesea să–și discrediteze oponenții, creând suspiciuni cu privire la modul lor de a gândi și de a trăi. Evanghelia după Iuda nu se lasă nici ea mai prejos, acuzându–i pe membrii și liderii noii Biserici ortodoxe <În cuprinsul acestei cărți, termenul „ortodox” nu este folosit cu referire la Biserica creștină răsăriteană, ci desemnează ceea ce este conform cu principiile tradițional acceptate ale Bisericii creștine. (n. trad.)> de cele mai diverse comportamente dezagreabile. În conformitate cu Evanghelia după Iuda, acești creștini rivali nu sunt decât niște simpli lachei ai dumnezeului care guvernează lumea de aici, de jos, iar viața pe care ei o duc reflectă firea respingătoare a acestuia.
În Evanghelia după Iuda este menționat și Set, bine cunoscut din cartea biblică a Genezei, și se specifică totodată că oamenii care se bucură de cunoașterea lui Dumnezeu fac parte din neamul lui Set. Acest tip aparte de gândire gnostică este descris adesea de specialiști ca fiind setian. Conform Genezei, Set, cel de–al treilea fiu al lui Adam și al Evei, s–a născut după tragicul episod care a avut loc în prima familie disfuncțională a lumii, în urma căruia Abel a murit, iar Cain a fost izgonit. Set, se sugerează în Geneză, constituie un nou început pentru omenire. Prin urmare, a aparține neamului lui Set – conform Evangheliei după Iuda și altor texte setiene similare – înseamnă a face parte dintr–un neam iluminat. Aceasta este vestea cea bună a mântuirii în lucrările setiene, precum Evanghelia după Iuda.
În secțiunea centrală a textului, Iisus îl învață pe Iuda despre misterele universului. În Evanghelia după Iuda, ca și în alte evanghelii gnostice, Iisus este în primul rând un învățător, care le oferă celorlalți Înțelepciune și cunoaștere, nu un mântuitor care moare pentru păcatele lumii. Pentru gnostici, problema fundamentală în viața omului nu este păcatul, ci ignoranța, iar cea mai bună modalitate de rezolvare a acestei probleme este nu credința, ci cunoașterea. În Evanghelia după Iuda, Iisus îi dezvăluie Iscarioteanului – și totodată cititorilor – acea cunoaștere care poate eradica ignoranța, facilitând conștientizarea sinelui și a lui Dumnezeu.
Această parte revelatorie a Evangheliei după Iuda prezintă, probabil, unele dificultăți pentru cititorul modern. Ele derivă în principal din faptul că perspectiva revelației setiene gnostice diferă considerabil de filosofia, teologia și cosmologia pe care le–am moștenit noi în cadrul tradiției creștine euro–americane. Roma și creștinismul ortodox s–au impus în cele din urmă și, așa cum nota odată Borges, referitor la textele gnostice despre care discuta, „dacă ar fi triumfat Alexandria în locul Romei, poveștile extravagante și confuze pe care le–am rezumat aici ar fi fost coerente, maiestuoase și cât se poate de obișnuite”. Gnosticii din Alexandria și din restul Egiptului nu au triumfat – așa cum n–a făcut–o nici Evanghelia după Iuda – în veritabilele războaie teologice duse în secolele doi, trei și patru; în consecință, texte precum Evanghelia după Iuda, care oferă o perspectivă diferită, conțin idei care par astăzi neobișnuite.
Cu toate acestea, ceea ce–i dezvăluie Iisus lui Iuda în Evanghelia după Iuda ilustrează o teologie și o cosmologie sofisticate. Revelația în sine conține un număr redus de elemente creștine și, dacă specialiștii au înțeles corect modul de dezvoltare a tradițiilor gnostice, originile acestor idei ar putea data din secolul întâi sau chiar mai devreme, în cadrul cercurilor filosofice și gnostice iudaice permeabile la ideile greco–romane. Iisus îi spune lui Iuda că la început a existat o divinitate infinită, transcendentă și, printr–o serie complexă de emanații și creații, cerurile au devenit pline de lumină și strălucire. Această divinitate nemărginită este atât de plină de glorie, încât un concept limitat nu poate s–o descrie în mod adecvat; chiar și cuvântul Dumnezeu – se sugerează – este insuficient și necorespunzător. Lumea de jos însă este domeniul unui stăpânitor inferior, un zeu creator numit Nebro („Rebel”) sau Yaldabaoth, răuvoitor și răutăcios – de unde și problemele cu care se confruntă lumea noastră și deci necesitatea de a lua aminte la cuvintele de Înțelepciune și de a conștientiza lumina divină din interiorul propriei ființe. Pentru acești credincioși, cel mai profund mister al universului constă în faptul că spiritul sau duhul divin rezidă în interiorul unora dintre oameni. Cu toate că trăim într–o lume imperfectă, mult prea des sălaș al întunericului și al morții, putem transcende bezna și accede la viață. Suntem mai buni decât această lume, îi explică Iisus lui Iuda, fiindcă aparținem lumii divinului. Dacă Iisus este fiul acestui divin, la fel suntem și noi. Tot ce trebuie să facem este să transpunem în fapte această cunoaștere a divinului și vom fi iluminați.
Spre deosebire de Evangheliile din Noul Testament, în Evanghelia după Iuda, Iscarioteanul este prezentat ca un personaj în întregime pozitiv, un exemplu pentru toți cei care doresc să fie ucenici ai lui Iisus. De aceea, probabil, textul se încheie cu episodul trădării, nu cu cel al răstignirii. Esența evangheliei este puterea de pătrundere și loialitatea lui Iuda, ca paradigmă și chintesență a ucenicului. La urma urmei, el face exact ce dorește Iisus. În tradiția biblică, Iuda – al cărui nume a fost legat de „iudei” și „iudaism” – a fost descris frecvent ca evreul ticăloșit, care îl vinde pe Iisus pentru a fi arestat și ucis; în consecință, figura biblică a trădătorului Iuda a alimentat flacăra antisemitismului. În evanghelia pe care o discutăm aici însă, personajul Iuda tinde să contracareze această orientare antisemită. Iscarioteanul nu face decât ceea ce–i cere Iisus, îi ascultă spusele și îi rămâne credincios. Astfel, el se dovedește a fi ucenicul iubit și prietenul drag al învățătorului său. În plus, secretele pe care le află de la acesta sunt impregnate de tradițiile gnostice ale iudeilor, iar Iisus este învățătorul, maestrul. Evanghelia creștină după Iuda este în armonie cu una dintre perspectivele iudaice – una alternativă, ce–i drept –, cea a gândirii de tip gnostic și astfel filosofia gnostică iudaică a fost redenumită filosofie gnostică creștină.
În această carte, Iisus redă convingerea platoniciană conform căreia fiecare individ își are steaua sa, iar destinul omului e dependent de aceasta. Iuda, adaugă Iisus, are și el propria stea. Spre sfârșitul textului, înainte ca Iuda să fie transfigurat și învăluit într–un nor luminos, Iisus îi cere să privească spre cer, spre stele și spre lumină. Sunt multe stele pe boltă, dar cea a lui Iuda e deosebită. Și, așa cum îi spune Iisus, „steaua care arată drumul este steaua ta”.



Volumul de față oferă pentru prima dată cititorului modern textul Evangheliei după Iuda. Aceasta este prima sa expunere publică, după anii de început ai Bisericii creștine, înainte de a fi fost ascunsă undeva în Egipt. Evanghelia după Iuda, al treilea text într–un codex pe papirus, numit astăzi Codex Tchacos, a fost descoperită în anii 70, în Egiptul de Mijloc. S–a păstrat în traducere coptă, deși, fără îndoială, a fost scrisă inițial în greacă, probabil pe la mijlocul secolului al doilea. Această dată este susținută de o afirmație a unuia dintre primii părinți ai Bisericii, Irineu din Lyon, care, în lucrarea sa Împotriva ereziilor, scrisă în jurul anului 180, s–a referit la o anume Evanghelie după Iuda. Așa cum demonstrează Gregor Wurst în eseul său, textul menționat de Irineu și de alții după el poate fi identificat ca o versiune a Evangheliei după Iuda din Codex Tchacos. Traducerea în limba coptă este, se pare, puțin mai veche decât textul din Codex Tchacos, care datează probabil din prima parte a secolului al patrulea, deși datarea cu carbon–14 sugerează pentru codex o dată nu cu mult anterioară.
Traducerea în engleză a Evangheliei după Iuda, publicată de Național Geographic Society, a fost realizată, în colaborare, de Rodolphe Kasser, Marvin Meyer și Gregor Wurst, împreună cu François Gaudard. Rodolphe Kasser, profesor emerit la Facultatea de Arte a Universității din Geneva, Elveția, a publicat numeroase lucrări de studii copte și a editat o serie de importante codexuri scrise în greacă și coptă. Marvin Meyer, profesor de studii biblice și creștine la Universitatea Chapman, Orange, California, și–a axat cercetările în mare parte asupra textelor de la Nag Hammadi. Gregor Wurst, profesor de istoria creștinismului la Facultatea de Teologie Catolică a Universității din Augsburg, Germania, este editor și cercetător în domeniul studiilor copte și maniheiste. François Gaudard, egiptolog și cercetător asociat la Institutul Oriental al Universității din Chicago, este specializat în coptă și demotică. Începând cu anul 2001, profesorul Kasser și–a asumat, împreună cu Florence Darbre, custode, și cu profesorul Wurst (din 2004), extraordinara activitate de îmbinare și aranjare a fragmentelor de papirus ale codexului, fapt ce a necesitat o considerabilă muncă de reconstituire. Traducerea în engleză, agreată de toți participanții, a textului recuperat al Evangheliei după Iuda este publicată în acest volum.
În cadrul traducerii, numărul paginilor din manuscris este redat între paranteze drepte [(…)], iar în secțiunea de comentarii, referirile la anumite fragmente din text țin seama de aceste numere. Parantezele drepte sunt folosite de asemenea pentru a indica lacunele (lipsuri în text, cauzate de distrugerea unor fragmente de papirus sau de ștergerea cernelii); reconstituirea textului lipsă este redată între paranteze. Uneori, cuvintele sau numele parțial reconstituite sunt scrise parțial între paranteze, pentru a indica acea porțiune din cuvânt sau din nume care a supraviețuit în cadrul manuscrisului. Acolo unde o lacună, întinsă pe mai puțin de un rând al manuscrisului, nu a putut fi reconstituită cu certitudine, între parantezele drepte apar puncte de suspensie. În cazul lacunelor mai lungi de un rând de manuscris, care nu au putut fi reconstituite, între parantezele drepte este menționat numărul aproximativ de rânduri lipsă. Din cauza caracterului incomplet al textului și a porțiunilor nereconstituite, au rămas câteva lacune de mari dimensiuni, cu un număr mare de rânduri lipsă.
De câteva ori s–au folosit paranteze unghiulare (<…>), pentru a semnala corectarea unei greșeli în text. Posibilitățile alternative de traducere și problemele deosebite apărute la traducere sunt menționate în notele de subsol.
Textul integral al documentelor din Codex Tchacos urmează să fie publicat într–o ediție critică, însoțit de fotografii în facsimil, textul în coptă, engleză, franceză și germană, note, introducere, indice și un eseu pe tema particularităților dialectale ale coptei. Așa cum se prezintă astăzi, Codex Tchacos este un volum de șaizeci și șase de pagini, format din patru lucrări:
● o versiune a Epistolei lui Petru către Filip (paginile 1–9), cunoscută și din Codexul VIII de la Nag Hammadi;
● un text intitulat „Iacov” (paginile 10–32) – o versiune a Primei Apocalipse a lui Iacov, din Codexul V de la Nag Hammadi;
● Evanghelia după Iuda (paginile 35–58);
● un text intitulat provizoriu Cartea lui Allogenes (sau Străinul, un epitet al lui Set, fiul lui Adam și al Evei, în textele gnostice), necunoscut anterior (paginile 59–66).
Codexul a fost achiziționat de Fundația Maecenas pentru Artă Antică, în anul 2000, și prezentat lui Rodolphe Kasser în vara lui 2001. Kasser a oferit detalii despre munca sa la Evanghelia după Iuda și Codex Tchacos în cadrul celui de–al optulea Congres al Asociației Internaționale de Studii Copte, desfășurat la Paris în 2004. De atunci, interesul pentru Evanghelia după Iuda și speculațiile pe marginea ei nu au contenit și, pentru a o face disponibilă cât mai rapid publicului larg, o prezentăm în cadrul acestei cărți.
În perioada în care volumul de față era la tipar, a fost descoperită o altă porțiune dintr–un papirus al Evangheliei după Iuda, respectiv partea de jos a paginilor 37 și 38. Am făcut cât de repede am putut transcrierea și traducerea textului în coptă de pe aceste pagini, dar nu am mai avut timpul pentru a le analiza în secțiunea destinată comentariilor. Așa cum se menționează în traducere, textul de la baza paginii 37 continuă să descrie scena în care Iisus vorbește cu ucenicii, înainte ca aceștia să vadă Templul. După ce Iisus își încheie fraza, ucenicii fiind tulburați de spusele lui, textul sugerează că Iisus vine la ei încă o dată, pentru o altă conversație. În fragmentul de la baza paginii 38, ucenicii răspund la o întrebare a lui Iisus, abordând polemic problema presupuselor fărădelegi ale preoților din Templu, cu afirmații ce anticipează interpretarea alegorică pe care o dă Iisus, pe pagina 39 și pe următoarele, viziunii referitoare la Templu și la cei din interiorul acestuia. Recuperarea acestui fragment de papirus de mari dimensiuni completează textul Evangheliei după Iuda, conferind totodată o mai mare claritate a relatării și a mesajului său.
Modul de redare a traducerii în acest volum a urmărit să faciliteze mai buna înțelegere a textului. Subtitlurile din cadrul traducerii, inexistente în documentul original, au fost introduse de traducătorii în limba engleză, pentru a structura și clarifica textul. De asemenea, traducerea este însoțită de un număr substanțial de note de subsol. În comentariile prezentate în partea a doua a cărții, eseurile semnate de Rodolphe Kasser, Bart Ehrman, Gregor Wurst și Marvin Meyer oferă sugestii de interpretare a textului evangheliei. Rodolphe Kasser abordează povestea Codexului Tchacos și a recuperării Evangheliei după Iuda. Bart Ehrman, profesor emerit și șeful catedrei de studii religioase de la Universitatea din Carolina de Nord, prezintă o privire de ansamblu asupra viziunii spirituale alternative a Evangheliei după Iuda. Gregor Wurst evaluează afirmațiile făcute de Irineu din Lyon și de alți ereziologi asupra Evangheliei după Iuda, în lumina textului prezentat aici.
Marvin Meyer realizează o analiză detaliată a trăsăturilor gnostice setiene ale textului și examinează conexiunile lor cu alte lucrări cu caracter religios din primii ani de existență ai Bisericii creștine. Aceste eseuri dezbat problemele ridicate în Evanghelia după Iuda și contribuie la clarificarea diverselor puncte de vedere. Unele dintre eseuri includ note de final reunite la sfârșitul cărții, împreună cu sugestii pentru o interpretare mai aprofundată și pentru lecturi suplimentare. Notele sunt însoțite de trimiteri la paginile și rândurile din diferitele eseuri la care se referă.
După o mie șase sute de ani sau mai mult, Evanghelia după Iuda a fost, în sfârșit, găsită. Autorii acestui volum speră ca textul ei să contribuie la dezvoltarea cunoștințelor noastre privind istoria, evoluția și diversitatea de opinii din sânul Bisericii la începuturile sale, aruncând totodată o rază de lumină asupra problemelor cu care s–a confruntat religia creștină timpurie.

Marvin Meyer

Evanghelia după Iuda



Traducerea în limba engleză:
Rodolphe Kasser, Marvin Meyer și Gregor Wurst, în colaborare cu François Gaudard

Introducere: Incipit

Cuvântul tainic al revelației pe care Iisus i l–a spus lui Iuda Iscarioteanul vreme de o săptămână, cu trei zile înainte de a sărbători Paștele.
Când Iisus s–a ivit pe Pământ, el a făcut miracole și mari minuni pentru mântuirea oamenilor. Și fiindcă unii [mergeau] pe calea dreptății, iar alții mergeau în păcat, au fost chemați cei doisprezece ucenici.
El a început să le vorbească despre tainele de dincolo de lume și despre ce va fi la sfârșit. Adesea nu le apărea ucenicilor ca el însuși, ci se afla printre ei ca un prunc.

SCENA I: Iisus dialoghează cu ucenicii. Rugăciunea de mulțumire sau euharistia

Într–o zi, el se afla cu ucenicii săi în Iudeea și i–a găsit Strânși laolaltă și așezați în pioșenie. Când [s–a apropiat] de ucenici, [34] care ședeau laolaltă așezați și înălțând o rugăciune de mulțumire pentru pâine, [el] a râs.
Ucenicii [i–]au spus: „Învățătorule, de ce râzi de rugăciunea [noastră] de mulțumire? Ce am făcut? [Asta] este ce se cuvine.”
El a răspuns și le–a zis: „Nu râd de voi. <Voi> nu faceți aceasta fiindcă așa voiți voi, ci pentru că în acest fel [va fi] preaslăvit dumnezeul vostru.”
Ei au spus: „Învățătorule, tu ești […] fiul dumnezeului nostru.”
Iisus le–a spus: „Cum de mă cunoașteți voi? Adevărat vă spun [eu] vouă, niciun neam dintre voi nu mă va cunoaște.”
Când au auzit acestea, ucenicii au început să se mânie și să cârtească împotriva lui în inimile lor.
Când Iisus le–a văzut lipsa de [înțelegere], le–a [spus]: „De ce tulburarea v–a dus spre mânie? Dumnezeul vostru, care e în voi și […] [35], v–a făcut să vă mâniați [în] sufletele voastre. [Fie] ca oricare dintre voi, care e [îndeajuns de puternic] printre oameni, să scoată la iveală omul desăvârșit și să stea în fața chipului meu.” Cu toții au zis: „Avem puterea.”
Dar duhurile lor n–au cutezat să stea în fața [lui], ci numai al lui Iuda Iscarioteanul. El a putut să stea în fața lui, dar nu l–a putut privi în ochi și și–a întors fața de la el.
Iuda i–a [zis]: „Eu știu cine ești și de unde ai venit. Ești de pe tărâmul nemuritor al lui Barbelo. Iar eu nu sunt vrednic să rostesc numele celui care te–a trimis.”

Iisus îi vorbește numai lui Iuda

Știind că Iuda cugetă la ceva ce era măreț, Iisus i–a spus: „Depărtează–te de ceilalți și îți voi spune tainele împărăției. Tu o poți atinge, dar te vei întrista mult. [36] Căci altul îți va lua locul, așa încât cei doisprezece [ucenici] să fie din nou întregi în dumnezeul lor.” Iuda i–a spus: „Când îmi vei spune aceste lucruri și când va veni ziua cea mare a luminii pentru […] neam?”
Dar când a zis aceasta, Iisus l–a părăsit.

SCENA 2: Iisus le apare din nou ucenicilor

În dimineața următoare, după ce s–au întâmplat acestea, Iisus [le–a apărut] ucenicilor din nou.
Ei i–au spus: „Învățătorule, unde te–ai dus și ce–ai făcut când ne–ai părăsit?”
Iisus le–a spus: „M–am dus la un alt neam mare și sfânt.”
Ucenicii i–au spus: „Doamne, care este neamul acela mare, care este mai presus de noi și mai sfânt decât noi, care nu se află acum pe aceste tărâmuri?”
Când Iisus a auzit aceasta, a râs și le–a spus: „De ce vă gândiți în inimile voastre la neamul acesta sfânt și puternic? [37] Adevărat vă spun [eu] vouă, niciunul născut [din] acest eon nu va vedea [neamul] acela și nicio ceată de îngeri ai stelelor nu va stăpâni peste acei neam și niciun om născut din muritor nu se poate întovărăși cu el, fiindcă neamul acela nu vine din […] care a devenit Neamul de oameni dintre [voi] e din neamul omenirii […] putere, care [… celel]alte puteri […] prin [care] stăpâniți voi.”
Când ucenicii lui au auzit aceasta, fiecare s–a tulburat în duh. N–au putut rosti niciun cuvânt.
În altă zi, Iisus a venit la [ei]. Ei [i–]au spus: „Învățătorule, te–am văzut într–o [vedenie], căci am avut mari [vise…] noaptea […]”
[El a spus]: „De ce ați [voi… când] <voi> v–ați dus să vă ascundeți?” [38]

Ucenicii văd Templul și discuta despre el

Ei [au spus: „Noi am văzut] o măreață [casă cu un mare] altar [în ea și] doisprezece bărbați – ei sunt preoții, credem noi – și un nume; și o mulțime de oameni așteaptă la acel altar, [până când] preoții [… și primesc] jertfele. [Dar] noi am stat așteptând.”
[Iisus a spus]: „Cum erau [preoții]?”
Ei [au spus: „Unii…] două săptămâni; [unii] își jertfesc copiii, alții nevestele, în preamărire [și] umilință între ei; unii se împreunează cu bărbați; alții iau parte la [ucideri]; unii fac o mulțime de păcate și de fapte nelegiuite. Iar oamenii care stau [în fața] altarului invocă [numele tău], [39] și în toate faptele neajunsului lor, jertfele sunt arse […]”
După ce au zis acestea, au tăcut, căci erau tulburați.

Iisus oferă o interpretare alegorica a viziunii referitoare la Templu

Iisus le–a spus: „De ce sunteți tulburați? Adevărat vă spun eu vouă, toți preoții care stau în fața altarului invocă numele meu. Din nou vă spun, numele meu a fost scris pe acest […] al neamurilor de stele prin neamurile de oameni. [Și ei] au sădit copaci fără roade, în numele meu, în chip rușinos.”
Iisus le–a spus: „Cei pe care i–ați văzut primind jertfele la altar – aceea sunteți voi. Acela e dumnezeul pe care îl slujiți, și voi sunteți cei doisprezece bărbați pe care i–ați văzut. Vitele aduse sunt jertfele pe care le–ați văzut – ele sunt cei mulți pe care îi duceți pe căi greșite [40] înaintea acelui altar. […] se va ridica și va folosi numele meu în acest fel, iar neamurile celor cucernici îi vor rămâne credincioase. După el, un alt om se va ridica dintre [preacurvari], și un altul se [va] ridica dintre ucigașii de copii, și un altul dintre cei care se împreunează cu bărbați, și cei care se înfrânează, și restul celor ce trăiesc în murdărie și nelegiuire și păcat, și cei care spun «Noi suntem aidoma îngerilor»; ei sunt stelele care duc totul la împlinire. Căci neamurilor de oameni li s–a spus: «Iată, Dumnezeu a primit jertfa voastră din mâinile preoților» – adică niște slujitori ai păcatului. Dar Domnul care poruncește este Domnul universului. În ziua de pe urmă, ei vor fi făcuți de ocară.” [41]
Iisus [le]–a spus: „Opriți jer[tfele…] pe care le–ați […] asupra altarului, fiindcă ele sunt asupra stelelor voastre și asupra îngerilor voștri și au ajuns deja la împlinire acolo. Deci lăsați–i pe ei să fie [ademeniți] înaintea voastră și lăsați–i să se ducă [– circa 15 rânduri lipsă –] neamuri […] Un brutar nu poate hrăni întreaga creație [42] de sub [ceruri]. Și […] lor […] și […] nouă și […]
Iisus le–a spus: „Nu mai cârtiți. Fiecare dintre voi are steaua lui și fie[care – circa 17 rânduri lipsă –] [43] în […] care a venit [… primăvara] pentru copac […] al acestui eon […] pentru o vreme […] dar el a venit să ude raiul lui Dumnezeu și [neamul] care va dăinui, căci [el] nu va pângări [calea vieții] acelui neam, ci […] pentru întreaga veșnicie.”

Iuda îl întreabă pe iisus despre acel neam și despre neamurile omenești

Iuda [i]–a spus: „[Rab]i, ce fel de roade dă neamul acesta?”
Iisus a spus: „Sufletele tuturor neamurilor omenești vor pieri. Dar când acești oameni vor fi încheiat vremea împărăției și duhul îi va fi părăsit, trupurile lor vor muri, dar sufletele lor vor fi vii, iar ele vor fi ridicate la cer.” Iuda a spus: „Și ce vor face restul neamurilor omenești?” Iisus a spus: „Nu se poate [44] să semeni sămânță pe [piatră] și să–i culegi roadele. [Aceasta] e totodată calea […] neamul [pervertit] […] și Sophia supusă greșelii […] mâna care a creat oamenii muritori, ca sufletele lor să se înalțe la tărâmurile veșnice de sus. [Adevărat] vă spun eu vouă, […] înger […] puteri va putea vedea că […] acestea cărora […] neamurile sfinte […]”
După ce Iisus a spus aceasta, a plecat.

SCENA 3: Iuda relatează o viziune, iar Iisus îi răspunde

Iuda a spus: „Învățătorule, așa cum i–ai ascultat pe ei toți, ascultă–mă acum și pe mine. Căci am avut o mare vedenie.” Când Iisus a auzit aceasta, a râs și i–a spus: „Tu, al treisprezecelea spirit, de ce te străduiești atât de tare? Dar vorbește, iar eu te voi asculta.”
Iuda i–a spus: „În vedenie m–am văzut pe mine pe când cei doisprezece ucenici mă băteau cu pietre și [45] [rău mă] oropseau. Și am ajuns la locul în care […] după tine. Am văzut [o casă…], și ochii mei nu i–au putut [cuprinde] mărimea. Oameni de seamă erau în jurul ei și acea casă <avea> un acoperiș de verdeață, iar în mijlocul casei era [o mulțime – lipsesc două rânduri –], spunând: «Învățătorule, ia–mă și pe mine împreună cu oamenii aceștia.»”
[Iisus] i–a răspuns și i–a zis: „Iuda, steaua ta te–a dus pe căi greșite.” Și a continuat: „Niciun om născut din muritor nu e vrednic să intre în casa pe care ai văzut–o, căci acel loc e păstrat pentru cei sfinți. Nici soarele și nici luna nu vor stăpâni acolo, și nici ziua, ci numai cei sfinți vor sălășlui acolo pentru totdeauna, pe tărâmul veșnic, împreună cu sfinții îngeri. Iată, ți–am dezvăluit tainele împărăției [46] și te–am învățat despre greșeala stelelor; și […] l–am trimis […] pe cei doisprezece eoni.”

Iuda întreabă despre soarta sa

Iuda a spus: „Învățătorule, nu cumva sămânța mea e sub stăpânirea conducătorilor?”
Iisus i–a răspuns și i–a zis: „Vino, căci eu [– două rânduri lipsă –], dar că te vei întrista mult când vei vedea împărăția și toate neamurile ei.”
Când a auzit aceasta, Iuda i–a spus: „Ce lucru bun va fi că am primit–o? Căci tu m–ai pus deoparte pentru neamul acela.”
Iisus i–a răspuns și i–a zis: „Tu vei deveni al treisprezecelea și vei fi blestemat de celelalte neamuri – și vei ajunge să stăpânești asupra lor. În zilele de pe urmă îți vor blestema înălțarea [47] la [neamul] cel sfânt.”

Iisus îi vorbește lui Iuda despre cosmologie:
Spiritul și Cel Autogenerat

Iisus a spus: „[Vino], iar eu te voi învăța despre [taine] pe care nimeni nu [le–a] văzut vreodată. Căci există un tărâm măreț și nesfârșit, a cărui întindere niciun neam de îngeri n–a văzut–o, [în care] se află [un] Mare [Spirit] Invizibil, pe care ochii niciunui înger nu l–au zărit vreodată, niciun gând al inimii nu l–a cuprins, și nicicând nu i s–a dat vreun nume.
Și un nor luminos a apărut acolo. El a spus: «Să ia ființă un înger care să–mi fie ajutor.»
Un mare înger, divinul iluminat Autogenerat, s–a ivit din nor. De la el, alți patru îngeri au luat ființă dintr–un alt nor și ei au devenit ajutoare pentru îngerescul Autogenerat. Cel Autogenerat a spus: [48] «Să […] ia ființă […]», și a luat ființă […]. Și el [a creat]
primul luminător, să domnească asupra lui. El a spus: «Să ia ființă îngerii ca să[–l] slujească», și miriade fără de număr au luat ființă. El a spus: «[Să] ia ființă un eon luminat», și el a luat ființă. El a creat al doilea luminător [pentru] a domni asupra lui, laolaltă cu miriadele de îngeri fără număr, ca să slujească. Așa a creat el ceilalți eoni luminați. I–a făcut să domnească asupra lor și a creat pentru ei miriade de îngeri fără număr, pentru a le fi de ajutor.

Adamas și Luminătorii

Adamas era în cel dintâi nor luminos pe care niciun înger nu l–a zărit printre cei numiți «Dumnezeu». El [49] […] că […] chipul […] și după asemănarea [acestui] înger. El a făcut să apară [neamul] sfânt al lui Set
[…] cei doisprezece […] cei douăzeci și patru […] El a făcut să apară șaptezeci și doi de luminători în neamul cel sfânt, așa cum a fost voia Spiritului. Cei șaptezeci și doi de luminători înșiși au făcut să apară trei sute șaizeci de luminători în neamul cel sfânt, așa cum a fost voia Spiritului, ca numărul lor să fie cinci de fiecare.
Cei doisprezece eoni ai celor doisprezece luminători îl întruchipează pe tatăl lor, cu șase ceruri de fiecare eon, astfel că există șaptezeci și două de ceruri pentru cei șaptezeci și doi de luminători, iar pentru fiecare [50] [dintre ele, câte cinci] bolti cerești, [în total] trei sute șaizeci de [bolți cerești…]. Lor le–a fost dată putere și o [mare] ceată de îngeri [fără număr], pentru slavă și închinare, [și după aceea și] spirite fecioare, pentru slava și [închinarea] tuturor eonilor și a cerurilor și a bolților cerești.

Cosmosul, Haosul și Lumea cealaltă

Mulțimea acelor nemuritori e numită cosmos – adică pieire – de Tatăl și de cei șaptezeci și doi de luminători care sunt cu cel Autogenerat și cu cei șaptezeci și doi de eoni ai săi. În el, primul om a apărut, cu puterile sale depline. Și eonul care a apărut cu neamul lui, eonul în care se află norul cunoașterii și îngerul, este numit [51] el. […] eon […] după aceea […] a spus: «Să ia ființă doisprezece îngeri [pentru] a domni asupra haosului și a [lumii celeilalte].» Și iată, din nor apăru un [înger] a cărui față strălucea de foc și a cărui înfățișare era mânjită de sânge. Numele lui era Nebro, ceea ce înseamnă «rebel»; alții îi spun Yaldabaoth. Un alt înger, Saklas, a ieșit tot din nor. Deci Nebro a creat șase îngeri – la fel ca Saklas – ca să fie ajutoare, iar aceștia au făcut doisprezece îngeri în ceruri, fiecare primind o părticică din ceruri.

Stăpânitorii și îngerii

Cei doisprezece stăpânitori au vorbit cu cei doisprezece îngeri: «Fie ca fiecare dintre voi [52] […] și fie ca ei […] neam [– un rând lipsă –] îngeri»:
Primul este [Se]t, care e numit Hristos.
Al [doilea] este Harmathoth, care e […]
Al [treilea] este Galila.
Al patrulea este Yobel.
Al cincilea [este] Adonaios.
Aceștia sunt cei cinci care au stăpânit asupra lumii celeilalte și în primul rând asupra haosului.

Crearea omenirii

Apoi Saklas a spus îngerilor săi: «Să facem om după chip și după asemănare.» Ei l–au făurit pe Adam și pe soața lui, Eva, căreia i se spune, în nor, Zoe. Căci prin acest nume toate neamurile caută omul și fiecare dintre ele cheamă femeia cu aceste nume. Acum, Sakla nu a [53] stă[pânit…] decât […] nea[murile…] aceasta […] Și [stăpânitor]ul i–a spus lui Adam: «Vei trăi viață lungă, împreună cu copiii tăi.»”

Iuda întreabă despre destinul lui Adam și al omenirii

Iuda i–a spus lui Iisus: „[Care] este durata îndelungată cât omul va trăi?”
Iisus a zis: „De ce întrebi tu asta, căci Adam, cu neamul lui, și–a trăit durata vieții în locul în care și–a primit împărăția, cu anii trăiți cu stăpânitorul său?” Iuda i–a spus lui Iisus: „Duhul omenesc moare?” Iisus a zis: „De aceea i–a poruncit Dumnezeu lui Mihail să dea oamenilor duhul cu împrumut, ca ei să poată sluji, dar Marele Unu i–a poruncit lui Gavriil să dea duhuri marelui neam ce nu are stăpânitor peste el – adică duh și suflet. Prin urmare, [rest]ul sufletelor[ 54] [– un rând lipsă –].

Iisus vorbește cu iuda și cu ceilalți despre nimicirea celor ticăloși

[…] lumina [– aproape două rânduri lipsă –] în jurul […] să fie […] duhul [care există] în voi să sălășluiască în această [carne] printre neamurile de îngeri. Dar Dumnezeu a făcut să li se [dea] cunoaștere lui Adam și celor care erau cu el, pentru ca împărații haosului și ai celeilalte lumi să nu stăpânească asupra lor.”
Iuda i–a spus lui Iisus: „Și ce vor face acele neamuri?” Iisus a zis: „Adevărat vă spun eu vouă, pentru ei toți, stelele vor duce totul la împlinire. Când Saklas își încheie timpul ce i–a fost dat, prima lor stea va apărea cu neamurile, și ei vor termina ce au zis că vor face. Apoi vor preacurvi în numele meu și își vor ucide pruncii [55] și vor […] și [– circa șase rânduri și jumătate lipsă –] numele meu, iar steaua ta va domni peste al [trei]sprezecelea eon.”
După aceasta, Iisus [a râs].
[Iuda a spus]: „Învățătorule, [de ce râzi de noi?]”
[Iisus] a răspuns [și a zis]: „Nu râd [de voi], ci de greșeala stelelor, căci aceste șase stele rătăcesc cu acești cinci luptători, și ei toți vor fi nimiciți împreună cu cei pe care i–au creat.”

Iisus vorbește despre cei botezați și despre trădarea lui Iuda

Iuda i–a spus lui Iisus: „Iată, ce vor face aceia care au fost botezați în numele tău?”
Iisus a spus: „Adevărat îți spun eu [ție], acest botez [56] […] numele meu [– circa nouă rânduri lipsă –] pentru mine. Adevărat îți spun [eu] ție, Iuda, [cei care] aduc jertfe lui Saklas […] Dumnezeu [– trei rânduri lipsă –] tot ce e rău.
Dar tu îi vei întrece pe toți. Căci tu vei jertfi omul care mă înveșmântează.

Deja fruntea ta s–a înălțat,
Urgia ta a fost aprinsă,
Steaua ta a strălucit viu,
Iar inima ta a devenit puternică [57]

Adevărat […] ultimul tău […] a devenit [– circa două rânduri și jumătate lipsă –] mâhni [– circa două rânduri lipsă – ] stăpânitorul, căci el va fi nimicit. Și apoi chipul marelui neam al lui Adam va fi slăvit, căci, înainte de ceruri, de pământ și de îngeri, există acel neam, care este de pe tărâmurile eterne. Iată, totul ți–a fost spus. Ridică–ți ochii și privește spre nor și spre lumina din el și spre stelele care îl înconjoară. Steaua care arată drumul este steaua ta.”
Iuda și–a ridicat ochii și a văzut norul luminos și a intrat în el. Cei care stăteau pe pământ au auzit un glas venind din nor, care zicea, [58] […] mare neam […] chip […] și [– circa cinci rânduri lipsă –].

Încheiere: Iuda îl trădează pe Iisus

[…] Marii lor preoți au cârtit, căci [el] intrase în odaia de oaspeți pentru rugăciunea lui. Dar unii scribi erau acolo pândind cu băgare de seamă pentru a–l prinde în timpul rugăciunii, căci le era teamă de popor, fiindcă toți îl priveau ca pe un profet.
Ei s–au apropiat de Iuda și i–au spus: „Ce faci aici? Tu ești ucenicul lui Iisus.”
Iuda le–a răspuns așa cum au vrut ei. Și a primit niște bani și l–a dat în mâinile lor.

Evanghelia după Iuda

Povestea Codexului Tchacos și a Evangheliei după Iuda



Rodolphe Kasser

Nu mi–am putut stăpâni un strigăt când am văzut pentru prima dată, în seara zilei de 24 iulie 2001, „obiectul” pe care stânjeniții mei vizitatori mi l–au adus pentru a–l examina. Era un document cultural încă necunoscut, cu un text de o forță extraordinară, consemnat pe un material mult prea fragil, cu un aspect plăpând, aproape în pragul distrugerii. Papirusul scris în limba coptă, vechi de peste o mie șase sute de ani, fusese afectat de un lung șir de neșanse, dintre care multe ar fi putut fi evitate. Căzuse victimă lăcomiei și ambiției. Strigătul mi–a fost provocat de imaginea frapantă a unui obiect atât de prețios și totuși atât de prost îngrijit, aproape complet deteriorat, parțial pulverizat, de o fragilitate extremă, fărâmițându–se la cea mai mică atingere; „cartea” aceea străveche, care a primit mai târziu numele de „Codex Tchacos”, era în acea seară doar o biată grămăjoară așezată pe fundul unei cutii de carton.
Cum era posibil ca un asemenea act de vandalism să se fi petrecut la începutul secolului XXI? Cum se putuse întâmpla așa ceva într–un mediu – al comercianților de artă – bine cunoscut pentru metodele și tehnicile sale blânde? Sau, poate mai rău decât atât, într–un mediu chiar mai nobil și mai onorabil: cel al lumii academice?
Data de 24 iulie 2001 împarte, în mod cert, istoria Codexului Tchacos în două perioade: un „înainte” și un „după”. Despre ceea ce s–a întâmplat după această dată pot relata din propria mea experiență, însă cu privire la soarta anterioară a papirusului nu am cunoștințe. Pot spune însă că documentul poartă cicatricele acelei perioade.
Fundația Maecenas pentru Artă Antică, cea care deține în prezent codexul și care are responsabilitatea de a–l proteja și de a asigura publicarea conținutului său, a depus eforturi considerabile pentru a reconstitui prima perioadă din viața documentului; în acest sens, i–a solicitat lui Herb Krosney să se documenteze independent pentru cercetări. Truda sa a fost consemnată în cartea Evanghelia pierdută (Național Geographic Society, 2006), iar eu am avut prilejul de a afla despre descoperirile sale.
În starea în care se află acum, Codex Tchacos cuprinde fragmente din treizeci și trei de file, deci șaizeci și șase de pagini numerotate consecutiv (din cauza stării precare a filelor, numerele de pe paginile 5, 50–53, 55, 59 și 61–66 au dispărut). Manuscrisul este numit uneori și „Codexul lui Iuda”, după titlul unuia dintre textele sale, dar conține de fapt patru lucrări distincte:
● paginile 1–9, Epistola lui Petru către Filip (cu aproximativ același text ca al celei de–a doua fascicule a Codexului VIII de la Nag Hammadi, care are un titlu identic);
● paginile 10–30, „Iacov” (cu aproximativ același text ca al celei de–a treia fascicule a Codexului V de la Nag Hammadi, intitulate acolo Apocalipsa lui Iacov sau, uneori, Prima Apocalipsă a lui Iacov);
● paginile 33–58, Evanghelia după Iuda (un text necunoscut până acum, deși titlul său a fost menționat de Irineu din Lyon în lucrarea sa, Împotriva ereziilor);
● paginile 59–66, un text foarte deteriorat, al cărui titlu s–a pierdut, dar pe care specialiștii au convenit să–l intituleze Cartea lui Allogenes, de la numele personajului principal (textul nu are nicio legătură cu cea de–a treia fasciculă din Codexul XI de la Nag Hammadi, intitulat Allogenes sau Allogenes Străinul).

O naștere întunecata, urmată de o copilărie chinuita: Tranzacțiile din Egipt și Grecia

Herb Krosney menționează că papirusul a fost descoperit în timpul unei incursiuni clandestine, probabil în jurul anului 1978, în Egiptul de Mijloc. Structurile lingvistice ale textelor confirmă această origine, dat fiind că toate aparțin unei variante locale a dialectului sahidic (un dialect regional, sud–estic, al limbii copte). Excavațiile aveau ca scop cercetarea unui mormânt pe malul drept, Jebel Qarara, al Nilului, care domină satul Ambar, aflat nu departe de Maghagha, la șaizeci de kilometri nord de Al Minya.
În urma acestei descoperiri au fost contactați comercianții de antichități, al căror rol în afacere s–a dovedit a fi substanțial. Unul dintre aceștia, un egiptean pe nume Hanna, locuia în Heliopolis, o suburbie situată la nord–est de Cairo. Hanna nu cunoștea decât araba și a intrat în posesia codexului prin intermediul unui coleg din Egiptul de Mijloc. Am Samiah (un pseudonim), prieten cu cei care descoperiseră codexul, i–a vândut documentul lui Hanna, asupra căruia papirusul a făcut o impresie puternică.
Hanna adunase în locuința sa din Cairo o sumedenie de artefacte valoroase, pentru a i le prezenta unui nou client, dar, înainte ca acesta din urmă să vină cu banii, apartamentul a fost spart de hoți. Principalele obiecte furate au fost codexul, o statuetă din aur a zeiței Isis și un colier de asemenea din aur. În anii care au urmat, artefactele furate și–au făcut apariția în Europa. Hanna a hotărât să plece la Geneva și să discute cu un comerciant grec care cumpăra frecvent de la el, pentru a–l ruga să–l ajute să–și recupereze bunurile furate. În 1982, cu ajutorul grecului, Hanna a reușit să reintre în posesia codexului.
Înaintea jafului, egipteanul consultase câțiva experți, probabil papirologi europeni, pentru a afla cât de valoros era codexul, iar rezultatul l–a determinat să ceară un preț foarte mare. Nu știm cu exactitate cine a stabilit acea valoare imprudentă și problematică.
Imediat ce l–a recuperat, Hanna a încercat prin orice mijloace să–l vândă, căutând o instituție care să dispună de fonduri suficiente pentru a plăti prețul cerut de el. A fost, cu certitudine, o experiență incitantă, dar una care l–a copleșit. În cele din urmă, Hanna a izbutit să ia legătura cu Ludwig Koenen, membru al Departamentului de Studii Clasice de la Universitatea din Michigan.
Cele cincizeci și două de fascicule gnostice sau cu orientare gnostică, în limba coptă, descoperite în 1945 în apropiere de Nag Hammadi, în Egiptul de Sus, și identificate de Jean Doresse stârniseră un interes excepțional în rândul specialiștilor în literatura coptă, al istoricilor religiei și al teologilor. În perioada 1970–1980, acest interes a atins apogeul. Experții europeni și americani deopotrivă își încheiau diversele contribuții la activitatea de cercetare și publicare în acest domeniu. Unul dintre specialiștii implicați era James M. Robinson, care colaborase la conducerea activității de cercetare a manuscriselor gnostice de la Nag Hammadi. Acești experți urmăreau totodată asiduu piețele de antichități europene și americane, sperând să poată recupera una sau alta dintre filele pierdute ale celor treisprezece codexuri de la Nag Hammadi ori alte texte similare cu cele deja descoperite și identificate; în plus, sperau să poată găsi un sponsor sau o universitate care să achiziționeze respectivele materiale.

Eșec la Geneva

Oferta incitantă a lui Hanna l–a determinat pe Koenen să ia legătura cu Robinson. Koenen i–a spus acestuia că se va duce la Geneva în mai 1983, pentru a negocia cumpărarea a trei codexuri pe papirus. Primul, cel care îl interesa pe el, includea un text matematic în greacă. Cel de–al doilea, tot în greacă, era o carte din Vechiul Testament și atrăsese atenția unui coleg al său, David Noel Freedman, care avea să–l însoțească la Geneva. Cel de–al treilea codex, scris exclusiv în coptă, nu stârnise interesul nimănui, dar bănuiau că ar putea avea o valoare pentru Robinson, căruia i s–a oferit astfel posibilitatea de a participa la negocieri și de a contribui la căutarea fondurilor necesare pentru achiziționare. Răspunsul californianului a fost afirmativ, însă fiindcă nu a putut pleca el însuși, l–a trimis pe Stephen Emmel, unul dintre cei mai buni studenți ai săi, cu 50.000 de dolari pentru cumpărarea papirusului.
Împreună cu fondurile de care dispuneau Koenen și Freedman, suma era substanțială, însă nici măcar nu se apropia de prețul cerut de Hanna pentru cele „trei” manuscrise ale sale. De fapt, al treilea, cel în coptă, era format din două codexuri distincte: cel cu Evanghelia după Iuda și unul care cuprindea epistolele lui Pavel. Dacă ar fi știut acest lucru, Hanna probabil că ar fi cerut un preț și mai mare. Cu toate acestea, între suma oferită de Specialiști și pretențiile egipteanului se căsca un veritabil abis; în consecință, negocierile au fost întrerupte în scurt timp. Hanna credea că textele sale aveau aceeași valoare cu cele descoperite la Nag Hammadi și, dată fiind atenția pe care presa o acordase cu un sfert de secol înainte acelor documente, le plasase aproape la același nivel cu celebrele Manuscrise de la Marea Moartă; speranța de îmbogățire îi sucise egipteanului mințile. Dar tranzacția nu s–a încheiat și cei trei potențiali cumpărători s–au întors acasă cu mâinile goale.
Tentativa lor a eșuat din cauza prețului exorbitant cerut de vânzător și a faptului că specialiștii nu reușiseră decât să arunce o privire discretă asupra textului, timp de numai o oră. După acest episod, codexul a dispărut pentru mulți ani, închis în seiful unei bănci, și a fost în pericol de a se pierde pentru totdeauna – dacă vreun nefericit accident fizic survenit în cursul imprudentelor sale „voiaje” l–ar fi transformat în fărâme sau în cenușă.
Nu putem să nu ridicăm aici problema moralei științifice sau a deontologiei profesionale (lăsând la o parte orice chestiune de prietenie sau antipatie personală). O ezitare temporară poate fi scuzabilă, dacă persoana implicată este de părere că o achiziție cu titlu particular ar fi mai eficientă și dacă se admite apoi că opțiunea aleasă nu a fost una benefică în plan științific. Din punct de vedere etic, procedura corectă ar fi fost anunțarea altor coptologi sau experți în literatura gnostică, oferindu–li–se toate informațiile necesare pentru a acționa, chiar dacă aceștia ar fi făcut parte din tabăra „rivală”. Împreună, echipele „concurente” ar fi avut posibilitatea de a strânge mai multe fonduri și ar fi reușit, poate, să „prindă pestele cel mare”. După cum s–a dovedit însă, câteva notițe într–o serie de publicații academice au semnalat existența unui nou document gnostic, dar au făcut–o într–o manieră eliptică, fără a oferi nimănui informațiile necesare pentru abordarea anticarului care îl deținea. Câteva dintre detalii au circulat, probabil, „între prieteni”, fără a depăși însă granițele unui cerc personal și confidențial. Deontologia „cooperantă” – dacă ne este permis acest termen – ar fi putut recupera documentul mult mai devreme. Așa însă, a fost nevoie ca experții să se deplaseze din Statele Unite în Elveția, pentru a cumpăra o comoară despre existenta căreia nu aveau idee nici coptologii elvețieni, nici cei din alte țări ale Europei.
Pe vremea aceea, Fundația Maecenas nu exista încă, fiind fondată abia în 1994. În 1982 însă, Frieda Tchacos Nussberger, născută în Egipt și stabilită la Zürich, unde activa în comerțul cu artă antică, îl urmărise pe Hanna și încercările sale de a vinde codexul. Ea primise o fotografie a „paginii 5/19” din codex. Bizara numerotare se explica astfel: de la descoperirea sa și până în 1982, codexul fusese supus atâtor manipulări agresive, încât se crease o cută adâncă, mai mult sau mai puțin orizontală, care afecta aparent toate filele. În consecință, fiecare pagină fusese ruptă în două: un fragment superior (cam o treime sau un sfert din înălțimea filei) și unul inferior (restul de două treimi sau trei sferturi). Pe cel de sus se afla numărul de pagină, care mi–a permis mai târziu să aranjez fără probleme fragmentele superioare în ordine firească – lucru pe care nu l–am putut face însă cu cele inferioare. Pe aproape toate filele, fărâmițarea unei porțiuni de unu–doi centimetri de la marginea cutei a împiedicat contactul direct dintre fragmentele superioare și cele inferioare, producând o sumedenie de fărâmițe de numai câțiva milimetri dimensiune. Astfel, identificarea și îmbinarea fragmentelor corespunzătoare a devenit aproape imposibilă. În fotografia din 1982, numărul paginii era 5/19, deoarece persoana care aranjase fragmentele pentru a le fotografia alăturase – intenționat sau nu – partea de sus a paginii 5 și pe cea de jos a paginii 19. Douăzeci de ani mai târziu, din cauza acestor manevre, coptologii care au început să descifreze textele codexului s–au văzut puși în fața altor fotografii în care apăreau fragmente greșit împerecheate: 5/13, 13/21 etc.
În urma examinării din 1983, Stephen Emmel a scris un raport din care transpar grija și respectul cu care a tratat codexul. Conformându–se cerințelor proprietarului, el a evitat să lucreze direct cu papirusul. Din raport reiese preocuparea sa pentru a proteja, pe cât posibil, structura fizică a codexului:

Filele și fragmentele codexului vor trebui păstrate între plăci de sticlă. As recomanda măsuri de conservare similare cu cele utilizate la restaurarea și conservarea documentelor de la Nag Hammadi… În ciuda fărâmițării deja existente și a celei care va surveni în mod inevitabil de acum și până la conservarea adecvată a manuscrisului, estimez că va fi nevoie de circa o lună pentru reasamblarea fragmentelor componente.

Douăzeci și doi de ani mai târziu, când a examinat codexul pentru a doua oară – după recuperarea sa, în stare precară, de Fundația Maecenas Emmel a mărturisit că, din câte își amintea, în 1983, fragmentarea nu era foarte avansată. Iată cum îl descria în raportul său anterior:

În mod cert, piesa de rezistență a setului de patru manuscrise este articolul numărul 2, un codex pe papirus datând aproximativ din secolul al IV–lea d. Hr., de circa 30 cm înălțime și 15 cm lățime, care conține texte gnostice.
Atunci când a fost descoperit, era probabil într–o stare bună, cu o legătură din piele și file complete, ce aveau toate cele patru margini intacte. Dar codexul a fost prost manevrat.

„A fost prost manevrat” în perioada care a urmat descoperirii sale, până la examinarea din 15 mai 1983, iar starea lui s–a deteriorat considerabil de atunci și până în 2005. Raportul lui Emmel continuă astfel:

Doar jumătate din legătura în piele s–a păstrat (probabil coperta anterioară), iar filele au suferit unele fragmentări. Absența copertei posterioare și faptul că numerotarea paginilor continuă doar până la 50 mă determină să cred că ultima jumătate a codexului lipsește; numai o examinare aprofundată va putea confirma sau infirma această supoziție. Textele sunt scrise într–o variantă nonstandard a dialectului sahidic… Codexul conține cel puțin trei texte diferite: (1)
„Prima Apocalipsă a lui Iacov”, deja cunoscută, deși într–o altă versiune, din Codexul V de la Nag Hammadi (NHC V); (2) „Epistola lui Petru către Filip”, cunoscută deja din NHC VIII…; și (3) un dialog între Iisus și ucenicii săi (în care cel puțin „Iuda” <presupunem că Iuda Toma> este implicat), similar ca gen cu „Dialogul Mântuitorului” (NHC III) și „Înțelepciunea lui Iisus Hristos” (NHC III și codexul gnostic de la Berlin <PB 8502>).

Așa cum s–a dovedit, „articolele” 1 și 2 au fost corect identificate (deși în ordine inversă), dar, în privința articolului 3, Emmel a dedus în mod greșit identitatea lui Iuda. Într–un articol publicat în 2005 (Watani Internațional), Robinson sugerează această explicație: „Vânzătorul a interzis tuturor vizitatorilor să ia notițe sau să facă fotografii, dar Emmel a încălcat ordinul. Și–a cerut scuze și s–a dus la toaletă, unde a notat ce au reținut din textul în coptă ochii și memoria sa antrenate. Mai târziu și–a transcris notițele într–un carnet secret.”
Episodul ne îndeamnă să ne întrebăm ce s–ar fi întâmplat dacă Emmel, printr–o stratagemă oarecare, ar fi izbutit să cerceteze codexul fie și numai câteva minute în absența proprietarului sau chiar să fotografieze câteva pasaje. O examinare mai aprofundată l–ar fi determinat să–și revizuiască raportul, astfel încât să țină seama de informațiile pe care nu le deținea în iunie 1983. Aceste date suplimentare ar fi corectat „greșeala” din titlul exact al lui „Iacov” (Iakkōbos, nu Apocalipsa lui Iacov) și poziția ocupată de fascicula intitulată Epistola lui Petru către Filip, care, așa cum o dovedește numerotarea paginilor, precedă textul „Iacov” în cadrul codexului.

Între 1983 și 2001: Deteriorări accelerate

Dispunem de puține informații exacte cu privire la ceea ce s–a întâmplat cu papirusul în cei șaptesprezece ani scurși între 15 mai 1983 și 3 aprilie 2000, data la care Frieda Tchacos Nussberger a intrat în posesia codexului. Grație dovezilor documentare deținute de Fundația Maecenas, știm astăzi că, pe 23 martie 1984, Hanna a închiriat o casetă de valori la filiala Citibank din Hicksville, New York, și că a păstrat–o până pe 3 aprilie 2000, când a vândut manuscrisul Friedei Nussberger. Investigația condusă de Herb Krosney a demonstrat că, la un moment dat, în 1984, Hanna a luat legătura cu intermediarul newyorkez Hans P. Kraus și cu profesorul Roger Bagnall de la Universitatea Columbia, New York, oferindu–se să le vândă manuscrisul. Putem deduce că, în anii care au urmat, Hanna a înțeles că prețul solicitat de el era prea mare și că nu va reuși să vândă obiectele la valoarea respectivă. În toți acești ani, manuscrisul a rămas închis în caseta aceea îngustă, având de suferit din cauza climei schimbătoare, dar în general umede, din suburbia newyorkeză.
Pe data de 3 aprilie 2000, Nussberger a dus codexul la Biblioteca Beinecke de la Universitatea Yale, pentru a fi examinat, lăsându–l acolo timp de câteva luni. Specialiștii au avut acces la el pentru a–l examina cât de cât și a vedea mai bine ce conține. În acest răstimp, Bentley Layton a reușit să identifice a treia fasciculă din codex ca fiind Evanghelia după Iuda (Iscarioteanul). Totuși, în august 2000, Universitatea Yale a anunțat că nu dorește să achiziționeze codexul.
Pe 9 septembrie, același an, Nussberger l–a vândut unui anticar american pe nume Bruce Ferrini, despre care s–a spus că l–ar fi congelat – un proces care l–a deteriorat catastrofal. După șederea timp de mulți ani în umezeala verilor americane, congelarea a dus, se pare, la distrugerea parțială a sevei care menținea laolaltă fibrele de papirus, fragilizându–le accentuat li deci predispunându–le la fărâmițare; astfel, codexul a devenit cel mai fragil document pe care l–au văzut vreodată papirologii, fapt care constituie un veritabil coșmar pentru orice restaurator. În plus, din cauza congelării, apa din fibre a migrat spre suprafața papirusului, de unde s–a evaporat, ducând cu ea mici cantități de pigment din interior; în consecință, multe pagini ale papirusului s–au înnegrit și scrisul a devenit extrem de dificil de descifrat.
Neputând să–și respecte obligațiile financiare față de Frieda Nussberger, anticarul s–a angajat să înapoieze toate fragmentele codexului aflate în posesia lui, împreună cu orice fotografii sau copii pe care le–ar fi făcut. Evenimentele ulterioare au demonstrat însă că, după ce i–a predat materialele Friedei Nussberger, Ferrini deținea încă mai multe fragmente de pagini, pe unele dintre acestea vânzându–le altcuiva. Mai mult decât atât, avea și numeroase fotografii, pe care i le–a oferit coptologului Charles W. Hedrick.
În acea perioadă, avocatul elvețian care o ajuta pe Frieda Nussberger să recupereze manuscrisele de la Ferrini a propus ca manuscrisul să fie achiziționat de Fundația Maecenas pentru Artă Antică din Basel. Nussberger a acceptat imediat și codexul a fost adus oficial în Elveția pe data de 19 februarie 2001, în numele Fundației.
Conform obiectivelor sale, Fundația dorea ca manuscrisul să nu mai fie supus considerabilelor riscuri implicate de circulația sa pe piață și intenționa ca acesta să fie restaurat, conservat și publicat, pentru a fi în cele din urmă donat unei instituții de resort din Egipt – țara sa de origine. Autoritățile egiptene au acceptat promisa donație și au desemnat Muzeul Copt din Cairo pentru a găzdui codexul. Acestea sunt circumstanțele care au dus la întâlnirea din data de 24 iulie 2001.

Miraculoasa înviere: Diagnosticul și primele măsuri

La începutul lunii iulie 2001, destinul (dacă mi se permite folosirea acestui termen) a intervenit în mod neașteptat, inițiind procesul care avea să transforme „cazul disperat” al Codexului Tchacos – aflat pe moarte după o îndelungată agonie – într–un „caz fericit”, în ciuda deteriorărilor suferite, unele dintre ele ireversibile. „Bolnavul” promitea să aibă un viitor glorios, așa cum menționase Stephen Emmel în raportul din 1 iunie 1983: „Vă rog insistent să achiziționați acest codex gnostic. Are o extraordinară valoare academică, perfect comparabilă cu aceea a textelor de la Nag Hammadi.” În urma unui șir de uimitoare coincidențe, am fost contactat de Fundația Maecenas. A urmat o întrevedere la Zürich, pe data de 24 iulie. Ceea ce mi s–a spus despre codexul pe papirus mi–a stârnit curiozitatea și am cerut permisiunea să–l văd mai întâi, dar am făcut și o propunere: dacă examinarea misteriosului obiect avea să aibă rezultate pozitive, voi putea să recomand Fundației cele mai eficiente proceduri de urmat. Am sugerat de asemenea ca, dacă textele scrise pe papirus se vor dovedi suficient de interesante, să le pregătesc eu pentru publicare. Manuscrisul urma să fie meticulos restaurat și unificat. Acest lucru nu avea să fie ușor dacă – luând în calcul cea mai sumbră ipoteză – papirusul era în pragul dezintegrării. Apoi, fiecare filă a codexului urma să fie plasată sub sticlă pentru a fi fotografiată, deoarece o parte esențială a pregătirii pentru publicare trebuia efectuată pe baza unor fotografii de o calitate excepțională, astfel încât originalul să fie cât mai puțin solicitat. Cu toate acestea, proiectul era unul incitant, provocator, capabil să stârnească entuziasm, menținând însă anumite standarde stricte. La finalul acestui proces și în conformitate cu principiile sale, Fundația Maecenas avea să returneze Egiptului un manuscris demn de cultura sa antică, un obiect îngrijit cu toată atenția necesară, complet restaurat și corect publicat. Această procedură putea fi considerată un model de colaborare între Fundație și țara în cauză.
Ar fi nedrept să trecem rapid peste uriașa recunoaștere pe care comunitatea științifică o datorează Fundației Maecenas pentru restaurarea papirusului, activitatea de fotografiere și crearea condițiilor necesare pentru publicarea textelor cuprinse în codex. Dacă acest manuscris, anterior fără noroc, a renăscut azi din veritabila gaură neagră căreia părea că–i este destinat, împreună cu bogăția sa culturală necunoscută până acum, miracolul – și termenul nu este deloc exagerat – se datorează exemplarei perseverențe de care Fundația Maecenas a dat dovadă în acest caz.
Dar să ne întoarcem la evenimentele din ziua de 24 iulie 2001. În seara aceea am văzut codexul pentru prima dată. Mă așteptam la o surpriză și n–am fost dezamăgit. Când mi l–au arătat, era îngrămădit pe fundul unei cutii de carton – rămășițele unui antic codex pe papirus, datând poate din prima jumătate a secolului al patrulea. Dintr–o primă examinare superficială a textului, mi–am dat seama că era scris într–un dialect sahidic regional al limbii copte, marcat de influențe dialectale ce aminteau de un dialect local din Egiptul de Mijloc. Acest lucru concorda cu ceea ce mi se spusese despre locul în care fusese descoperit: regiunea Al Minya. Această primă privire asupra manuscrisului mi–a mai potolit curiozitatea, dar a constituit totodată o experiență electrizantă, invitându–mă să intuiesc ce se afla în grădina secretă a respectivelor texte. Dulce încântare, într–adevăr, profund incitantă, însă urmată de un soc violent. În cursul îndelungatei mele cariere, am avut în fața ochilor numeroase documente copte sau grecești pe papirus, unele grav „bolnave”, dar niciunul atât de deteriorat ca acesta. În multe locuri, papirusul era atât de înnegrit, încât devenise practic ilizibil. În plus, papirusul devenise atât de fragil, încât nu mai suporta nici cea mai blândă atingere; aproape orice contact risca să–l dezintegreze. Era, aparent, un caz lipsit de speranță.
După cel dintâi soc însă, atracția exercitată de codex a devenit practic irezistibilă atunci când am descoperit unul dintre colofoane <colofon – un înscris, de obicei la sfârșitul unei cărți, cuprinzând detalii despre titlul și autorul lucrării (n. trad.)> , astfel poziționat încât părea a se afla pe ultima pagină, identificând un text considerat definitiv pierdut: peuaggelion nioudas, Evanghelia după Iuda. Acest lucru justifica măcar o testare incipientă, iar dacă evaluam posibilul succes al proiectului, nu mi se părea complet lipsit de speranță. Pe fundul cutiei în care era așezat, cu filele sale fragile și destrămate, codexul părea să fi trecut printr–o mașină de tocat. Deși în mare proporție partea de mijloc a filelor se fărâmițase în circa zece fragmente, puteam spera că toate se află în cutie. Scoțându–le cu precauție, deranjându–le cât mai puțin posibil și apoi restaurându–le și consolidându–le cumva, poate că aveam să reușesc, cu multă răbdare și noroc, să le reunesc, reconstituind astfel unele segmente ale filelor dezmembrate. Un alt motiv de optimism moderat era acela că marginea de sus a paginilor părea puțin afectată, oferind deci speranțe pentru o paginare continuă. Acest lucru avea să–mi permită să aranjez în ordine corectă filele ce conțineau cuvinte străvechi, încă nedescifrate, aparținând unei evanghelii cu totul noi. Deținătorii codexului au acceptat acest verdict preliminar și s–au oferit, cu generozitate, să se ocupe de cheltuielile inițiale.
Prima măsură de restaurare care trebuia luată fără întârziere era plasarea sub sticlă a tuturor filelor, una câte una, incluzând și fragmentele incomplete. Segmente importante ale cotorului lipseau și, cu excepția câtorva porțiuni din mijloc, filele nu mai erau atașate unele de altele. După protejarea lor prin această metodă, puteam potrivi paginile cu mai multă ușurință și cu riscuri reduse, le puteam apoi fotografia, pentru a citi textul treptat, în ideea de a–l traduce integral. Această muncă meticuloasă a început imediat. Trebuie să subliniez aici talentul și dexteritatea de care a dat dovadă, în această operațiune de o delicatețe și o dificultate duse la extrem, Florence Darbre, director al Atelierului de Restaurare (Nyon), căreia i s–a încredințat această misiune. Degetele ei de magician au făcut posibil ceea ce, la prima vedere, păruse sortit eșecului.
Esențială de asemenea în structurarea, transcrierea, traducerea și comentarea ulterioară a textului a fost activitatea excelentă depusă, în toate etapele procesului, de fotograful Christian Poite din Geneva. Calitatea imaginilor realizate de el a constituit un ajutor inestimabil în strădania noastră de a identifica termenii abia lizibili, adesea neclari din cauza stării dezastruoase a papirusului. Astfel, munca noastră, caracterizată de precizie și tenacitate, ne–a oferit curând primele roade.
Apoi, în 2004, am reușit să obțin colaborarea unui excelent profesionist în persoana coptologului Gregor Wurst. Grație delicatei munci de restaurare, investigației și evaluării noastre, s–a putut confirma ceea ce observatorii de dinainte de 2001 bănuiseră doar, și anume că documentul cuprindea patru texte. Cel de–al patrulea (numit Cartea lui Allogenes) ne–a parvenit mie și colaboratorului meu, Gregor Wurst, abia în cursul anului 2004. Primiserăm însă mai de mult indicii referitoare la existența sa: o porțiune considerabilă rămasă de la paginarea codexului fusese păstrată, iar această observație preliminară a născut mai întâi speranțe mari, deoarece numărul filelor relativ bine conservate părea a atinge și chiar a depăși puțin cifra de treizeci. Curând însă, speranțele ni s–au spulberat.
Pe măsură ce examinarea documentului progresa, a devenit evident că, înainte de a fi achiziționat de Fundația Maecenas, codexul suferise – probabil în mâinile unora dintre anticarii care îl deținuseră – diverse tratamente imprudente și neglijente, care de multe ori au împins cercetarea științifică pe o pistă greșită.

Restaurarea și Reconstituirea

Codexul Tchacos suferise de pe urma unor mâini mai degrabă nerăbdătoare decât atente față de fragilitatea sa. Nu e greu să ne imaginăm un ochi lacom, nesățios să vadă cât mai mult din textul conținut în greu penetrabila masă formată de teancul foilor de papirus. Din păcate, toate filele manuscrisului fuseseră rupte la (circa) două treimi din înălțime, pe linia cutei amintite anterior. Astfel, fiecare pagină era împărțită în două fragmente cu suprafețe inegale. Pe cele superioare se aflau înscrise numărul paginii și foarte puțin text. Fragmentele inferioare nu erau, firește, numerotate, dar aveau un alt avantaj: un volum relativ bogat de text coerent. Tratamentul agresiv la care fusese supus manuscrisul a accentuat dificultatea de a identifica și așeza în poziție corectă majoritatea fragmentelor inferioare, fiindcă, pe de o parte, nu mai exista niciun contact între ele și cele superioare și, pe de alta, fiindcă nici nu se mai aflau ele însele în ordinea corectă.
Oare ce se întâmplase? m–am întrebat. Filele codexului fuseseră rupte, amestecate, furate – de cine? Din ce motiv? Mi se părea imposibil și de–a dreptul scandalos să mă gândesc că niște cercetători procedaseră astfel, în ciuda oricăror considerente etice, doar dintr–o grabă nesocotită de a afla, înaintea unor ipotetici competitori, conținutul acestui document încă necunoscut.
Un negustor de antichități, pe de altă parte, putea avea alte priorități și interese. Firește, nici acesta nu ar fi dorit să riște deteriorarea gravă a unui obiect pentru care spera să obțină un preț bun și nici n–ar fi permis unui fotograf să–l deterioreze. Dar e știut că „nu poți să faci omletă dacă nu spargi ouăle” și probabil că i–ar fi fost dificil să convingă un potențial cumpărător (mai cu seamă dacă prețul cerut era ridicat) fără să–i ofere fotografii ale unor porțiuni de text (colofoane sau titluri caligrafiate într–o manieră sugestivă), pentru a–i stimula curiozitatea. Chiar și în cazul în care ar exista unii cercetători dispuși să participe la o asemenea operațiune, puțini ar risca deteriorarea manuscrisului în speranța creșterii prețului de vânzare, înainte de planificarea unei analize atente și metodice a textului. Efectele acestei interferențe au fost corectate, în prima jumătate a codexului, prin analizarea fragmentelor superioare și inferioare, ce conțineau Epistola lui Petru către Filip și „Iacov”, pentru care există în documentele de la Nag Hammadi suficiente texte paralele, astfel încât să permită identificarea și îmbinarea lor. Din păcate, în lipsa unui text paralel, ordinea fragmentelor inferioare din Evanghelia după Iuda n–a putut fi stabilită la fel de sigur. Certitudine în acest sens ne–a oferit doar calitatea fibrelor de papirus, deși uneori am putut folosi și argumentul narativ negativ, atunci când începutul textului de pe fragmentele inferioare nu putea fi, în niciun caz, continuarea celui din porțiunea superioară.
Totul lasă impresia că filele codexului au fost amestecate între ele pentru a–i mări atractivitatea comercială, complicând la maximum misiunea cercetătorului. Documentul pare a fi fost amplu reorganizat, poate pentru a–l face mai interesant la nivel superficial și a incita curiozitatea unui potențial cumpărător.
În mod satisfăcător, „teancul” de aproximativ treizeci de file părea să se încheie cu titlul final (pe atunci, titlurile apăreau, de obicei, la sfârșit): „Evanghelia după Iuda”. Simetric, ar fi putut avea un titlu și în partea de început a teancului, fapt care ar explica de ce sfârșitul Epistolei lui Petru către Filip, unde se afla titlul – partea inferioară a paginii 9 –, a ajuns să fie plasat sub fragmentul superior al paginii 1, pagina de început a Epistolei lui Petru către Filip. Această intervenție în codex a creat în mod artificial un „rezumat” atât de comprimat al fasciculei, încât ne–a indus în eroare la început, până când am remarcat că paginile nu erau dispuse în ordine.
Am observat că, în urma tuturor acestor restructurări, aparent arbitrare, un promotor avea în posesia sa un număr substanțial de fragmente inferioare din Epistola lui Petru către Filip, unele din „Iacov” și din Evanghelia după Iuda, plus câteva fragmente superioare din care, în urma deteriorărilor, lipsea numărul paginii; aceste resturi fuseseră adunate într–un mic pachet suplimentar, destinat vânzării. Pachetului i se mărise atractivitatea, așezându–se pe prima poziție fila 29/30, care lipsea din textul pe care îl aveam noi. O asemenea pagină (colofon) apăruse în mod misterios în catalogul unei expoziții religioase itinerante din Statele Unite ale Americii, respectiv o pagină care ar fi trebuit să poarte numărul [30] și care conținea titlul final „Iacov” (scurtat față de „fratele” său din Codexul V de la Nag Hammadi; aici titlul este, simplu, „Iacov”, nu „Apocalipsa lui Iacov”). Interpretarea acestor restructurări evidente rămâne, desigur, în domeniul suspiciunilor, dar, dacă ele au darul de a–i șoca pe cumpărătorii fragmentelor lipsă, poate că vom izbuti să recuperăm acele porțiuni de care nu dispunem acum, pentru a reda codexului caracterul său complet.

Anunțul de la Paris

Cu permisiunea explicită a Fundației Maecenas, pe data de 1 iulie 2004, la cel de–al optulea congres al Asociației Internaționale pentru Studii Copte, desfășurat la Paris, am anunțat descoperirea pentru prima dată a unui exemplar (în coptă) din „celebra Evanghelie după Iuda” (menționată de Sf. Irineu în tratatul său, Împotriva ereziilor, în jurul anului 180, dar pierdută de atunci). Înainte de sfârșitul lui 2006 urmează să fie publicată ediția princeps a tuturor textelor din Codex Tchacos, care va cuprinde fotografii color în mărime naturală, de cea mai bună calitate, ale tuturor paginilor codexului. La acestea se vor adăuga reproducerile, de asemenea color, ale acelor fragmente de papirus (din păcate numeroase) care, în intervalul rezonabil alocat de Fundația Maecenas pentru a evita amânarea exagerată a publicării textului deja lizibil, nu au putut fi încă plasate în cadrul codexului. Identificarea exactă și poziționarea lor în locul pe care l–au ocupat inițial vor necesita substanțiale eforturi suplimentare. Astfel însă, identificate sau nu, absolut toate piesele din acest prețios codex vor fi incluse în ediția princeps. Fragmentele la care ne–am referit, excepționale grație autenticității lor, vor rămâne în această stare de „conservare fotografică” pentru ca, încetul cu încetul, să fie identificate, în deceniile următoare, de specialiști iscusiți și entuziaști. De asemenea, generațiile următoare vor dispune de tehnici și metode de lucru mai eficiente decât cele de astăzi.
Unul dintre procedeele utilizate pentru identificarea fragmentelor rămase este decuparea meticuloasă, cu o răbdare extremă, a fotografiilor color ale originalelor. În această muncă s–au implicat în mod voluntar Mireille Mathys, Serenella Meister și Bettina Roberty. Pentru această participare a lor la renașterea Codexului Tchacos, celor trei li se cuvine deplina recunoaștere din partea cercetătorilor care, de acum înainte, au acces la textul respectiv. Mulțumim tuturor persoanelor care ne–au ajutat cu generozitate în activitatea noastră și pe care nu le–am menționat pe pagina de titlu, dar nu putem omite numele lui Michel Kasser, care a contribuit la soluționarea diverselor probleme ridicate de descifrarea unor documente fotografice dificile și care a alcătuit versiunea în limba engleză a comentariilor redactate inițial în franceză.
După anunțul în fața participanților la lucrările congresului, am așteptat reacții din partea publicului, dar o singură persoană, James Robinson, și–a exprimat dorința de a vorbi. Unul dintre cei mai eficienți organizatori de echipe de lucru în domeniul studiilor gnostice, Robinson, m–a atenționat în mod public să cercetez existența unor fotografii ale codexului care au circulat în Statele Unite ale Americii în ultimii douăzeci de ani și care ar putea conține unele porțiuni de text încă neaflate în posesia Fundației Maecenas. Această atenționare publică a avut slabe efecte la Paris, majoritatea experților americani și canadieni pe care i–am întâlnit acolo declarând că nu aveau cunoștință despre o asemenea situație.
Dar câteva luni mai târziu, în decembrie 2004, un alt coptolog american implicat în cercetarea și publicarea textelor gnostice, Charles Hedrick, mi–a trimis transcrierea și traducerea fragmentelor inferioare ale paginilor 40 și 54–62 din codex. Paragrafele respective fuseseră publicate în același timp pe internet. Hedrick realizase transcrierile pe baza fotografiilor pe care le primise. Nu mi–a dezvăluit sursa și nici data la care intrase în posesia fotografiilor, dar documentele publicate aveau, în colțul din dreapta sus al paginilor, următoarea identificare scrisă de mână: „Transcriere – traducere – Evanghelia după Iuda – 9 sept. 2001 – … – fotografii Bruce Ferrini”. Acest lucru demonstra că anticarul american încălcase convenția încheiată în februarie 2001 cu Frieda Tchacos Nussberger și nu–i înmânase acesteia toate fotografiile și documentele referitoare la codex pe care le deținea. În plus, faptul sugera că, fără a ține seama de prudența profesională, el sau altcineva care a avut acces la manuscris l–a deschis forțat în mai multe locuri, pentru a fotografia „zece pagini bune”, ceea ce n–a făcut decât să accelereze fragmentarea documentului. Câte ore au fost astfel pierdute pentru a remedia (sau, de cele mai multe ori, pentru tentativa de a remedia) niște deteriorări care n–ar fi trebuit de fapt să survină! Cartea lui Herb Krosney oferă o relatare detaliată a suferințelor prin care a trecut codexul.
Deși incomplet, textul Evangheliei după Iuda pe care îl prezentăm în această carte le oferă tuturor celor interesați un mesaj în general coerent, în ciuda lacunelor cauzate de tratamentul defectuos suferit de codex. Documentul poartă urmele ignoranței unora dintre contemporanii noștri. Pierderea materială suferită este estimată la circa 10 sau 15 procente; mesajul său a supraviețuit însă în mare parte intact. Gratie unei combinații de noroc și acte de bunăvoință ale unora și în ciuda evidentelor încălcări ale eticii profesionale, dispunem astfel azi de o imagine relativ clară a „evangheliei” sau „relatării” făcute cu mult timp în urmă de o voce care fusese pierdută pentru literatura de gen a lumii. Înțelesul ei nu este totdeauna evident în epoca noastră marcată de materialism, prin care sufletul uman încearcă să croiască o cale a speranței. Totuși, un document neprețuit, aproape pierdut, a fost regăsit și, în sfârșit, salvat.
Avem astfel motive să râdem, așa cum face și Iisus în această creație literară de un tip cu totul aparte. Zâmbim citind dialogurile instructive ale „Învățătorului” (Rabi) cu ucenicii săi mărginiți spiritual și cu cel mai dăruit dintre ei, eroul acestei „evanghelii” – Iuda neînțelesul, oricare ar fi slăbiciunile lui. Avem, de asemenea, motive să zâmbim, nu să plângem, în fața unui mesaj pe care îl credeam pierdut și care a renăscut astăzi în mod miraculos.

Creștinismul la răscruce:
Evanghelia după Iuda – o altă perspectivă



Bart D. Ehrman

Nu se întâmplă în fiecare zi ca o descoperire biblică să zguduie lumea științifică și publicul larg în egală măsură, ocupând prima pagină a ziarelor din Europa și America deopotrivă. Ultimul soc de acest gen s–a produs cu mai bine de o generație în urmă. Manuscrisele de la Marea Moartă au fost descoperite în 1947, dar și astăzi ele continuă să fie subiect de dezbateri în presă și încă dețin un rol în imaginația populară. Documentele sunt amintite pe larg – ca să dăm doar un exemplu cunoscut – în romanul Codul lui Da Vinci al lui Dan Brown. În realitate, ceea ce susține Brown despre Manuscrisele de la Marea Moartă este incorect: textele nu conțin nicio evanghelie privitoare la Iisus și nicio referire la creștinismul timpuriu ori la fondatorul său. Sunt documente iudaice, importante deoarece au revoluționat ideile noastre cu privire la iudaism în anii săi de structurare, ani care au marcat totodată nașterea creștinismului.
Un loc chiar mai semnificativ îl ocupă în romanul lui Dan Brown alte manuscrise, descoperite cu numai un an și jumătate înaintea celor de la Marea Moartă – texte care îl menționează pe Iisus și care sunt relevante pentru imaginea noastră asupra începuturilor creștinismului. Mă refer la scrierile gnostice descoperite lângă Nag Hammadi, în Egipt, în decembrie 1945, de un grup de agricultori analfabeți care săpau pentru îngrășăminte. Ascunse într–un vas îngropat în apropierea unei stânci de pe fața unui versant, scrierile cuprind o serie de evanghelii necunoscute anterior – cărți în care se consideră că sunt consemnate învățăturile lui Iisus însuși, în termeni diferiți însă de cei din Noul Testament. Unele dintre aceste evanghelii sunt anonime, inclusiv aceea intitulată Evanghelia Adevărului. Altele ar fi fost scrise de cei mai apropiați adepți ai lui Iisus; printre ele se numără Evanghelia după Filip și, mai cu seamă, Evanghelia după Toma, care constă în 114 aserțiuni ale lui Iisus, multe dintre ele necunoscute anterior.
Probabil că Evanghelia după Toma este cea mai surprinzătoare descoperire referitoare la creștinismul timpuriu făcută în epoca modernă. Acum însă, o altă evanghelie a ieșit la lumină, una care rivalizează cu cea a lui Toma din punctul de vedere al conținutului. Iar ea are o strânsă legătură cu unul dintre cei mai apropiați ucenici ai lui Iisus și cuprinde învățături definitiv eliminate din textele care au ajuns să constituie canonul Noului Testament. De data aceasta însă, nu este vorba despre un ucenic cunoscut pentru profunda sa loialitate față de Iisus; dimpotrivă, este cel considerat a fi dușmanul său de moarte, prototipul trădătorului, Iuda Iscarioteanul. De secole, au existat zvonuri privind existența unei asemenea evanghelii, dar până de curând nimeni n–a știut ce anume conține ea. Regăsirea sa este una dintre marile descoperiri datând din perioada creștinismului timpuriu și totodată, fără îndoială, cea mai importantă realizare arheologică din ultimii șaizeci de ani.
Diversele artefacte scoase la iveală după descoperirea manuscriselor de la Nag Hammadi, în 1945, au fost de interes aproape exclusiv pentru specialiștii care doreau să afle mai multe despre anii de început ai creștinismului. Evanghelia după Iuda, pe de altă parte, este fascinantă deopotrivă pentru publicul larg, deoarece în centrul ei se află un personaj bine cunoscut, intens denigrat, subiectul unor ample speculații. Numeroase sunt întrebările care au circulat în decursul secolelor cu privire la Iuda, atât în rândul specialiștilor, cât și al oamenilor simpli, în general; mărturie stau producții teatrale și cinematografice, precum Jesus Christ Superstar și The Last Temptation of Christ.
Nou–descoperita evanghelie va stârni însă senzație prin faptul că îl înfățișează pe Iuda într–un mod cu totul diferit de ceea ce știam noi până acum. Aici el nu mai este discipolul corupt, ticălos, inspirat de diavol, care își trădează învățătorul, predându–l în mâinile dușmanilor. Dimpotrivă, e cel mai apropiat confrate și prieten al lui Iisus, cel care îl înțelege mai bine decât oricine altcineva și care îl dă pe mâinile autorităților fiindcă așa a vrut Iisus. Prin acest act, Iuda i–a făcut cel mai mare serviciu imaginabil. În conformitate cu această evanghelie, Iisus voia să se elibereze din lumea aceasta materială, aflată în antiteză cu Dumnezeu, și să revină la căminul său ceresc.
Evanghelia după Iuda oferă o viziune asupra lui Dumnezeu, a lumii, a lui Iisus, a mântuirii și a existenței umane, ca să nu–l mai menționăm pe Iuda însuși, cu totul diferită de ceea ce reliefează tradiția și canonul creștin. Astfel, ne deschide o perspectivă nouă referitoare la Iisus și la religia pe care el a fondat–o.

Cunoștințele noastre anterioare despre Evanghelie

Majoritatea oamenilor cunosc astăzi patru și numai patru relatări ale vieții și morții lui Iisus – pe cele atribuite lui Matei, Marcu, Luca și Ioan – cele patru Evanghelii cuprinse în Noul Testament. Din ce în ce mai multe persoane, chiar și în afara cercurilor de specialitate, află că numeroase alte evanghelii au fost scrise în primele secole de existență a Bisericii creștine. Cele mai multe dintre ele au fost distruse la un moment dat, fiind considerate eretice – adică propovăduind „idei greșite” –, ori s–au pierdut în vechime, din lipsa interesului pentru ele. Astăzi nu mai putem vorbi însă despre o lipsă de interes pentru aceste evanghelii; descoperirea lor și a mesajului pe care ele îl poartă a devenit o veritabilă obsesie pentru numeroși cercetători.
Nu știm cu exactitate câte evanghelii au fost scrise în primii circa două sute de ani ai creștinismului. Cele patru din Noul Testament sunt cele mai vechi care au supraviețuit. Multe însă au fost scrise la scurt timp după acestea, inclusiv evangheliile după Toma și Filip, pe care le–am menționat anterior, Evanghelia Mariei – Maria Magdalena –, care a fost descoperită în 1896, însă abia recent a început să stârnească un interes deosebit, iar acum Evanghelia după Iuda.
Nu știm cu certitudine când a fost scris acest text. Exemplarul aflat în posesia noastră pare să dateze de la sfârșitul secolului al treilea – în jurul anului 280 (deci cam la 250 de ani după moartea lui Iisus). Acest lucru nu ne oferă însă informații cu privire la data la care a fost redactat textul inițial. În cazul Evangheliei după Marcu, de pildă, nu ne–a parvenit niciun exemplar dinainte de secolul al treilea, dar textul original al acesteia – probabil prima dintre Evangheliile canonice în ordine cronologică – a fost redactat, aproape cu certitudine, în jurul anului 65 sau 70. Toate exemplarele mai vechi de secolul al treilea s–au pierdut sau au fost distruse. La fel s–a întâmplat și cu exemplarele anterioare din Evanghelia după Iuda.
Știm că această evanghelie a fost scrisă cu cel puțin un secol înaintea exemplarului nostru din secolul al treilea sau al patrulea, fiindcă este menționată de unul dintre principalii cronicari ai Bisericii creștine timpurii: Irineu, episcop de Lugdunum, în Galia (Lyon, în Franța de astăzi), care și–a scris tratatele în jurul anului 180. Irineu este unul dintre primii și cei mai bine cunoscuți ereziologi (combatanți împotriva ereziilor) de la începuturile creștinismului. El a scris un tratat în cinci volume în care îi ataca pe „eretici” (cei care aderau la doctrine greșite) și susținea un punct de vedere pe care el îl considera a fi „ortodox” (adică aparținător dreptei credințe). În cuprinsul tratatului, Irineu citează o serie de grupări eretice, le analizează opiniile eretice și le atacă scrierile de asemenea eretice. Una dintre lucrările nelegiuite pe care le menționează este Evanghelia după Iuda.
După părerea lui Irineu, cei mai periculoși la adresa creștinismului ortodox erau gnosticii. Pentru a înțelege mai bine ce susține Irineu cu privire la Evanghelia după Iuda, este necesar să vedem mai întâi ce anume afirmau religiile gnostice și de ce una dintre acestea îl considera pe Iuda un mare erou al credinței, nicidecum un dușman al lui Iisus.
Înainte de descoperirea scrierilor gnostice de la Nag Hammadi, în 1945, tratatul lui Irineu constituia una dintre principalele surse de informații referitoare la diversele grupări gnostice existente în secolul al doilea. După momentul 1945, specialiștii au început să se întrebe dacă Irineu știa într–adevăr despre ce vorbește sau dacă prezenta în mod corect opiniile părții „adverse”. Motivul? Perspectiva religioasă pe care o oferă documentele de la Nag Hammadi diferă în unele puncte esențiale de afirmațiile defăimătoare ale lui Irineu. Dar citindu–i tratatul cu discernământ și luând în considerare manuscrisele nou–descoperite – care au fost, la urma urmei, scrise de gnostici pentru gnostici –, putem înțelege mai bine principiile diverselor credințe gnostice.
Trebuie să precizez de la bun început că au existat multe credințe gnostice și că între ele erau numeroase deosebiri, deopotrivă mici și mari. Atât de amplă era diversitatea lor, încât unii Specialiști au insistat că nici nu ar trebui să mai utilizăm termenul „gnosticism”, fiindcă nu este suficient de cuprinzător încât să acopere larga varietate religioasă ce caracteriza grupările așa–numite gnostice.
Eu consider că acest lucru ar fi o exagerare și că este perfect normal să vorbim despre gnosticism, la fel cum e firesc să vorbim despre iudaism sau creștinism, chiar dacă între curentele din cadrul acestor două mari religii există azi deosebiri uriașe. Pentru tipul aparte de gnosticism reprezentat de Evanghelia după Iuda recomand excelentul eseu scris de Marvin Meyer și publicat în această carte, în care autorul analizează evanghelia din perspectiva sectei gnosticilor setieni. Deocamdată însă, permiteți–mi mie să explic, în termeni generali, ce anume aveau în comun diversele secte gnostice și de ce autori ortodocși ca Irineu le considerau atât de periculoase.
Termenul „gnosticism” provine din grecescul gnōsis, care înseamnă cunoaștere. Prin urmare, gnosticii sunt cei care „dețin cunoașterea”. Dar ce fel de cunoaștere? A secretelor care pot mântui. Pentru gnostici, un om este mântuit nu fiindcă are credință în Hristos sau face fapte bune, ci pentru că știe adevărul – adevărul despre lumea în care trăim, despre adevăratul Dumnezeu și, mai cu seamă, despre cine suntem noi înșine. Cu alte cuvinte, este vorba despre cunoașterea de sine: de unde am venit, cum am ajuns aici și cum ne putem întoarce la casa noastră cerească. În conformitate cu majoritatea gnosticilor, lumea aceasta materială nu este casa noastră adevărată. Suntem de fapt captivi aici, închiși în trupurile noastre carnale, și trebuie să învățăm cum ne putem elibera. Pentru acei gnostici care erau deopotrivă creștini (fiindcă mulți dintre ei nu erau), Hristos este cel care ne aduce de sus această cunoaștere secretă. El dezvăluie discipolilor săi apropiați adevărul, iar acest adevăr îi poate elibera.
Creștinismul tradițional susține, desigur, că lumea în care trăim este creația cea bună a unicului Dumnezeu adevărat. Gnosticii aveau însă o altă părere. Conform ideilor unui mare număr de grupări gnostice, dumnezeul care a creat această lume nu este unicul dumnezeu și nici măcar cea mai puternică divinitate sau cea atotștiutoare. Dimpotrivă, este un zeu inferior și adesea ignorant. Fiindcă, la urma urmei, cum e posibil să privești la această lume și să susții că e bună? Văzând dezastrele din jurul lor – cutremure, furtuni, inundații, foamete, secetă, molime, suferință –, gnosticii au decis că lumea nu e deloc bună. Dar – susțineau ei – nu poți da vina pe Dumnezeu pentru acest lucru. Nu, lumea în care trăim e un dezastru cosmic, iar mântuirea le este dată numai celor care învață cum anume să scape din capcanele ei materiale.
Unii gânditori gnostici explicau existența acestei lumi păcătoase, materiale, prin dezvoltarea unor complicate mituri ale creației. În conformitate cu ele, ființa divină supremă e total izolată de această lume prin faptul că este, de fapt, spirit absolut, lipsit de orice aspect sau calitate materială. Această ființă divină a generat numeroase vlăstare, numite eoni, care – asemenea ei înseși – sunt entități spirituale. Inițial, acest tărâm divin, locuit numai de Dumnezeu și de eonii săi, era tot ce exista. Dar, la un moment dat, s–a produs o catastrofă cosmică, în urma căreia unul dintre eoni a căzut de pe tărâmul divin, inițiind astfel crearea altor ființe divine, care au prins viață în afara sferei divine. Aceste ființe divine inferioare au creat lumea noastră materială, făurind–o astfel încât scânteile de divinitate pe care le capturaseră să fie plasate și închise în trupuri umane. Cu alte cuvinte, unii oameni au în ei înșiși, înlăuntrul lor, un element divin; ei nu au suflet muritor, ci etern, temporar captiv pe acest tărâm mizerabil și imprevizibil al materiei. Sufletele lor trebuie să se elibereze, pentru a se întoarce pe tărâmul divin din care provin.
Miturile diferă sensibil, din multe puncte de vedere, de la o grupare gnostică la alta. Pentru cititorul modern, ele par adesea bizare și derutante, dar ideea lor centrală este limpede: lumea aceasta nu e creația unicului Dumnezeu adevărat. Zeul care a făurit–o – Dumnezeul din Vechiul Testament – este o divinitate inferioară, secundară, nicidecum Dumnezeul suprem, care trebuie venerat. Dimpotrivă, el trebuie evitat, iar acest lucru e posibil aflând adevărul despre tărâmul divin, despre lumea noastră materială ticăloșită, despre faptul că suntem prizonierii ei și despre modalitățile prin care putem scăpa din ea.
Trebuie să subliniez că nu oricine are posibilitatea de a scăpa, fiindcă numai unii oamenii au în ei scânteia aceea de divinitate; ceilalți sunt creația zeului inferior al acestei lumi. Ei, la fel ca toate celelalte ființe de aici (câini, țestoase, țânțari etc.), vor muri și astfel povestea lor se va sfârși. Unii dintre noi suntem însă divinități captive. Și trebuie să învățăm cum să ne întoarcem la casa noastră din ceruri.
Dar cum putem dobândi cunoașterea secretă necesară pentru a ne mântui? Evident, n–o putem face privind la lumea din jur și încercând să înțelegem singuri. Studiind această lume, nu reușim să cunoaștem decât creația materială a unei zeități inferioare, care nu este adevăratul Dumnezeu. Dimpotrivă, avem nevoie de o revelație oferită nouă din ceruri, prin intermediul unui emisar al tărâmului spiritual, care să vină și să ne dezvăluie adevărul despre destinația și originile noastre, despre modalitățile de salvare. În religiile gnostice creștine, cel care coboară pentru a ne revela acest adevăr este Hristos. În conformitate cu aceste idei, Iisus nu a fost un simplu muritor care a oferit oamenilor învățături religioase înțelepte, dar nu este nici fiul divinității creatoare, Dumnezeul din Vechiul Testament.
Hristos, sunt de părere unii gnostici, a fost un eon de pe tărâmul de sus – nu un om în carne și oase, născut în lumea creatorului; el doar și–a asumat, când a venit aici, aparența trupului uman. A fost în fapt o fantasmă care a luat înfățișarea cărnii pentru a–i învăța pe cei chemați (deci pe gnostici, care au acea scânteie divină în interior) adevărurile secrete de care au nevoie pentru a fi mântuiți.
Alți gnostici susțin că Iisus a fost un om real, care nu a avut însă scânteia obișnuită; sufletul său era o flintă divină deosebită, care a venit de sus și a fost „găzduită” temporar în trupul omului Iisus, pe care l–a folosit ca pe un instrument menit să dezvăluie adepților săi apropiați adevărurile necesare. Conform acestor idei, elementul divin a pătruns în Iisus la un moment dat în viața lui – de exemplu, la botez, când Duhul s–a pogorât asupra lui – și apoi l–a părăsit odată ce propovăduirea sa a luat sfârșit. Astfel s–ar explica de ce, de pe cruce, Iisus a strigat: „Dumnezeul Meu, Dumnezeul Meu, de ce M–ai părăsit?” Elementul divin din interiorul său se retrăsese înainte de răstignire, dat fiind că, la urma urmei, divinul nu poate suferi și pieri.
Combatanții împotriva ereziilor, precum Irineu, i–au considerat pe gnostici deosebit de periculoși și, în același timp, dificil de atacat. Problema era aceea că nu se putea discuta rațional cu un gnostic, pentru a–l face să înțeleagă prin ce erau greșite ideile sale; în fond, el deținea cunoștințe secrete, de care ceilalți nu dispuneau! Dacă i se spunea că greșește, putea foarte bine să ridice din umeri și să replice că, pur și simplu, el știe, iar restul oamenilor, nu. De aceea, Irineu și alții ca el s–au văzut nevoiți să renunțe la orice atac, încercând mai degrabă să–i convingă pe ceilalți creștini că gnosticii nu dețin adevărul, ci că de fapt l–au pervertit, respingându–l pe Dumnezeul din Vechiul Testament și întreaga lui creație și negând totodată că Iisus a fost un om în carne și oase, care, prin moartea și învierea sa (nicidecum prin niște învățături secrete), a adus omenirii mântuirea. Cele cinci volume în care Irineu contesta ideile gnosticilor au aruncat asupra acestora o lumină și mai tulbure, reliefându–le ca ridicol de complicate, contradictorii și contrare învățăturilor propovăduite de înșiși apostolii lui Iisus. De câteva ori, Irineu a făcut referire la unele scrieri ale gnosticilor, pentru a le lua în derâdere și a le compara cu Sfintele Scripturi acceptate de Biserică. Una dintre aceste scrieri ironizate a fost Evanghelia după Iuda.

Gnosticii Cainiți și Evanghelia după Iuda

Una dintre numeroasele grupări gnostice la care s–a referit Irineu era aceea a cainiților. Nu știm dacă gruparea a existat cu adevărat sau ereziologul a inventat–o pur și simplu, deoarece nu există documente care s–o ateste în mod independent. Una dintre afirmațiile pe care le–a făcut Irineu la adresa cainiților este aceea că la baza credinței lor aberante se afla Evanghelia după Iuda.
Gruparea și–a luat numele de la Cain, primul fiu al lui Adam și al Evei, rămas în analele biblice ca fiind primul ucigaș de frate din istoria omenirii. Invidios pe fratele său mai mic, Abel, pe care Dumnezeu îl iubea cu deosebire, Cain l–a ucis (Geneza 4). Și atunci, de ce să–l fi ales cainiții, dintre toate personajele biblice, tocmai pe el în chip de erou al credinței lor? Fiindcă ei credeau că Dumnezeul Vechiului Testament nu era adevărata divinitate care se cuvenea să fie venerată, ci doar creatorul ignorant al acestei lumi materiale, din care năzuiau să se elibereze. Și astfel, toate personajele creștine și iudaice care se ridicaseră împotriva acestui Dumnezeu – Cain, locuitorii Sodomei și Gomorei, Iuda Iscarioteanul – erau, în viziunea cainiților, cei care aflaseră adevărul și care cunoșteau secretele necesare pentru a se mântui. În conformitate cu Irineu, cainiții au dus la extrem opoziția lor față de divinitatea din Vechiul Testament: contraziceau orice poruncă a lui Dumnezeu și susțineau tot ce interzicea acesta. Dacă Dumnezeu spunea să ții sabatul, să nu mănânci carne de porc și să nu preacurvești, atunci unica modalitate de a–ți demonstra independența față de el era să nesocotești sabatul, să mănânci carne de porc și să preacurvești!
N–ar fi deci surprinzător că o grupare gnostică adeptă a unor principii atât de sucite l–ar alege ca principal erou pe presupusul dușman al lui Iisus. Dacă e să–i dăm crezare lui Irineu, cainiții aveau drept carte de căpătâi Evanghelia după Iuda. Iar conform acesteia, susține ereziologul, Iuda este singurul ucenic care a înțeles mesajul lui Iisus și a procedat așa cum i–a cerut învățătorul său, predându–l autorităților pentru a fi răstignit. Astfel, Iuda era considerat adevăratul adept al lui Iisus, cel ale cărui acțiuni trebuie urmate, nicidecum respinse ori disprețuite. Fiindcă lui îi revelase Iisus cunoașterea secretă, indispensabilă mântuirii.
Evanghelia după Iuda, reprodusă în acest volum, este, aproape cu certitudine, cea la care făcea Irineu referire în anul 180. Opiniile privind data la care a fost compusă diferă, dar majoritatea specialiștilor o datează cu probabilitate în jurul anilor 140–160. A fost scrisă într–o perioadă în care credințele gnostice începeau să prolifereze în cadrul Bisericii creștine și exista deja de câțiva ani atunci când Irineu și–a început atacurile asupra lor. Faptul că avem de–a face cu aceeași evanghelie este confirmat de conținutul ei: și aici, Iuda este singurul ucenic care înțelege cine e Iisus cu adevărat și totodată unicul căruia Iisus îi împărtășește cunoașterea secretă ce poate duce la mântuire. Ceilalți ucenici îl venerează pe Dumnezeul Vechiului Testament, fiind astfel „slujitori ai păcatului”. Și fiindcă știe adevărul, Iuda îi aduce lui Iisus cea mai mare binefacere: îl trădează pentru a fi executat, astfel încât ființa divină captivă în el să se poată elibera de prizonieratul trupului material. Sau, așa cum Iisus însuși se exprimă în evanghelie, „Tu <Iuda> îi vei întrece pe toți <ceilalți ucenici>. Căci tu vei jertfi omul care mă înveșmântează”.
Care sunt trăsăturile distinctive ale lui Iuda în această evanghelie? În ce mod diferă perspectiva sa religioasă de principiile „ortodoxe” adoptate de majoritatea creștinilor? Și de ce a fost acest text, împreună cu altele similare, exclus din canonul Scripturii creștine?
În Noul Testament sunt câteva persoane cu numele Iuda, așa cum există mai multe Marii, mai mulți Irozi și câțiva Iacovi. Dat fiind numărul mare al celor care purtau același prenume – și ținând seama că oamenii de rând nu aveau nume de familie –, era necesară o modalitate de a–i deosebi între ei. De obicei, acest lucru se făcea indicând regiunea de proveniență sau o relație de rudenie. Diferitele Marii, de pildă, sunt numite Maria mama lui Iisus, Maria din Betania, Maria Magdalena și așa mai departe. Printre cei cu numele Iuda, unul era fratele lui Iisus (Matei 13:55), altul era un ucenic, Iuda fiul lui Iacov (Luca 6:16), iar al treilea era tot un ucenic, Iuda Iscarioteanul. Exegeții au dezbătut îndelung semnificația numelui „Iscarioteanul”, fără a ajunge la o concluzie certă. Termenul ar putea proveni de la locul de baștină al lui Iuda, satul Kerioth din Iudeea („Ish–Kerioth” sau „Iscarioteanul” însemnând „bărbat din Kerioth”). Trebuie să precizez însă că ori de câte ori voi aminti de Iuda în acest eseu mă voi referi la Iuda Iscarioteanul.

Iuda în Evangheliile Noului Testament 
În Evanghelia după Iuda, trădarea Iscarioteanului nu este înfățișată ca un act josnic și degradant. În Evangheliile din Noul Testament însă, mârșăvia este trăsătura lui distinctivă. Între cei doisprezece apostoli, Iuda este uscătura, mărul putred. Numele său este menționat în aceste cărți de aproximativ douăzeci de ori și, de fiecare dată, autorii Evangheliilor au de spus ceva rău despre el, de obicei rezumându–se să sublinieze că este cel care l–a trădat pe Iisus. Și toți consideră acest lucru o infamie.
Mulți cititori au avut, în decursul timpului, nelămuriri în această privință. Dacă Iisus a trebuit să moară pe cruce pentru mântuirea oamenilor, n–a fost oare fapta lui Iuda un lucru bun? Dacă el nu l–ar fi trădat, autoritățile nu l–ar fi prins; dacă n–ar fi fost prins, n–ar fi fost judecat; dacă n–ar fi fost judecat, n–ar fi fost răstignit; dacă n–ar fi fost răstignit, n–ar mai fi înviat – și, pe scurt, noi încă n–am fi fost mântuiți de păcatele noastre. Și atunci, de ce a fost fapta lui Iuda un act atât de odios?
Autorii Evangheliilor din Noul Testament nu oferă niciun răspuns la această întrebare; ei afirmă, pur și simplu, că Iuda și–a trădat învățătorul și a trădat cauza, iar acest lucru, deși a dus la un rezultat bun, a fost o faptă condamnabilă: „Bine era de omul acela dacă nu s–ar fi născut.” (Marcu 14:21).
Motivele trădării lui Iuda sunt prezentate diferit în cele patru Evanghelii. În prima, cea după Marcu, nu ni se oferă nicio explicație: Iuda se duce de bunăvoie la autorități, oferindu–se să–l trădeze pe Iisus, iar preoții acceptă să–i dea în schimb niște bani (Marcu 14:10–11). Poate că Iuda voise de fapt banii, însă Marcu nu spune nimic despre motivația lui. Evanghelia după Matei, scrisă câțiva ani mai târziu, este puțin mai explicită: Iuda îi abordează pe marii preoți pentru a afla ce sumă ar putea obține trădându–l pe Iisus; târgul este încheiat la treizeci de arginți, iar Iscarioteanul își respectă partea din învoială. Aici e clar: Iuda vrea doar banii (Matei 26:14–16). Scrisă aproximativ în aceeași perioadă cu textul lui Matei, Evanghelia după Luca introduce un detaliu suplimentar: Satana – adversarul lui Dumnezeu prin excelență – intră în Iuda și îl împinge la fapta sa mișelească (Luca 22:3). Conform acestui text, Iuda s–ar putea scuza „Diavolul m–a îndemnat.” Din cea de–a patra Evanghelie, cea după Ioan, aflăm că Iisus a știut dintotdeauna că „unul dintre voi <unul dintre ucenici> este diavol!” (Ioan 6:70). Mai mult decât atât, ni se spune că lui Iuda îi fusese încredințată punga grupului (Ioan 12:4–6) și că obișnuia să se servească din ea pentru propriile lui scopuri. Prin urmare, în Evanghelia după Ioan, Iuda este mânat atât de lăcomie, cât și de firea sa diavolească.
Dar ce anume, cu exactitate, a deconspirat Iuda în fața autorităților? Asupra acestui punct, cărțile Noului Testament sunt de acord. Iisus și ucenicii săi veniseră în capitală, în Ierusalim, din regiunea de nord a țării, pentru a celebra Paștele. Sărbătoarea era una de mare amploare în Ierusalimul acelor vremuri, numeroși pelerini din lumea întreagă venind aici pentru a se închina lui Dumnezeu în amintirea minunii pe care o înfăptuise cu multe secole în urmă, când îi salvase pe israeliți de la pieire și îi eliberase din robia egipteană. Din cauza mulțimilor uriașe, exista în fiecare an temerea că entuziasmul religios ar putea atinge culmi periculoase, degenerând în revolte. Autoritățile erau îngrijorate îndeosebi de faptul că Iisus ar fi putut crea probleme și voiau să–l aresteze în secret, departe de ochii populației, astfel încât să nu dea naștere la tulburări serioase. Iuda a fost cel care le–a spus cum să procedeze. Le–a condus la Iisus în miez de noapte, când era înconjurat numai de ucenici și se ruga. Autoritățile l–au reținut, l–au judecat în fața unui tribunal–marionetă și l–au răstignit înainte de a putea fi organizată o rezistență serioasă.
Doar două dintre cărțile Noului Testament relatează ce s–a întâmplat după aceea cu Iuda. Conform Evangheliei după Matei, Iscarioteanul a fost cuprins de remușcări, le–a înapoiat marilor preoți cei treizeci de arginți primiți și s–a spânzurat. Preoții și–au dat seama că, fiind prețul unui sânge nevinovat, nu pot pune banii în vistieria Templului și i–au folosit pentru a cumpăra o bucată de pământ în care să fie îngropați străinii. Lotul a fost numit „Țarina olarului”, deoarece solul era din lut roșu, folosit de olari. De atunci însă, pământul respectiv a primit numele de „Țarina sângelui”, fiindcă fusese cumpărat cu „bani însângerați”.
Evangheliile după Marcu și Ioan nu pomenesc nimic despre soarta lui Iuda, și nici cea după Luca. În Faptele Apostolilor însă – carte scrisă de același autor ca și aceasta din urmă, ca un fel de urmare a Evangheliei –, aflăm o altă versiune a morții lui Iuda, în care apare de asemenea un lot de pământ în Ierusalim. Aici se spune însă că țarina respectivă i–ar fi aparținut chiar lui Iuda. Iscarioteanul nu se spânzură, ci plesnește în două de la mijloc și i se varsă măruntaiele pe sol, într–o masă însângerată. Acesta e motivul pentru care bucata de pământ a fost numită „Țarina sângelui” (Faptele Apostolilor 1:15–19). Moartea nu pare a surveni aici prin suicid, ca în Evanghelia după Matei, ci ca un act al lui Dumnezeu, o dreaptă pedeapsă pentru fapta lui odioasă.
Toate aceste relatări contrastează flagrant cu ceea ce aflăm din Evanghelia după Iuda. Aici, fapta lui nu este considerată josnică. Dimpotrivă, el împlinește astfel voia lui Dumnezeu, așa cum însuși Iisus i–a explicat în cadrul revelațiilor sale secrete. Facilitându–i moartea, el permite scânteii divine din interiorul lui Iisus să se elibereze din capcana materială a cărnii și să revină la casa ei cerească. Iuda este deci un erou, nu un ticălos.

Iuda în Evanghelia după Iuda
Din cuvintele introductive ale acestei evanghelii, de curând reconstituite, devine clar că imaginea lui Iuda va fi aici mult diferită de cea pe care o oferă Noul Testament și că textul va trata fapta lui dintr–o perspectivă gnostică. Manuscrisul precizează de la început că acesta este „cuvântul tainic al revelației, pe care Iisus i l–a spus lui Iuda Iscarioteanul”. Din start ni se spune deci că avem de–a face cu o istorisire „secretă” – destinată nu oricui, ci doar celor care au cunoașterea, adică „gnosticilor”. Istorisirea cuprinde revelația împărtășită de Iisus, emisarul divin, singurul care poate dezvălui adevărul în lipsa căruia nu există mântuire. Și cui îi este împărtășită această revelație? Nu mulțimilor care se înghesuie să–l audă propovăduind și nici măcar celor doisprezece ucenici pe care el însuși i–a chemat. Secretul îi este dezvăluit doar lui Iuda Iscarioteanul, confratele său cel mai apropiat, unicul – în această evanghelie – care înțelege adevărul despre Iisus.
A doua oară, Iuda este menționat în text atunci când Iisus le cere celor doisprezece ucenici să demonstreze dacă sunt sau nu „îndeajuns de puternici” (demni de mântuire) și dacă pot sta în fața lui. Toți afirmă că au puterea de a o face, dar, în realitate, numai Iuda se poate ridica; dar chiar și el e nevoit să–și întoarcă ochii de la el. Aceasta înseamnă că Iscarioteanul are acea scânteie divină în interiorul său, deci, într–un anume sens, se află la același nivel cu Iisus; fiindcă nu a izbutit încă să înțeleagă adevărul secret pe care învățătorul i–l va revela, își pleacă ochii în fața lui. Iuda cunoaște însă adevărata identitate a lui Iisus – pe care ceilalți n–o disting – și afirmă că Iisus nu este doar o ființă muritoare de pe această lume, ci a venit din lumea divină de sus: „Ești de pe tărâmul nemuritor al lui Barbelo.” Așa cum explică Marvin Meyer, în conformitate cu gnosticii setieni, Barbelo este una dintre ființele divine primordiale de pe tărâmul perfect al Dumnezeului adevărat. De acolo provine Iisus, nu din lumea aceasta, creată de o zeitate inferioară, secundară.
Fiindcă Iuda i–a deslușit corect identitatea, Iisus îl ia deoparte și, feriți de privirile celorlalți, îl învață „tainele împărăției”. Prin urmare, doar el primește cunoașterea secretă, indispensabilă pentru mântuire. Iar Iisus îi spune că va ajunge cu adevărat la mântuire, dar că până atunci va avea de suferit. Va suferi fiindcă va fi respins de „cei doisprezece”, care vor alege pe un altul în locul lui. Aceasta este o referire la un pasaj din Faptele Apostolilor, în care, după moartea lui Iuda, cei unsprezece ucenici rămași îl înlocuiesc cu Matia, pentru a reface numărul inițial (Faptele Apostolilor 1:16–26). Conform Evangheliei după Iuda, acesta este un lucru bun – nu pentru cei doisprezece, ci pentru Iuda; el este cel care va fi mântuit, în vreme ce restul apostolilor continuă să fie preocupați de „dumnezeul lor” – cu alte cuvinte, de divinitatea creatoare din Vechiul Testament, pe care atât Iisus, cât și Iuda o pot transcende.
Subiectul este reluat mai târziu în text, când Iuda îi relatează lui Iisus o „mare vedenie” pe care a avut–o și care l–a tulburat. El i–a văzut pe cei doisprezece ucenici (evident, pe cei unsprezece plus cel care avea să–i ia locul) ucigându–i cu pietre. Dar apoi i–a apărut o casă impunătoare, în care se aflau oameni de seamă. Iuda vrea să intre și el în acea casă, care nu este altceva decât tărâmul divin, unde spiritele nemuritoare sălășluiesc în veșnică armonie. Iisus îi spune că niciun om născut din muritor nu poate intra în casa respectivă, fiindcă „acel loc e păstrat pentru cei sfinți”. Dar, așa cum vom vedea mai departe în text, aceasta înseamnă de fapt că toți cei care – aidoma lui Iuda – au în ei scânteia divină vor putea intra odată ce se vor fi eliberat de trupul muritor.
Cu alte cuvinte, moartea iminentă a lui Iuda nu va fi o tragedie, chiar dacă în momentul respectiv el se va mâhni. Fiindcă prin moarte va deveni „al treisprezecelea”, adică va ieși în afara cercului celor doisprezece și va transcende numărul lor. Doar lui i se va permite să pătrundă pe tărâmul divin, simbolizat de casa din viziunea sa. Astfel, va fi „blestemat de celelalte neamuri”, de muritorii cărora nu le este dată mântuirea. În același timp, i se spune, „vei ajunge să stăpânești asupra lor”, căci le va fi superior tuturor celor care trăiesc în lumea aceasta materială, odată ce va fi atins mântuirea, gratie cunoașterii tainice pe care Iisus i–o va împărtăși.
O secțiune substanțială din textul care a supraviețuit cuprinde revelația secretă pe care Iisus i–o dezvăluie numai lui Iuda. Aceasta se referă la „un tărâm măreț și nesfârșit” – tărâmul ființelor cu adevărat divine, aflat dincolo de această lume și mult deasupra zeităților inferioare care au creat omul și planul acesta al existenței materiale. Revelația li se va părea cititorilor moderni extrem de complexă și dificil de înțeles, dar esența sa e limpede. Numeroase ființe divine superioare au prins viață cu mult înainte ca zeii acestei lumi să fi apărut. Printre zeii acestei lumi se numără El (termenul care îl desemnează pe Dumnezeu în Vechiul Testament); ajutorul său, Nebro, numit și Yaldabaoth, care e mânjit de sânge și al cărui nume înseamnă „rebel”; un alt ajutor, numit Saklas, termen ce se traduce prin „neghiob”. Prin urmare, divinitățile care controlează această lume sunt cea a Vechiului Testament, un rebel sângeros și un neghiob. După cum observăm, nu e deloc o descriere măgulitoare a creatorului/creatorilor lumii noastre.
Despre Saklas, neghiobul, se spune că este cel care i–a făurit pe oameni „după asemănare” (a sa?), iar Iuda întreabă dacă omul poate transcende viața în această lume. După cum vom vedea mai departe, răspunsul este un „da” categoric. Unii oameni au în interiorul lor un fragment de divinitate. Ei vor supraviețui și vor transcende lumea aceasta, pentru a pătrunde pe tărâmul divin aflat mult deasupra zeilor creatori nătângi și însetați de sânge.
Iar Iuda este primul dintre ei. Aproape de sfârșitul textului, ni se spune că dorința i s–a împlinit: e învăluit de „norul luminos” care, în această evanghelie, reprezintă lumea Dumnezeului adevărat și a eonilor săi. La fel ca oricine altcineva, Iuda are și el o „stea” călăuzitoare (vezi eseul lui Marvin Meyer). Steaua lui este însă superioară tuturor celorlalte; ea „arată drumul”.
Arată drumul către corecta înțelegere a tuturor învățăturilor pe care Iisus i le–a împărtășit. Mântuirea nu este asigurată de venerarea divinității acestei lumi sau de acceptarea creației sale. Mântuirea e posibilă prin negarea lumii acesteia și renunțarea la trupul care ne încătușează aici. Acesta este motivul fundamental pentru care fapta lui Iuda este una justă, una care îi conferă dreptul de a se ridica deasupra tuturor celorlalți. Predându–l pe Iisus autorităților, Iuda îi permite să se debaraseze de trupul muritor, pentru a se întoarce în căminul său veșnic. La urma urmei, am văzut deja că Iisus însuși a spus: „Dar tu îi vei întrece pe toți. Căci tu vei jertfi omul care mă înveșmântează.”
Scena trădării este redată în termeni voalați și diferă din mai multe puncte de vedere de relatările similare din Noul Testament. Aici, de exemplu, Iisus nu e sub cerul liber, rugându–se în grădina Ghetsimani, ci se află înăuntru, într–o „odaie de oaspeți”. La fel ca în Evangheliile Noului Testament, liderii iudeilor, numiți aici „scribi”, vor să–l aresteze în secret, „căci le era teamă de popor, fiindcă toți îl priveau ca pe un profet”. Dar când îl văd pe Iuda, se arată surprinși: „Ce faci aici? Tu ești ucenicul lui Iisus.” Nici ei nu înțeleg adevărul, și anume că a–l sluji în mod real pe Iisus înseamnă a–l preda autorităților, pentru a fi executat. Iuda le dă răspunsul pe care liderii vor să–l audă, aceștia îi oferă niște bani în schimb, iar el îi duce la Iisus. Și astfel se încheie textul evangheliei, cu ceea ce autorul ei a intenționat să fie punctul culminant al evenimentelor: nu moartea și învierea lui Iisus, ci actul de credință al celui mai apropiat și mai devotat adept al său, cel care l–a trimis la moarte pentru a se putea întoarce astfel în căminul său ceresc.

Perspective teologice atipice asupra Evangheliei după Iuda

Am menționat deja câteva dintre premisele teologice esențiale ale acestei evanghelii: creatorul acestei lumi nu este unicul și adevăratul Dumnezeu; lumea materială este un loc rău, din care omul trebuie să se elibereze; Hristos nu e fiul creatorului; mântuirea nu este asigurată prin moartea și învierea lui Iisus, ci prin revelarea cunoașterii secrete pe care el o oferă. Aceste premise se situează la polul opus față de ideile teologice care au triumfat în cadrul dezbaterilor creștine privind dreapta credință, adică în disputele teologice care au izbucnit în secolele al doilea și al treilea, când diversele grupări creștine susțineau doctrine și sisteme religioase diferite, fiecare insistând că punctul său de vedere este nu doar cel corect, ci totodată cel propovăduit de Iisus și de adepții săi apropiați.
Aceste dezbateri erau cunoscute de mult timp, iar Evanghelia după Iuda ne permite să înțelegem mai clar ideile uneia dintre părțile implicate – cea care, în final, a pierdut. Fiecare parte pretindea că deține cărți sacre, aflate la baza principiilor sale; toate susțineau că ideile lor erau inspirate direct de Iisus și, prin el, de însuși Dumnezeu. Dar numai una dintre tabere a câștigat: cea care a hotărât ce cărți vor fi considerate ca aparținând Sfintei Scripturi, cea care a redactat dogmele creștine așa cum le cunoaștem astăzi. Aserțiunile teologice cuprinse în aceste crezuri proclamă succesul taberei „ortodoxe”. Să ne gândim, de pildă, la primele versete ale unuia dintre cele mai cunoscute crezuri:

Cred întru Unul Dumnezeu, Tatăl Atotțiitorul,
Făcătorul cerului și al pământului,
Al tuturor celor văzute și nevăzute.

Cuvintele acestea contrastează flagrant cu ideile propuse de Evanghelia după Iuda, conform cărora nu există un singur Dumnezeu, ci numeroși zei, iar creatorul acestei lumi nu e adevăratul Dumnezeu, ci o divinitate inferioară, nicidecum Tatăl a Toate și, în mod cert, nu atotputernic.
Avem acum posibilitatea să examinăm mai îndeaproape unele dintre punctele–cheie ale acestei evanghelii, precum și opiniile pe care le exprimă ea cu privire la Dumnezeu, la această lume, la Hristos, la mântuire și la ceilalți apostoli care au inițiat dogmele acceptate astăzi, dar care n–au înțeles de fapt adevărul.

Perspectiva evangheliei asupra lui Dumnezeu Încă de la începutul evangheliei, este limpede că Dumnezeul lui Iisus nu e divinitatea creatoare în care credeau iudeii. Într–una dintre scenele introductive ale textului, Iisus își găsește apostolii strânși laolaltă „în pioșenie”. Literal, fraza în coptă afirmă că ucenicii erau „angajați în practici de venerare a lui Dumnezeu”. Altfel spus, împărțeau între ei o masă de tip euharistie, mulțumindu–i lui Dumnezeu pentru bucate. Firește, ar fi fost de așteptat ca Iisus să arate respectul cuvenit acestui act religios. El însă începe să râdă, iar ucenicii nu pricep ce anume e atât de distractiv: „De ce râzi de rugăciunea noastră de mulțumire? Ce am făcut? Asta este ce se cuvine.” Iisus le răspunde că, de fapt, ei nu știu ce fac cu adevărat: aducând mulțumiri pentru mâncare, îl venerează pe dumnezeul lor – altfel spus, nu pe Dumnezeul lui Iisus. La această replică, ucenicii sunt nedumeriți: „Învățătorule, tu ești…
fiul dumnezeului nostru.” Nu, după cum se va vedea mai departe, nu este. Iisus le spune că niciunul din „neamul” lor nu va ști cine este el într–adevăr.
Ucenicilor nu le–a căzut ușor această dojană și „au început să se mânie și să cârtească împotriva lui în inimile lor.” Iisus îi dojenește și le vorbește din nou despre „dumnezeul vostru care e în voi”. Vedem expuse aici câteva idei–cheie, care se vor repeta pe parcursul întregului text: ucenicii lui Iisus nu știu cine este el cu adevărat; ei venerează un Dumnezeu care nu este tatăl lui Iisus; de asemenea, ucenicii nu înțeleg adevărul despre Dumnezeu. Iuda, unicul care înțelege acest lucru, declară că Iisus a venit „de pe tărâmul nemuritor al lui Barbelo”, adică de pe tărâmul adevăratelor ființe divine, nemuritoare, nu din cel inferior, al dumnezeului creator în care credeau iudeii.
Această idee a zeului creator ca o divinitate inferioară este exprimată cât se poate de limpede în parabola pe care Iisus i–o spune numai lui Iuda, mai departe în text. Conform autorilor protoortodocsi precum Irineu (folosesc termenul „protoortodox” deoarece opiniile lui au fost considerate ulterior ortodoxe), există un singur Dumnezeu, iar el este cel care a creat totul în cer și pe pământ. Nu și în Evanghelia după Iuda însă. Caracterul complex al mitului pe care Iisus i–l revelează lui Iuda poate părea derutant și confuz, dar esența este clară. Înainte de apariția divinității creatoare existau deja nenumărate alte ființe divine: șaptezeci și doi de eoni, fiecare cu câte un „luminător” și de asemenea fiecare cu câte cinci bolti ale cerurilor (în total, 360 de bolti), plus numeroși îngeri adorându–l pe fiecare. Mai mult decât atât, lumea aceasta aparține tărâmului „pieirii” sau – așa cum ar mai putea fi tradus termenul respectiv – „putreziciunii”. Nu este deci creația cea bună a unicului Dumnezeu adevărat. Dumnezeul din Vechiul Testament – numit El – a apărut abia după ce au luat ființă toate celelalte entități divine, fiind urmat de ajutoarele sale, rebelul mânjit de sânge Yaldabaoth și neghiobul Saklas. Aceștia doi au creat lumea și apoi omul.
Atunci când îl venerează pe „Dumnezeul lor”, ucenicii li se închină de fapt rebelului și neghiobului, cei care au creat acest sângeros și absurd plan al existenței materiale. Ei nu–l venerează pe adevăratul Dumnezeu, cel aflat deasupra tuturor, atotcunoscător, atotputernic, spirit pur și deplin izolat de această lume efemeră a durerii și suferinței, creată de un rebel și un neghiob. Nu este deci de mirare că Irineu a considerat acest text atât de injurios. La urma urmei, pretindea că reprezintă ideile lui Iisus, dar în realitate era o batjocură la adresa convingerilor nutrite de ereziolog.

Perspectiva asupra lui Hristos
De multe ori în cuprinsul textului, Iisus vorbește despre cei doisprezece ucenici și despre „Dumnezeul lor”. Este limpede că el nu are nicio legătură cu dumnezeul acestei lumi; la urma urmei, unul dintre țelurile sale este acela de a scoate la iveală caracterul inferior și josnicia morală a acelei zeități, înainte ca el să–și părăsească trupul muritor și să se întoarcă pe tărâmul divin – universul perfect al Spiritului.
Prin urmare, conform acestui text, Iisus nu este un muritor obișnuit. Primul indiciu în acest sens este faptul că a „apărut” pe Pământ – detaliu care sugerează că vine de pe un alt tărâm. Și din moment ce aproape în întreaga evanghelie nu face decât să dezvăluie „tainele ascunse” referitoare la lumea nemuritoare a adevăratei divinități, e firesc să presupunem că aceasta constituie tărâmul din care a venit.
O altă aluzie la natura sa cu totul aparte reiese din următorul comentariu: „Adesea nu le apărea ucenicilor ca el însuși, ci se afla printre ei ca un prunc.” Specialiștii familiarizați cu literatura creștină timpurie nu vor avea dificultăți în a înțelege această frază. Numeroase scrieri neincluse în Noul Testament îl înfățișează pe Iisus ca pe o ființă docetică – una care doar avea aparența unui om (termenul „docetic” provine din limba greacă, în care dokeō înseamnă „a părea”). Ca ființă divină, Iisus putea apărea sub înfățișarea unui copil și a unui bătrân simultan, în fața unor oameni diferiți, conform unora dintre scrierile creștine timpurii. (Această idee poate fi întâlnită, de pildă, în cartea necanonică intitulată Faptele lui Ioan.) Nici în această evanghelie, prin urmare, Iisus nu are un trup carnal real, ci își poate asuma orice înfățișare, așa cum dorește.
Dar de ce să fi apărut în fața ucenicilor în chip de copil? Oare nu și–ar fi subminat astfel autoritatea în fața lor? (La urma urmei, e doar un copil, ce știe el?!) Specialiștii probabil că vor dezbate acest aspect mult timp de acum înainte. Se pare însă că, în această evanghelie, prezența sub înfățișarea unui copil nu are câtuși de puțin conotații negative: copiii sunt încă neafectați de realitatea dură a acestei lumi materiale și necorupti de falsa ei Înțelepciune. Mai mult decât atât, nu se menționează oare chiar în Biblie că: „Din gura pruncilor și a celor ce sug ai săvârșit laudă” (Psalmii 8:2)? Copilul simbolizează puritatea și inocența în fața lumii. Iar Hristos este singurul care întruchipează puritatea absolută, Înțelepciunea și cunoașterea care transcend tărâmul muritorilor.
Această cunoaștere este desigur firul conducător al Evangheliei după Iuda – cunoașterea tainelor ascunse pe care numai Iisus o deține și numai Iuda este demn s–o afle. Iisus are această cunoaștere deoarece provine de pe „tărâmul lui Barbelo”. Și se pare că poate vizita acest tărâm oricând dorește. A doua zi după prima discuție cu ucenicii, aceștia îl întreabă unde a fost între timp, iar el le răspunde: „M–am dus la un alt neam sfânt și mare.” Iar când ei vor să afle mai multe despre acel „neam”, Iisus râde din nou – de data aceasta nu de faptul că ei îl venerează, ignoranți, pe dumnezeul creator al acestei lumi, ci de lipsa lor de cunoaștere privind tărâmul cu adevărat divin. Căci niciun muritor nu poate ajunge acolo, fiind vorba despre un tărâm aflat dincolo de această lume, un tărâm al perfecțiunii și adevărului, destinația finală a celor care au în ei o scânteie divină și care se pot elibera din captivitatea lumii materiale. Doar Iisus știe despre acest tărâm, fiindcă de acolo a venit și acolo se va întoarce.
Așa cum am văzut, în acest text, Iuda este cel mai apropiat adept al lui Iisus, nu numai pentru că e singurul demn de a afla tainele ascunse ale acelui tărâm, ci și fiindcă el îi facilitează întoarcerea acolo definitiv. Și de aceea îl predă autorităților pentru a fi executat. Iisus doar pare a avea un corp din carne și oase cât timp rămâne pe această lume, în formă umană. Iar pentru a se întoarce în casa lui din ceruri, e necesar să se elibereze din acest cocon muritor. Deci care este semnificația morții lui Iisus în această evanghelie? Irineu și alți autori protoortodocși și–au format opiniile pe baza scrierilor incluse în Noul Testament, precum Evanghelia după Marcu și epistolele apostolului Pavel, în care se precizează că moartea lui Iisus a fost un sacrificiu menit să răscumpere păcatele omenirii (vezi Marcu 10:45; Romani 3:21–28). Din acest punct de vedere, moartea lui a fost esențială pentru mântuire, fiindcă a plătit astfel prețul păcatului, pentru ca oamenii – cei care au păcătuit împotriva lui Dumnezeu – să–și poată reface legătura cu Dumnezeu, care a creat această lume și toate câte sunt în ea.
În Evanghelia după Iuda, situația este cu totul alta. Aici nu există nevoia unei reconcilieri cu dumnezeul creator al acestei lumi, care nu e decât un rebel însetat de sânge. Dimpotrivă, necesitatea care se impune este aceea de eliberare din lumea materială și de cel care a creat–o. Iar acest lucru se întâmplă atunci când individul renunță la trupul său carnal, care aparține creatorului. Prin moartea sa, Iisus se eliberează. Iar când vom muri, ne vom putea elibera și noi. Cititorii vor fi surprinși, probabil, văzând că Evanghelia după Iuda se încheie cu așa–zisa trădare. Ținând seama de ideile avansate de acest text, finalul este însă logic. Moartea lui Iisus este o concluzie previzibilă, inevitabilă, și nu mai este nevoie decât de mijloacele prin care ea să fie înlesnită, iar Iuda își face datoria în acest sens. De aceea îi „întrece” pe toți ceilalți. Iar înviere nu va mai fi. Iată, probabil, punctul crucial al întregului text. În Evanghelia după Iuda, Iisus nu mai învie din morți. Și pentru ce ar face–o? Revenirea la viață a unui cadavru nu face decât să readucă persoana respectivă înapoi în această lume a creatorului. Și din moment ce este important ca sufletul să poată lăsa în urmă această lume și să pătrundă în acel „neam sfânt și mare” – adică pe tărâmul divin care transcende lumea materială învierea este ultimul lucru pe care și l–ar dori Iisus sau oricare dintre adevărații lui adepți.

Perspective asupra mântuirii
Acesta este, desigur, și telul adevăraților discipoli ai lui Iisus – de a transcende lumea aceasta și capcanele ei. Or, acest lucru este posibil atunci când sufletul află adevărul despre originea și despre destinația sa, iar apoi se eliberează din temnița materială a trupului.
Ideea este expusă clar într–un dialog între Iisus și Iuda, în care se face o comparație între neamul „acesta” – oamenii de aici, de pe Pământ – și neamul „acela”, adică tărâmul ființelor divine. Unii oameni aparțin acestui neam, alții, celuilalt. Cei care au în ei scânteia divină fac parte din „acela” și numai ei pot fi mântuiți după moarte. Pe de altă parte însă, atunci când ceilalți, din „acest” neam, mor, pentru ei totul s–a sfârșit. Așa cum spune Iisus:

Sufletele tuturor neamurilor omenești vor pieri.
Dar când acești oameni <cei care aparțin tărâmului de sus> vor fi încheiat vremea împărăției și duhul îi va fi părăsit, trupurile lor vor muri, dar sufletele vor fi vii, iar ele vor fi ridicate la cer.

Conform acestei concepții, ființa umană este formată din trup, spirit sau duh și suflet. Trupul este partea materială care îmbracă sufletul, acesta fiind adevărata esență a individului. Spiritul sau duhul este forța care animă trupul și îi dă viață. Când spiritul îl părăsește, corpul moare și astfel încetează să mai existe. Pentru cei care aparțin exclusiv acestui tărâm uman, odată cu trupul moare și sufletul. Așa cum afirmă Iisus mai târziu: „Nu se poate să semeni sămânță pe piatră și să–i culegi roadele.” Cu alte cuvinte, în lipsa unei scântei divine în interior, viață eternă nu există. Dar pentru cei care aparțin tărâmului de sus, sufletul supraviețuiește morții și urcă la casa lui cerească.
Ideea este explicată mai în amănunt după ce Iisus îi descrie lui Iuda mitul începuturilor, când acesta îl întreabă dacă „duhul omenesc moare”. Iisus îi spune că există două tipuri de oameni: cei cărora arhanghelul Mihail le–a dat, temporar, un spirit, „ca ei să poată sluji”, și cei cărora arhanghelul Gavriil le–a dăruit spiritul pentru totdeauna și care aparțin deci „marelui neam ce nu are stăpânitor peste el”. Aceștia din urmă sunt cei care au înlăuntrul lor o scânteie de divinitate, cei care, după moarte, se vor întoarce pe tărâmul de pe care au venit. Și Iuda, firește, se află printre ei. Ceilalți ucenici însă par a aparține primului tip – oamenii care, din ignoranță, „slujesc”, dar care, după moarte, încetează pur și simplu să mai existe.

Perspectiva asupra ucenicilor lui Iisus
Una dintre cele mai frapante caracteristici ale Evangheliei după Iuda este aserțiunea frecvent repetată că cei doisprezece ucenici ai lui Iisus nu înțeleg adevărul, nu se află printre cei mântuiți și îl persecută pe Iuda fiindcă nu înțeleg că numai el îl cunoaște și îl înțelege atât pe Iisus, cât și tainele pe care el i le–a destăinuit. De aceea, așa cum am văzut, îl ucid cu pietre într–o viziune. Iuda este în afara numărului lor și, în consecință, Iisus îl numește „al treisprezecelea”. Aici, treisprezece este deci un număr cu noroc. Cei doisprezece ucenici sunt prezentați ca niște adoratori ai dumnezeului creator, de exemplu, în scena mesei euharistice de la începutul evangheliei. Această portretizare este chiar mai elocventă într–o scenă ulterioară, din păcate fragmentară, în care ucenicii îi povestesc lui Iisus o viziune a lor cu privire la sacrificiile ce se fac în Templul din Ierusalim.
Numeroși cititori cunosc probabil versetele din Noul Testament care se referă la intrarea lui Iisus și a ucenicilor în Templu, cu numai o săptămână înainte de răstignire. Acolo, Iisus stârnește agitație, răsturnând mesele zarafilor și gonindu–i pe cei care vând animale pentru sacrificii (Marcu 11:15–17). Ucenicii, pe de altă parte, sunt puternic impresionați de ceea ce văd – bieți galileeni care vin prima dată la oraș și sunt uluiți de grandoarea și măreția Templului. În Marcu 13:1, de pildă, ei exclamă: „Învățătorule, privește ce fel de pietre și ce clădiri!”
Evanghelia după Iuda prezintă o versiune deosebită a acestui episod. Aici, ucenicii îi vorbesc lui Iisus nu despre clădirea Templului, ci despre sacrificiile care au loc în interiorul ei. Fiindcă văd acolo un altar, preoți, animale sacrificate și mulțimi de oameni, sunt tulburați și vor să Știe ce înseamnă asta. Așa cum aflăm imediat, viziunea are legătură cu ei înșiși. Iisus le spune că preoții de la altar, care oficiază sacrificiile, invocă „numele meu”. Cu alte cuvinte, cei care îl venerează pe Dumnezeul iudeilor cred că îl slujesc astfel pe Iisus. Dar apoi aflăm că ucenicii au văzut de fapt o alegorie, nu o viziune a jertfelor aduse de iudei în Templu, ci o imagine simbolică a propriilor practici de venerare. Iisus le spune:

Cei pe care i–ați văzut primind jertfele la altar – aceea sunteți voi. Acela e dumnezeul pe care îl slujiți, și voi sunteți cei doisprezece bărbați pe care i–ați văzut. Vitele aduse sunt jertfele pe care le–ați văzut – ele sunt cei mulți pe care îi duceți pe căi greșite…

Altfel spus, ucenicii care continuă să–și practice credința religioasă crezând că ținta adulației este dumnezeul creator al iudeilor și, în venerația lor, invocă numele lui Iisus au înțeles totul greșit. În loc să–l slujească pe adevăratul Dumnezeu, ei hulesc împotriva lui. Și astfel îi duc pe ceilalți pe calea pierzaniei.
Evanghelia după Iuda conturează în acest mod un portret negativ nu doar al ucenicilor lui Iisus, ci și al creștinilor protoortodocși din vremea în care a fost scris acest text. Firește, protoortodocșii nu se mai închinau în Templul iudaic; acesta fusese distrus între timp și majoritatea creștinilor de atunci aparțineau popoarelor neiudaice. Ei susțineau însă că Dumnezeul cărora i se închinau era Dumnezeul evreilor, cel care le dăduse acestora legea după care să trăiască și trimisese poporului iudeu un Mesia iudeu, pentru a se împlini astfel Scriptura iudeilor. Ei se considerau „iudei adevărați”, poporul unicului Dumnezeu adevărat. În această evanghelie, Iisus arată însă că ei s–au rătăcit complet; într–adevăr, îl venerează pe Dumnezeul iudeilor, dar acesta e un neghiob lipsit de scrupule. El a creat această lume, însă lumea nu–i deloc bună; e mai degrabă o cloacă în care domnesc suferința și nenorocirea. Adevăratul Dumnezeu nu are nimic în comun cu lumea aceasta, din care individul trebuie să tindă să se elibereze. Creștinii protoortodocși promovează astfel o religie falsă; numai credința dezvăluită de Iisus în taină lui Iuda, cel mai apropiat discipol al său, este adevărată. Restul e doar o șarlatanie, o eroare nocivă promovată de capii bisericilor protoortodoxe.

Evanghelia după Iuda și canonul Scripturii

În lumina atacurilor sale dure la adresa conducătorilor Bisericii protoortodoxe – înaintașii lui Irineu și ai altor teologi cu convingeri similare, care au emis ideile „ortodoxe” cu privire la Dumnezeu, la lume, la Hristos și la mântuire – nu este de mirare că Evanghelia după Iuda nu a avut nicio șansă de a fi introdusă în Noul Testament.
Dar cum a luat naștere Noul Testament cu cele patru Evanghelii ale sale – după Matei, Marcu, Luca și Ioan – și de ce doar puține dintre scrierile creștine au fost acceptate în canon, majoritatea celorlalte (printre care și Evanghelia după Iuda) fiind excluse?
Noul Testament este format din douăzeci și șapte de cărți pe care „tabăra” ortodoxă victorioasă le–a acceptat ca texte sacre, care exprimă cuvântul lui Dumnezeu în fața poporului său. Când creștinismul a luat ființă – odată cu personajul istoric Iisus avea deja o serie de scrieri sacre. Iisus era un iudeu din Palestina și, ca toți iudeii palestinieni, accepta autoritatea Scripturilor iudaice, îndeosebi a primelor cinci cărți ale Vechiului Testament (Geneza, Exodul, Leviticul, Numerii și Deuteronomul), numite și Legea lui Moise. Iisus s–a afirmat ca un interpret convingător al acestor Scripturi, adepții săi considerându–l un mare învățător (rabi).
După moartea lui Iisus, discipolii săi au continuat să creadă în învățăturile lui, conferindu–i o autoritate egală cu aceea a lui Moise însuși. Dar nu numai propovăduirile lui, ci și cele ale adepților săi apropiați erau considerate literă de lege, mai cu seamă cele care fuseseră consemnate în scris. Dar, odată cu trecerea anilor, au apărut tot mai multe texte, despre care se susținea că fuseseră scrise de apostoli. Există, de exemplu, mai multe epistole ale lui Pavel decât cele paisprezece care îi poartă numele în Noul Testament, iar astăzi experții sunt aproape siguri că unele dintre cele incluse în Noul Testament nu îi aparțin în realitate lui Pavel. În mod similar, în Noul Testament a fost inclusă Apocalipsa lui Ioan, dar alte texte de același gen au rămas pe dinafară – de pildă, Apocalipsa lui Petru sau Apocalipsa lui Pavel.
A existat de asemenea un număr mare de evanghelii. Cele patru din Noul Testament sunt scrieri anonime; abia în secolul al doilea au început să fie desemnate cu numele ucenicilor lui Iisus (Matei și Ioan), plus cele ale unor însoțitori ai apostolilor (Marcu, însoțitorul lui Petru, și Luca, însoțitorul lui Pavel). Au apărut și alte evanghelii, și ele aparent scrise de apostoli. Pe lângă nou–descoperita Evanghelie după Iuda, există evanghelii despre care se afirmă că au fost scrise de Filip și de Petru, două scrise de fratele lui Iisus, Iuda Toma, una scrisă de Maria Magdalena și așa mai departe. Toate aceste evanghelii (plus epistolele, apocalipsele etc.) aveau o legătură cu apostolii, toate pretindeau că redau adevăratele învățături ale lui Iisus și toate erau venerate – de o grupare creștină sau de alta – ca sfinte scripturi. În decursul timpului, tot mai multe și–au făcut apariția. Și astfel, ținând seama de amplele dezbateri care au avut loc asupra corectei interpretări a religiei, cum ar mai fi putut lumea să știe ce texte să accepte și ce nu?
Pe scurt, una dintre grupările concurente din cadrul creștinismului a reușit să se impună în fața celorlalte. Ea a câștigat mai mulți adepți decât rivalele sale, pe care a început să le minimalizeze și să le marginalizeze. Această grupare a decis care va fi structura organizatorică a Bisericii, care cărți vor fi acceptate ca Sfântă Scriptură și ce dogme creștine vor fi adoptate. Din această grupare făceau parte Irineu și alte personalități, bine cunoscute celor care au studiat creștinismul secolelor al doilea și al treilea, precum Iustin Martirul și Filosoful și Tertulian. Gruparea la care ne referim a devenit „ortodoxă” și, odată ce și–a asigurat victoria asupra contracandidatelor sale, a rescris istoria mișcării, pretinzând că aceasta fusese dintotdeauna opinia majorității cu privire la creștinism, că ideile ei erau identice cu cele ale apostolilor și ale bisericilor apostolice, că doctrinele pe care le susținea derivau direct din învățăturile lui Iisus. Cărțile pe care le–a acceptat ca Scriptură îi susțineau declarațiile, fiindcă Matei, Marcu, Luca și Ioan relatau istoria așa cum se obișnuiseră protoortodocșii s–o audă.
Dar ce s–a întâmplat cu celelalte scrieri, cele care prezentau o versiune mult diferită a povestit și care nu fuseseră incluse în canonul protoortodox? Unele au fost distruse, însă majoritatea s–au pierdut pur și simplu sau au căzut victimă trecerii timpului. În rare cazuri au fost copiate după o vreme, dat fiind că opiniile pe care le exprimau fuseseră declarate eretice. Textele au rămas vii doar în cadrul unor grupări mici, de la periferia creștinismului – una de gnostici aici, alta de creștini iudaici, dincolo. Zvonurile despre existența lor au continuat să circule, dar nimeni nu s–a arătat interesat să le păstreze pentru posteritate. Și pentru ce ar fi făcut–o? Doar conțineau idei eronate și n–ar fi izbutit decât să ducă oamenii pe căi greșite; mai bine să aibă parte de un sfârșit nedemn.
Și chiar așa s–a întâmplat. Puține au fost cazurile în care textele aflate în pragul distrugerii au fost copiate și, în cele din urmă, chiar și aceste copii izolate au dispărut – până în epoca actuală, când rareori mai apare câte una, pentru a ne demonstra încă o dată că perspectiva ortodoxă asupra religiei creștine nu a fost singura în cel de–al doilea secol de existență a creștinismului. În realitate, în acea perioadă se manifesta o opoziție ferventă la adresa ei, o opoziție întruchipată, spre exemplu, de recent descoperita Evanghelie după Iuda. Avem de–a face în acest caz cu un text care zdruncină din temelii teologia creștină tradițională și schimbă tot ce știam despre natura adevăratului creștinism. În această scriere, adevărul nu este propovăduit de ceilalți ucenici ai lui Iisus și de succesorii lor protoortodocși; dimpotrivă, ei sunt orbi în fața adevărului, care i–a fost dezvăluit, în cadrul unor revelații secrete, doar celui pe care cu toții îl disprețuiesc: Iuda Iscarioteanul, trădătorul.
În conformitate cu acest text, considerat anterior pierdut, numai Iuda cunoaște adevărul despre Iisus, și anume că nu e trimis de creatorul acestei lumi și în niciun caz nu este fiul lui. Iisus vine de pe tărâmul lui Barbelo, pentru a revela tainele ascunse prin care omul poate fi mântuit. Și nu moartea lui a fost cea care a asigurat această mântuire; prin moarte, el s–a eliberat pur și simplu din lumea materială, coruptă. Căci această lume nu–i decât o cloacă a suferinței, a durerii și a disperării, unica noastră speranță de salvare fiind renunțarea la ea. Și unii dintre noi o vor face. Unii dintre noi au în sine o scânteie de divinitate și, atunci când vor muri, se vor elibera din închisoarea carnală a trupului și se vor întoarce la casa lor din ceruri, pe tărâmul divin din care au coborât și în care vor reveni, pentru a trăi apoi veșnic, în beatitudine.

Irineu din Lyon și Evanghelia după Iuda



Gregor Wurst

Codex Tchacos, o scriere antică din Egipt, pe papirus, cuprindea inițial patru lucrări gnostice scrise în dialectul sahidic al coptei, o limbă străveche de pe teritoriul egiptean. Prima este un exemplar impropriu conservat al Epistolei lui Petru către Filip, un text deja cunoscut în urma celebrei descoperiri de la Nag Hammadi, Egipt, din 1945. Cea de–a doua fasciculă este o copie mult mai bine păstrată a unei scrieri intitulate „Iacov”, similară cu așa–numita Prima Apocalipsă a lui Iacov, de asemenea descoperită în arhiva de la Nag Hammadi. Cea de–a treia este Evanghelia după Iuda, publicată aici pentru prima dată, în traducere. Din cea de–a patra fasciculă au supraviețuit doar câteva fragmente din primele pagini ale unei lucrări pe care echipa editorială a codexului a intitulat–o provizoriu Cartea lui Allogenes. Limba coptă, în care au fost scrise fasciculele, nu este și cea originală a celor patru texte. Se presupune că scrierile au fost traduse după originalele în greacă, la fel ca documentele de la Nag Hammadi. În cazul Evangheliei după Iuda, titlul ei se regăsește în literatura creștină antică, iar eseul de față analizează posibilele conexiuni dintre aceste referințe și textul recent descoperit. În consecință, ne va ajuta să datăm originalul în limba greacă al Evangheliei după Iuda.

Mărturii străvechi: Irineu și Pseudo–Tertulian

Existența unei Evanghelii după Iuda este atestată pentru prima dată de episcopul Irineu din Lyon, care a trăit în a doua jumătate a secolului al doilea și care o menționează în cunoscutul său tratat intitulat Deconspirarea și nimicirea falsei cunoașteri, îndeobște numit împotriva ereziilor. Deși a fost scris în greacă în jurul anului 180, dispunem astăzi doar de o traducere a sa în latină din secolul al patrulea, fragmente din original supraviețuind numai prin intermediul citatelor din lucrările autorilor creștini de mai târziu, care au abordat problema ereziei. În anexele la studiul „gnosticilor” și al „altor” credincioși de tip gnostic, numiți „ofiți” („oamenii–șarpe”) în tradiția creștină de mai târziu, Irineu analizează ceea ce el consideră a fi subgrupări ale acestor gnostici. Iată cum descrie ereziologul unele dintre preceptele lor:

Și Cain, spun alții, ar fi fost de pe tărâmul superior al absolutei puteri, iar Esau, Korah, sodomiții și alții asemenea lor sunt din același popor cu ei: de aceea creatorul lor i–a urât, deși niciunul dintre ei n–a avut de suferit. Căci Înțelepciunea <Sophia> a luat din rândurile lor tot ce–i aparținea. Iar Iuda trădătorul știa bine aceste lucruri, zic ei; și numai el cunoștea adevărul, așa ca nimeni altul, și astfel a împlinit taina trădării. Prin el, toate lucrurile, cele pământești și cele cerești deopotrivă, au fost date nimicirii. Și ei au făcut o lucrătură neadevărată care să spună aceasta, pe care o numesc Evanghelia după Iuda.

În conformitate cu Irineu, această grupare gnostică milita pentru o reevaluare a ideilor iudaice și creștine ortodoxe referitoare la mântuire. Personaje din Scripturile iudaice, precum Esau, Korah și sodomiții – considerate de tradiția ortodoxă imorale și potrivnice voinței lui Dumnezeu sunt privite aici ca slujitori ai unicului Dumnezeu adevărat, „puterea superioară absolută”. Această putere, reprezentată de gnostica Sophia, nu trebuie identificată cu dumnezeul creator din tradiția iudeo–creștină, numit aici „creatorul lor”.
În această reevaluare este inclus chiar și cel mai hulit personaj al Noului Testament, Iuda Iscarioteanul, ucenicul care l–a trădat pe Iisus și l–a vândut autorităților. Membrii acestei grupări îl consideră singurul ucenic – „dintre toți apostolii”, potrivit unei citări în greacă a acestui pasaj de către Teodoret al Cirului, un scriitor din secolul al cincilea – care cunoaște „aceste lucruri”. Prin urmare, fapta sa este prezentată ca o „taină” care duce la distrugerea tuturor lucrurilor cerești și pământești, adică a întregii creații a stăpânului acestei lumi, „creatorul”.
De la începutul secolului al treilea, gruparea a fost numită a „cainiților” („adepții lui Cain”) de unii autori creștini, precum Clement din Alexandria. Dar majoritatea acestor autori și–au bazat ideile doar pe lucrarea lui Irineu. Numai tratatul anonim din secolul al treilea, Împotriva tuturor ereziilor, scris în latină și atribuit în mod eronat lui Tertulian, și relatarea ereziologului grec din secolul al patrulea, Epifanios din Salamina, oferă informații suplimentare și mai detaliate despre perspectiva alternativă asupra trădării lui Iuda – probabil apelând la o lucrare de tip ereziologic pierdută, a lui Hipolit din Roma. în capitolul 2 al acestui tratat, Pseudo–Tertulian caracterizează astfel preceptele cainiților:

Mai mult decât atât, o nouă erezie a izbucnit, aceea numită a cainiților. Și motivul este că ei îi preamăresc pe Cain, ca și cum el ar fi fost creat de o putere mare pe care o avea în el; căci Abel ar fi fost procreat după ce a fost conceput de o putere inferioară și de aceea ar fi fost inferior. Susținătorii teoriei de față îl apără deopotrivă pe Iuda trădătorul, fiind de părere că el este măreț și admirabil, datorită avantajelor pe care le–ar fi oferit omenirii; căci unii dintre ei cred că îi datorăm lui Iuda recunoștință pentru următorul lucru: Iuda, spun ei, văzând că Hristos voia să ascundă adevărul, l–a trădat, ca să nu mai existe vreo cale de a tăinui adevărul. Iar alții îi contrazic, spunând: fiindcă puterile acestei lumi n–ar fi vrut ca Hristos să sufere, chiar dacă prin moartea lui omenirea era mântuită, el, gândind la mântuirea oamenilor, l–a trădat pe Hristos, ca să nu mai fie cale de împiedicare a mântuirii, care era întârziată de puterile ce se opuneau patimilor lui Hristos; și astfel, prin patimile lui Hristos, nu se mai poate ca mântuirea omenirii să fie amânată.

Conform acestui text, cainiții propuneau două interpretări ale faptei lui Iuda. Pe de o parte, se spune, credeau că trădarea l–a împiedicat pe Iisus să „ascundă adevărul” – un punct de vedere greu de înțeles pentru noi, ce poate fi considerat o distorsionare tipică din partea unui autor ortodox pentru care această explicație a faptei lui Iuda nu e altceva decât o blasfemie. În lumina celeilalte interpretări, Hristos a fost trădat pentru ca moartea lui să faciliteze mântuirea omenirii, mântuire pe care „puterile acestei lumi” – cu alte cuvinte, forțele inferioare ale creatorului – doreau s–o împiedice. Această aserțiune amintește de ceea ce spunea Irineu cu privire la „taina trădării”, care a distrus lucrările forțelor inferioare.
Este important să remarcăm însă că Pseudo–Tertulian nu menționează nicăieri Evanghelia după Iuda. Expunerea sa se limitează la ceea ce el consideră a fi învățăturile cainiților. În consecință, ne putem întreba dacă trebuie să privim Evanghelia după Iuda, menționată de Irineu, ca fiind un document cainit referitor la acest tip de reevaluare a mântuirii. Dacă da, ar fi dificil să punem semnul egal între Evanghelia după Iuda din tratatul lui Irineu și textul din Codex Tchacos, deoarece în acesta din urmă nu apare nicio menționare a lui Cain sau a altor antieroi din Scripturile iudaice, la care face trimitere ereziologul. În consecință, ar trebui să presupunem că în cadrul comunităților gnostice ale Antichității a circulat mai mult de o singură Evanghelie după Iuda.

Conținutul istoric al relatării lui Irineu

Analiza minuțioasă a relatării sale sugerează că ereziologul nu considera Evanghelia după Iuda ca făcând parte din scrierile acelor „alți” gnostici. Irineu avea cunoștință, fără îndoială, de unele lucrări aparținând acestui cerc, așa cum reiese din următoarea frază, formulată imediat după citatul de mai sus: „Am strâns, de asemenea, o serie de lucrări ale lor.” Referitor însă la Evanghelia după Iuda, Irineu se mărginește să noteze că acești oameni „oferă” sau „prezintă” o „lucrare falsă” sub acest titlu, pentru a le susține convingerile. Această afirmație implică doar faptul că oponenții săi făceau referire la Evanghelia după Iuda pentru a întări punctul lor de vedere asupra trădătorului, ca unul ce deținuse o cunoaștere aparte și fusese menit să joace un rol important în concepția lor privind mântuirea; aserțiunea lui Irineu nu sugerează câtuși de puțin că respectiva evanghelie cuprindea în întregime viziunea lor asupra mântuirii. Dacă așa stau lucrurile, atunci nu putem ști cu certitudine că Irineu cunoștea cu adevărat textul evangheliei la care făceau referire oponenții săi. Dimpotrivă, spre deosebire de lucrările cainiților, despre care Irineu însuși afirmă că le–a strâns, se pare că ereziologul cunoștea Evanghelia după Iuda doar din auzite. Din acest motiv, nu putem ști sigur pentru susținerea cărora dintre ideile lor citau acești gnostici Evanghelia după Iuda – cu excepția celei pe care ei o numeau „taina trădării”.
Un singur lucru putem deduce în mod cert din relatarea lui Irineu: cainiții aveau o Evanghelie după Iuda, pe baza căreia considerau trădarea Iscarioteanului ca fiind un mister. Aceasta sugerează că, în textul respectiv, Iuda era înfățișat ca un ucenic al lui Iisus, „care avea o cunoaștere a adevărului ca nimeni altul”, și că actul trădării era interpretat – în termenii unei perspective gnostice asupra problemei mântuirii – ca parte integrantă a „nimicirii tuturor lucrurilor, cerești și pământești deopotrivă”.

Comparație între Evanghelia copta după Iuda și relatarea lui Irineu

Aceste două idei se regăsesc în întregul text al Evangheliei copte după Iuda. Chiar de la început, Iscarioteanul este înfățișat ca un ucenic care deține o cunoaștere aparte cu privire la adevărata identitate a lui Iisus. Numele său este menționat pentru prima dată la pagina 35, unde este prezentat ca unicul discipol capabil să–și exprime în fața lui Iisus esența interioară, spirituală. În cadrul aceleiași scene, Iuda mărturisește că știe cine este Iisus cu adevărat și de unde vine: „Tu ești de pe tărâmul nemuritor al lui Barbelo”, spune el, și adaugă: „Iar eu nu sunt vrednic să rostesc numele celui care te–a trimis”. Și știind că Iuda are în minte și „ceva ce era măreț”, Iisus îi cere să se depărteze de ceilalți ucenici și îl consideră unicul demn de a fi familiarizat cu „tainele împărăției” (Evanghelia după Iuda 35, 45).
Mai târziu, Iuda este desemnat de Iisus ca fiind destinat „acelui neam”, adică urmașilor lui Set, adevărații gnostici, și, din acest motiv, el va fi înălțat deasupra celorlalți ucenici (46). Numai lui îi dezvăluie existența unui „tărâm măreț și nesfârșit, a cărui întindere niciun neam de îngeri n–a văzut–o, [în care] se află [un] Mare [Spirit] Invizibil, pe care ochii niciunui înger nu l–au zărit vreodată, niciun gând al inimii nu l–a cuprins și nicicând nu i s–a dat vreun nume”. (47) în continuare este redat întregul mit cosmologic, sfârșind cu crearea omenirii de către divinitățile inferioare (52–53).
Toate acestea concordă cu afirmația lui Irineu conform căreia Iuda din textul evangheliei la care face el referire „avea o cunoaștere a adevărului” ca niciun alt ucenic al lui Iisus. Textul recent descoperit îl prezintă de fapt ca pe cel căruia „totul i–a fost spus” (57). Până la urmă, Iuda este într–adevăr gnosticul perfect, demn de a fi, într–un sens, „transfigurat” prin înălțarea într–un nor luminos, în care i se va oferi viziunea divinului.
Cu privire la locul lui Iuda și al trădării sale în problema mântuirii, textul nostru în coptă nu este, din păcate, la fel de limpede. Motivul este deteriorarea accentuată în părțile superioare ale ultimelor file. Pe paginile 55–57 putem descifra un anume tip de profeție pe care o face Iisus referitor la fapta lui Iuda, însă multe dintre cele mai importante fraze sunt incomplete. Iată textul:

Dar tu îi vei întrece pe toți. Căci tu vei jertfi omul care mă înveșmântează. Deja fruntea ta s–a înălțat, urgia ta a fost aprinsă, steaua ta a strălucit viu, iar inima ta a [devenit puternică] Adevărat […] ultimul tău […] a devenit [– circa două rânduri și jumătate lipsă –] mâhni [– circa două rânduri lipsă –] stăpânitorul, căci el va fi nimicit. Și apoi chipul marelui neam al lui Adam va fi slăvit, căci, înainte de ceruri, de pământ și de îngeri, există acel neam, care este de pe tărâmurile eterne. Iată, totul ți–a fost spus. (56–57).

Aceasta este, în mod cert, o exprimare de tip profetic. Iisus îi spune lui Iuda că el va trebui să îndeplinească un rol în actul mântuirii, așa cum s–a întâmplat și anterior în text, când a anunțat că Iuda va fi înlocuit de altcineva și că va fi blestemat de ceilalți ucenici (36, 46). Menirea lui este aceea de a sacrifica trupul lui Iisus. Motivul acestei sacrificări nu s–a păstrat, dar putem presupune că, prin această jertfă, spiritul interior al lui Iisus va fi eliberat. Însă povestea nu se încheie aici; după o lacună de aproximativ șase rânduri, evanghelia menționează că cineva (sau ceva) „va fi nimicit” și „chipul marelui neam al lui Adam” va fi slăvit. Ce anume va fi nimicit înțelegem din spusele lui Iisus de la pagina 55: „greșeala stelelor” care rătăcesc împreună cu „acești cinci luptători” ai lor – aceștia „vor fi nimiciți împreună cu cei pe care i–au creat”. În final, „marele neam al lui Adam”, adică neamul de dinainte de Set, va fi mântuit. Toate acestea sunt redate de Iisus când îl înștiințează pe Iuda că „totul i–a fost spus”.
Este important să remarcăm că textul nostru recent descoperit menționează distrugerea lucrurilor cerești (stelele și luptătorii) și pământești („cei pe care i–au creat”) în contextul actului de trădare săvârșit de Iuda. Cu toate că din acest fragment lipsesc pasaje esențiale în textul evangheliei noastre, putem identifica aici o paralelă strânsă cu afirmația lui Irineu că „toate lucrurile, cerești și pământești deopotrivă, au fost nimicite”.
Dat fiind că Evanghelia după Iuda la care se referă Irineu nu este, în mod cert, o lucrare care își are originile în grupul oponenților săi și ținând seama că ereziologul nu pare a cunoaște personal textul respectiv, având despre el informații doar „din auzite”, putem stabili pe drept cuvânt o conexiune între noul text în coptă din Codex Tchacos și Evanghelia după Iuda menționată în tratatul lui Irineu.
Am văzut că, în documentul în coptă, Iuda este înfățișat ca singurul ucenic al lui Iisus care deține cunoașterea perfectă; de asemenea, există în text idei care amintesc de afirmația lui Irineu conform căreia „toate lucrurile, cerești și pământești deopotrivă, au fost nimicite”. Pe această bază și fiindcă nu avem dovezi care să ateste existența în Antichitate a mai multor evanghelii după Iuda, putem spune cu încredere că textul menționat de Irineu este identic cu cel recent descoperit, din Codex Tchacos. În consecință, putem stabili o dată înainte de care știm că Evanghelia după Iuda exista deja în forma sa originală, în greacă: Evanghelia după Iuda a fost scrisă înainte de anul 180, când Irineu preciza că unii dintre oponenții săi o citau pentru a–și susține ideile.
Următoarea întrebare este evidentă: cu cât timp înainte de această dată a fost compusă Evanghelia după Iuda? Răspunsul este foarte dificil de dat, fiindcă nu–i cunoaștem autorul și nici nu dispunem de informații istorice detaliate referitoare la secta creștină în rândurile căreia a apărut. Ceea ce se poate afirma însă cu certitudine este că textul face referire la Faptele Apostolilor din Noul Testament. La pagina 36, Iisus îi spune lui Iuda: „Căci altul îți va lua locul, așa încât cei doisprezece <ucenici> să fie din nou întregi în dumnezeul lor” – o aluzie clară la alegerea lui Matia pentru a–l înlocui pe Iuda în rândul celor doisprezece ucenici (Faptele Apostolilor 1:15–26). Ținând seama că majoritatea exegeților datează această carte din Noul Testament în jurul anilor 90–100, înseamnă că Evanghelia după Iuda trebuie plasată în secolul al doilea. În consecință, nu putem găsi aici alte informații istorice corecte, referitoare la Iuda Iscarioteanul, decât cele din Evangheliile canonice.

Datarea Codexului Tchacos

Dat fiind că nu dispunem de originalul în greacă al Evangheliei după Iuda, trebuie să încercăm să determinăm data traducerii sale în coptă incluse în Codexul Tchacos. Și cum codexul nu a fost găsit de arheologi în cursul unor excavații cu scop științific – caz în care ar fi putut fi datat cu un grad sporit de certitudine –, nu putem să aplicăm decât metoda tradițională, și anume aceea de comparare a formei și stilului său literar cu alte codexuri deja datate, precum cele din arhiva de la Nag Hammadi. Această comparație indică o dată în prima jumătate a secolului al patrulea, însă datarea manuscriselor prin această metodă este o sarcină dificilă, cu un grad ridicat de incertitudine. O analiză cu carbon–14, realizată de A.J. Timothy de la Universitatea din Arizona, plasează codexul în ultimul sfert al secolului al treilea (plus, minus câteva decenii). Această datare poate fi confirmată de examinarea resturilor de papirus folosite la legarea filelor (la cotor), deoarece aceste fragmente – de pildă chitanțe sau alte documente legale – sunt în mod normal datate. Dar mai întâi este necesară restaurarea respectivelor resturi de papirus.

Concluzie

Dacă această identificare a Evangheliei după Iuda din Codexul Tchacos cu cea menționată de Irineu este convingătoare, putem spune că s–a realizat un pas important în studiul gnosticismului antic. Majoritatea textelor în coptă din arhiva de la Nag Hammadi sunt extrem de dificil de datat. Nici chiar în cazul Cărții Secrete a lui Ioan, un text atestat în versiuni diferite în patru manuscrise în coptă și într–un comentariu al lui Irineu, ierarhizarea cronologică a versiunilor nu a fost încă stabilită. Dar dacă Evanghelia după Iuda publicată aici este aceeași cu cea menționată de Irineu, înseamnă că avem pentru prima dată ocazia de a situa începuturile gnosticismului setian cândva înaintea epocii în care a trăit acest ereziolog.
În cazul acestei evanghelii, nu avem motive să presupunem că textul a suferit un proces complex de revizuire și adăugire, deoarece nu prezintă semnele unor modificări ulterioare. Nu vrem să spunem prin aceasta că, atunci când a fost scrisă, nu s–au operat anumite alterări ale textului. Dar nu există niciun indiciu care să sugereze că unele părți, de pildă revelarea cosmologiei (Evanghelia după Iuda 47–53), au fost adăugate mai târziu. Acest tip de intervenție ar fi distrus, în mod evident, textul original.
Importantă este următoarea concluzie: dacă textul din Codexul Tchacos este identificat ca o traducere în coptă a originalului în greacă menționat de Irineu, înseamnă că această versiune a cosmologiei setiene este și ea mai veche de anul 180. Prin urmare, textul ar putea constitui o dovadă istorică a faptului că gnosticismul setian a fost o mișcare anterioară epocii lui Irineu. Iar acest lucru ar însemna un progres semnificativ în legătură cu ceea ce Știm în prezent despre creștinismul timpuriu.

Iuda și conexiunea cu gnosticismul



Marvin Meyer

În lucrarea sa, Împotriva ereziilor, Irineu din Lyon afirmă că susținătorii lui Cain, fratele asasin al lui Abel, au fost cei care au compus Evanghelia după Iuda. Cunoscută sub numele de „secta cainiților”, ea a fost acuzată de Irineu și de alți ereziologi că s–ar fi erijat în susținătoarea unora dintre cele mai detestate personaje din literatura biblică, printre care Cain, Esau, Korah, locuitorii din Sodoma… și Iuda Iscarioteanul. În afara acestor acuzații nu există însă nicio dovadă care să ateste, din punct de vedere istoric, că a existat, în cadrul creștinismului timpuriu, o grupare autointitulată a cainiților; numele pare a fi mai degrabă un soi de poreclă inventată de combatanții împotriva ereziilor. De asemenea, nu există nicio referire la Cain în paginile care au supraviețuit din Evanghelia după Iuda, deși, teoretic, este posibil ca numele său să fi fost amintit într–unul dintre fragmentele deja pierdute.
Totuși, afirmațiile lui Irineu ar putea conține un sâmbure de adevăr. Cain este menționat în textele de la Nag Hammadi, inclusiv în Cartea Secretă a lui Ioan, Firea conducătorilor și Cartea Sfântă a Marelui Spirit Invizibil (Evanghelia egipteană), iar două dintre acestea, și anume Cartea Secretă și Cartea Sfântă, conțin pasaje referitoare la Cain privit ca un conducător angelic al lumii – pasaje care, pe lângă menționarea explicită a numelui său, au un conținut similar cu un fragment din Evanghelia după Iuda (51–52). În Cartea Sfântă sunt de asemenea lăudați locuitorii Sodomei și Gomorei pentru ideile lor, specifice unor rebeli cu o cauză. Dar aceste texte care îl menționează pe Cain sunt asociate cu Evanghelia după Iuda și din alte puncte de vedere.
În lucrarea sa Panarion sau Sipetul cu doctorii, în care oferă câte un antidot pentru fiecare „maladie” eretică, Epifanios din Salamina, un alt ereziolog, stabilește o conexiune între susținătorii lui Cain și autorii Evangheliei după Iuda, pe de o parte, și cei la care el se referă cu sintagma „așa–numiți gnostici”, gnostikoi, pe de alta – un cuvânt în limba greacă, însemnând „cunoscători” sau „oameni ai cunoașterii”. Deși unii experți critică termenul gnostic ca fiind prea cuprinzător și acoperind numeroase tipuri de credințe, Irineu susține că anumite grupări religioase se autointitulau „gnostice”. Cunoașterea pe care acești oameni susțineau că o dețin nu era o cunoaștere lumească, ci una de natură mistică, a lui Dumnezeu, a propriei ființe și a relației dintre cele două entități. În Evanghelia după Iuda, termenul gnōsis este utilizat de două ori (50, 54), iar a doua oară se spune „să li se [dea] cunoaștere lui Adam și celor care erau cu el, pentru ca împărații haosului și ai lumii de dincolo să nu stăpânească asupra lor”. Cunoașterea dată lui Adam și urmașilor săi, adică omenirii – sugerează fragmentul –, oferă protecție și salvare împotriva puterilor acestei lumi. Așa cum subliniază Bart Ehrman în eseul său, Evanghelia după Iuda și Iisus însuși, în cadrul acestui text, afirmă că mântuirea vine prin cunoaștere, prin autocunoașterea luminii divine din interiorul propriei ființe.
Gnosticii la care s–au referit Irineu și alții au format o importantă scoală de gândire mistică și religioasă în Antichitate. Astăzi, specialiștii îi numesc în mod obișnuit pe membrii acestei scoli gnostici setieni, iar atunci când ne referim la gnostici în sensul general al termenului extindem discuția pentru a include și acele grupări înrudite cu gnosticii setieni. Textele de la Nag Hammadi care se axează asupra lui Cain fac parte din școala gnostică setiană, Cartea Secretă a lui Ioan fiind considerată lucrarea clasică a filosofiei setiene. Evanghelia după Iuda aparține de asemenea acestei școli, reprezentând o formă timpurie de gândire creștină setiană.
Confesiunea lui Iuda Iscarioteanul, eroul Evangheliei după Iuda, plasează acest text în tradiția gnostică setiană. Aici, ceilalți ucenici nu înțeleg corect identitatea lui Iisus și susțin că el este fiul dumnezeului lor, dumnezeul acestei lumi; Iuda însă afirmă:

Eu știu cine ești și de unde ai venit. Ești de pe tărâmul nemuritor al lui Barbelo. Iar eu nu sunt vrednic să rostesc numele celui care te–a trimis. (Evanghelia după Iuda 35)

Fraza „tărâmul [sau eonul] nemuritor al lui Barbelo” este frecvent întâlnită în textele setiene și indică tărâmul divin aflat dincolo de această lume, asociat cu Barbelo – un personaj divin cu rol important în scrierile setiene, în care adesea își asumă rolul Mamei din ceruri.
Originea lui Barbelo și cea a numelui ei rămân neclare; este posibil să provină însă de la numele inefabil, format din patru litere, al lui Dumnezeu, YHWH sau Yahwe – Iahve, în literatura de specialitate, în limba română –, utilizat în Scripturile iudaice și în iudaism în general. Termenul care desemnează în ebraică cifra patru, arba, poate desemna numele cel sfânt, iar numele Barbelo este posibil să derive de la expresia ebraică „Dumnezeu (vezi El) în (b–) patru (arb (a))”, adică Dumnezeu cunoscut prin numele inefabil. În fragmentele care au supraviețuit din Evanghelia după Iuda, Barbelo nu este prezentată pe larg, ca un personaj într–o lucrare mitică, iar identitatea ei exactă rămâne incertă.
Nu este clar nici măcar dacă ea este Mama divină; de asemenea, numele ei nu este menționat în text ceva mai departe (47), atunci când se relatează apariția celui Autogenerat. Barbelo este amintită o singură dată în textul evangheliei, de însuși Iuda, iar faptul că el afirmă caracterul inefabil al numelui divin trimite, poate, la natura sacră a numelui divin în cadrul moștenirii culturale iudaice. Iuda mărturisește că Iisus provine de pe tărâmul divin și nu ia numele divinului în desert.
Oricare ar fi semnificația exactă a numelui însă, Barbelo este sursa divină a vieții și luminii, originea – adesea Mama – Pruncului divin în textele setiene. Dacă, așa cum afirmă Iuda în această evanghelie, Iisus vine de pe tărâmul nemuritor al lui Barbelo, înseamnă că și el este o ființă divină de pe același tărâm.
John Turner, un specialist în studierea setianismului, a realizat o bine–venită sinteză a celor mai importante figuri cosmologice din gândirea setiană:

Numeroase tratate setiene plasează în fruntea ierarhiei o treime supremă, formată din Tatăl, Mama și Pruncul. Membrii acestei treimi sunt Spiritul Invizibil, Barbelo și divinul Autogenerat. Spiritul Invizibil pare a transcende chiar și tărâmul existenței în sine, care începe cu Barbelo ca o autoreflectare a sa, proiectată. Pruncul este autogenerat (autogenēs) din Barbelo ori spontan, ori dintr–o scânteie a luminii de la Tatăl și are responsabilitatea de a ordona restul tărâmului transcendent, care este structurat în jurul celor patru Luminători și al eonilor asociați lor. Tărâmul devenirii, de dedesubt, își are de obicei originea în încercarea Sophiei de a–și particulariza singură propria contemplare a Spiritului Invizibil, fără permisiunea acestuia; în numeroase texte, acest act dă naștere hâdului ei vlăstar, Archon, creatorul lumii aparente.

Textele setiene atribuie adesea lumii în care trăim caracteristici derivate din propriul lor mod de interpretare a cuplului Adam și Eva – personaje implicate pentru a relata o remarcabilă poveste revoluționară. Conform setienilor, creatorul acestei lumi este de fapt un demiurg megaloman, dar ființele umane sunt înălțate dincolo de el și de puterile sale grație scânteii de divinitate din interiorul lor. Dacă omul ajunge să–și cunoască adevăratul sine divin, va putea scăpa din chinga puterilor acestei lumi și va atinge pacea iluminării.
În Evanghelia după Iuda, Iisus îi dezvăluie lui Iuda ceea ce el și cititorii textului trebuie să știe pentru a înțelege în mod corect cine este Iisus și ce înseamnă viața în această lume și dincolo de ea. Concomitent, perspectiva setiană a acestei evanghelii este reprezentativă pentru gândirea setiană timpurie, temele setiene ale textului nefiind pe deplin dezvoltate. Evanghelia după Iuda, consider eu, poate oferi astfel o imagine asupra creștinilor setieni în plin proces de conturare a propriei lor versiuni referitoare la vestea cea bună pe care o aduce Iisus.

Cel Măreț, Barbelo și Autogenes, Cel Autogenerat

Evanghelia după Iuda își prezintă mesajul cosmologic referitor la divin și la natura divinului într–un mod tipic setian. Sunt menționați Barbelo, Tatăl și Autogenes, cel Autogenerat. Tatăl sau Părintele a Toate este identificat ca un „Mare <Spirit> Invizibil” într–un pasaj din ceea ce a supraviețuit din Evanghelia după Iuda (47) – la fel ca în numeroase texte setiene – și este de asemenea numit în diverse alte fragmente din cuprinsul textului Spiritul și „Marele Unu” (53). În Evanghelia după Iuda pare incorect să vorbim despre Marele Unu ca fiind „Dumnezeu”; termenul este rezervat pentru puterile inferioare ale universului și pentru creatorul acestei lumi, pentru „cei numiți «Dumnezeu»” (48). În Evanghelia după Iuda, Marele Unu pare a transcende termenul finit Dumnezeu. Aceeași subliniere teologică apare în Cartea Secretă a lui Ioan:

Unicul este suveran și nu are nimic deasupra sa. Este Dumnezeu și Părinte, Tată a Toate, cel invizibil care este peste Toate, care este nepieritor, care este lumina pură, pe care niciun ochi n–o poate privi. Unicul este Spiritul Invizibil. Nu trebuie să ni–l închipuim ca pe un dumnezeu sau asemenea unui dumnezeu. Căci el este mai mare decât Dumnezeu, fiindcă nimic nu–i stă deasupra și n–are niciun stăpân asupra lui. Nu [există] în el nimic inferior <lui, dat fiind că totul> există în el, [căci el s–a alcătuit] pe sine. (Codexul II, 2–3, Nag Hammadi)

Transcendența Marelui Unu este subliniată în Evanghelia după Iuda. Când îi dezvăluie Iscarioteanului secretele universului, Iisus folosește, pentru a descrie divinul, expresii care amintesc de formulările din 1 Corinteni 2:9, Evanghelia după Toma 17, Rugăciunea apostolului Pavel din arhiva de la Nag Hammadi și de formulările din alte texte. Iisus îi spune:

„[Vino], iar eu te voi învăța despre [taine] pe care nimeni nu [le–a] văzut vreodată. Căci există un tărâm măreț și nesfârșit, a cărui întindere niciun neam de îngeri n–a văzut–o, [în care] se află [un] Mare [Spirit] Invizibil,

pe care ochii niciunui înger nu l–au zărit vreodată, niciun gând al inimii nu l–a cuprins, și nicicând nu i s–a dat vreun nume. (47)

Alte texte setiene, îndeosebi Cartea Secretă a lui Ioan și Allogenes Străinul, descriu pe larg Transcendența divinului. În Cartea Secretă a lui Ioan, autorul revelației afirmă:

Unicul este
de nemărginit, căci nu există nimic înaintea lui
care să–l mărginească,
de neînțeles, căci nu există nimic înaintea lui care
să–l înțeleagă,
de nemăsurat, căci n–a fost nimic înaintea lui
care să–l măsoare, 
de nevăzut, căci nimic nu l–a văzut,
veșnic, căci există pentru veșnicie,
de nerostit, căci nimic nu–l poate înțelege pentru
a–l rosti,
de nenumit, căci nu există nimic înaintea lui care
să–i dea nume.

Unicul este lumina nemăsurată, pură, sfântă,
imaculată.
Este de nerostit și e desăvârșit în nepieire.
Căci nu e doar desăvârșire ori binecuvântare
ori divinitate:
e mult mai măreț.

Unicul nu este material și nu e nematerial.
Unicul nu este mare și nu este mic.
Nu se poate spune:
Cât de mare e?
Ce fel e?
Căci nimeni nu–l poate înțelege. (II:3)

Această descriere ne amintește din nou de cuvintele pe care Iuda i le adresează lui Iisus în partea de început a Evangheliei după Iuda: „Eu nu sunt vrednic să rostesc numele celui care te–a trimis.” (35)
Autogenes, cel Autogenerat, este menționat în Evanghelia după Iuda 47–50, când Iisus dezvăluie modul glorios în care divinul se extinde și se exprimă pe deplin. Marele Unu, Marele Spirit Invizibil, transcende toate aspectele acestei lumi muritoare; prin urmare, o anume manifestare a divinului trebuie să înfăptuiască creația și mântuirea lumii. Acea manifestare este Autogenes, cel Autogenerat. Iisus afirmă că dintr–un nor ceresc luminos ce ilustrează strălucirea divinului se aude o voce divină chemând un înger, iar Autogenes, cel Autogenerat, apare din nor. Autogenes este termenul frecvent utilizat în textele setiene pentru a–l caracteriza pe vlăstarul lui Barbelo; numele subliniază independența acestuia: Pruncul, aidoma lui Autogenes, este un autogenerat. Numele Autogenes sau „cel Autogenerat” se încadrează bine în Evanghelia după Iuda, unde acesta apare pur și simplu, de la sine, din norul ceresc, după ce este chemat de vocea divină.
În alte texte setiene, relatarea apariției Pruncului Autogenes devine mai complicată, iar în versiunea lungă a Cărții Secrete a lui Ioan, apariția lui este redată astfel încât să sugereze un act de contopire spirituală între Tatăl transcendent și Mama Barbelo:

Tatăl a privit în Barbelo, cu lumina pură învăluind Spiritul Invizibil și cu strălucirea sa. Barbelo a conceput cu el și el a creat o scânteie de lumină asemănătoare cu lumina binecuvântată, dar nu tot atât de mare. Acesta a fost unicul Prunc al Mamei–Tatălui care s–a ivit, singurul vlăstar, unicul Prunc al Tatălui, lumina cea pură. Spiritul Invizibil virgin s–a bucurat de lumina creată ce a apărut din prima putere a Contemplării Spiritului, care e Barbelo. (II:6)

În Evanghelia după Iuda, Iisus continuă relatând cum alți patru îngeri sau mesageri, numiți „luminători”, iau ființă prin cel Autogenerat, ca să fie ajutoare ale acestuia (47). În alte scrieri setiene, cei patru luminători au nume: Harmozel, Oroiael, Daveithai și Eleleth. Apar apoi tot mai mulți îngeri și eoni – ființe cerești – „miriade fără număr”, conform textului evangheliei, pe măsură ce strălucirea divinului se manifestă. În cele din urmă, această expansiune a divinului se extinde la eoni, luminători, ceruri și bolți cerești ale universului, numărul lor corespunzând caracteristicilor lumii, îndeosebi unităților de timp. Există doisprezece eoni, așa cum sunt douăsprezece luni într–un an sau douăsprezece semne ale zodiacului. Sunt șaptezeci și două de ceruri și luminători, la fel ca numărul de popoare ale lumii, conform tradiției iudaice. Există, de asemenea, trei sute șaizeci de bolti cerești, câte zile sunt într–un an solar. Apare totodată și numărul douăzeci și patru, egal cu cel al orelor dintr–o zi (Evanghelia după Iuda 49–50).
Această parte a Evangheliei după Iuda este atât de asemănătoare cu unele fragmente din Eugnostos cel Binecuvântat și dintr–un alt text înrudit, Înțelepciunea lui Iisus Hristos, încât mi se pare probabilă existența unui anume tip de relație textuală. Autorul lui Eugnostos cel Binecuvântat descrie formarea eonilor și a altor puteri în două pasaje relevante:

Cele douăsprezece puteri despre care am vorbit au venit împreună una cu alta și fiecare a creat <șase> masculine și <șase> feminine, în total șaptezeci și două de puteri. Fiecare dintre cele șaptezeci și două, la rândul ei, a produs cinci puteri spirituale, ridicând numărul la trei sute șaizeci de puteri. Toate sunt unite în voință. În acest fel, omenirea nemuritoare a ajuns să simbolizeze tărâmul nostru. Primul care a conceput, fiul omenirii nemuritoare, funcționează ca un simbol al timpului. [Mântuitorul] simbolizează [anul]. Cele douăsprezece puteri sunt simboluri ale celor douăsprezece luni. Cele trei sute șaizeci de puteri care derivă din mântuitor reprezintă cele trei sute șaizeci de zile ale anului. Și îngerii care au apărut din ele și care sunt fără număr reprezintă orele și minutele. (Nag Hammadi, Codexul III: 83–84)

Unele dintre acestea, în sălașuri și în rădvane, erau în inefabila splendoare și nu puteau fi trimise în nicio creatură; și ele au produs de la sine cete de îngeri, miriade fără număr, pentru a le sluji și a le slăvi, și spiritele virgine și luminile inefabile. Ele nu sunt supuse bolii și slăbiciunii. Există numai vrere și se manifestă imediat. (III:88–89)

În Evanghelia după Iuda, aceste idei teologice complexe și elaborate sugerează un sofisticat mod de gândire cu privire la divin. La început, ni se spune, a existat zeitatea infinită, inefabilă și de nenumit – dacă putem folosi pentru Marele Unu termenul de „zeitate” sau orice alt cuvânt cu caracter limitat. Marele Unu se extinde prin intermediul eonilor și al nenumăratelor entități în deplinătatea gloriei divine care–și trimite strălucirea în jos, spre lumea noastră. Dacă n–ar fi apărut o tragică eroare pe tărâmul divin, o rătăcire de moment a înțelepciunii, totul ar fi rămas glorios. Dar eroarea s–a produs.

Coruptibila Sophia și Creatorul

În conformitate cu textele setiene, căderea în dizgrație la începutul timpurilor a fost un eveniment divin de proporții cosmice. În Biblie, în Geneza 3, este redată istoria lui Adam și a Evei, care, ademeniți de șarpe, gustă din pomul cunoașterii binelui și răului, împotriva voinței lui Dumnezeu. Textele setiene se referă la divina Înțelepciune, personificată de Sophia, care are trăsături similare cu cele ale Evei și care cade într–un păcat soldat cu consecințe grave. În fragmentele care au supraviețuit din Evanghelia după Iuda nu este inclusă povestea Sophiei și a căderii ei. Există o singură referire la ea, într–un pasaj fragmentar al textului, în care, fără explicații detaliate, este numită „Sophia supusă greșelii”. După o lacună în text este menționată „mâna care a creat oamenii muritori”, sintagmă care poate stabili o legătură între Sophia și zeul care creează această lume. În Cartea Secretă a lui Ioan, căderea înțelepciunii este prezentată relativ detaliat:

Acum Sophia, care este Înțelepciunea înțelegerii și care constituie un eon, a conceput dintr–un gând al ei înseși, cu concepția Spiritului Invizibil și a Precunoașterii. Voia să creeze ceva aidoma ei înseși fără consimțământul Spiritului, care nu încuviințase, fără partenerul ei și fără chibzuiala lui. Masculinul nu și–a dat aprobarea. Ea nu și–a găsit partenerul și a gândit aceasta fără consimțământul Spiritului și fără cunoașterea partenerului ei. Totuși ea a dat naștere. Și, ca urmare a invincibilei puteri dinlăuntrul ei, gândul ei n–a fost un gând nerodnic. Ceva a ieșit din ea, ceva ce era imperfect și diferit ca înfățișare de ea, căci a creat fără partenerul ei. Nu semăna cu mama sa și era diform. (II:9–10)

În Epistola lui Petru către Filip, cel care oferă revelația furnizează un alt detaliu crucial privind căderea în greșeală a Mamei Sophia. În versiunea acestei epistole incluse în Codex Tchacos, naratorul precizează:

Pentru început, [privitor] la neajunsul eonilor, ce e imperfect e nesupunerea. Mama, dând dovadă de o slabă judecată, a manifestat fără porunca Marelui Unu. El este cel care a voit, dintru începuturi, să făurească eonii. Dar când ea [a vorbit], a apărut Cel Arogant. O parte din trupul ei a fost lăsată în urmă și Cel Arogant a înșfăcat–o și neajunsul a apărut. Acesta, prin urmare, este neajunsul eonilor. (3–4)

Termenul neajuns apare și în Evanghelia după Iuda 39. Neajunsul sau diminuarea luminii divine provine dintr–o concepție eronată, în conformitate cu Cartea Secretă a lui Ioan, și din nesupunere și judecată slabă, conform Epistolei lui Petru către Filip. Mama din acest al doilea text este ori Sophia, ori Eva și, ținând seama de conexiunea dintre Sophia și Eva în literatura gnostică, ambiguitatea ar putea fi deliberata. Așa cum menționează povestea Sophiei, o parte din spiritul divin trece de la Sophia la progenitura ei, creatorul acestei lumi, care apoi o transmite omenirii (Geneza 2:7). Astfel, greșeala Sophiei face ca ființa umană să aibă în ea însăși lumina divină.
Aceasta este, în termeni generali, povestea coruptibilei Sophia în Evanghelia după Iuda. Tot ce este imperfect în lumea divinului și în cea de dedesubt a izvorât din greșeala Înțelepciunii și, atunci când lumina din interiorul ființei umane devine iarăși una cu divinul, Sophia este reîntregită și plenitudinea divinului e realizată. Ceva din această beatitudine poate fi trăită acum, sugerează textele gnostice, dar experiența ultimă a integralității divine survine numai când omul își părăsește trupul muritor. În Evanghelia după Iuda, Iisus afirmă că atunci când oamenii din neamul lui Set – gnosticii – își dau sfârșitul, corpul lor fizic moare, dar sufletul rămâne viu și se întoarce, eliberat, la casa lui cerească (43). Prin moarte, tot ceea ce aparține trupului și se simte ca acasă în lumea aceasta muritoare va fi abandonat. Cei care dețin cunoașterea își leapădă trupul muritor, îi spune Iisus lui Iuda, „ca sufletele lor să se înalte la tărâmurile veșnice de sus” (44).
În unele tradiții gnostice, în special în cele valentiniene, sunt menționate două entități ale Înțelepciunii – Înțelepciunea superioară și Înțelepciunea inferioară –, probabil într–un efort de a aborda o problemă delicată: cum să susții suprema bunăvoință a divinului și să admiți totodată realitatea răului din această lume imperfectă. Această chestiune, a teodiceei <teodicee – doctrină filosofico–religioasă care își propune să demonstreze că existența răului în lume nu infirmă ideea bunătății divine – n. trad.> sau a răului, rămâne încă și astăzi una dintre cele mai dificile și mai semnificative probleme care fac obiectul dezbaterilor teologice. Ce anume este răul și de unde provine? Este cumva și Dumnezeu implicat în existența lui? În Evanghelia valentiniană după Filip, Înțelepciunea superioară este numită Sophia sau Echamoth, Înțelepciunea inferioară poartă numele Echmoth, „Înțelepciunea morții” (Nag Hammadi, Codexul II, 60), iar Înțelepciunea lui Dumnezeu este protejată împotriva răului din această lume muritoare. În mod similar, poate, în Cartea Sfântă a Marelui Spirit Invizibil este de asemenea menționată „Sophia, a materiei” (Nag Hammadi, Codexul III, 57).
Relația dintre referirea la „Sophia supusă greșelii” în Evanghelia după Iuda și imaginea mai elaborată a Înțelepciunii în textele gnostice este încă incertă. Clar rămâne însă faptul că ea e „supusă greșelii”.
Vlăstarul Sophiei, produsul greșelii ei, descris ca un copil diform în Cartea Secretă a lui Ioan și numit „Cel Arogant” în Epistola lui Petru către Filip, este guvernatorul și creatorul acestei lumi, bine cunoscut din textele setiene. În Evanghelia după Iuda și în alte tradiții de tip gnostic, creatorul lumii noastre nu este un personaj blând și binevoitor. Ca demiurg, el are misiunea de a ține captivă lumina divină a Sophiei în trupurile muritoare. În Evanghelia după Iuda 51, creatorul este numit Nebro și Yaldabaoth, iar un alt zeu, Saklas, colaborează cu el. Forme variate ale acestor trei nume sunt cunoscute din alte surse setiene. Yaldabaoth înseamnă, probabil, „copil al haosului”, iar Saklas se poate traduce prin „neghiob”. Numele Nebroel sau Nebruel apare în Cartea Sfântă a Marelui Spirit Invizibil și în texte maniheiste; în Evanghelia după Iuda, același nume este redat fără sufixul –el (care înseamnă în ebraică „Dumnezeu”). În Cartea Sfântă, Nebroel pare a fi un demon de gen feminin care, în urma uniunii sexuale cu Saklas, dă naștere celor doisprezece eoni (III:57).
În Evanghelia după Iuda, Iisus folosește un limbaj plastic pentru a–i explica Iscarioteanului cum arată creatorul acestei lumi – iar acesta nu e deloc plăcut la înfățișare. Astfel, Iisus spune: „Și iată, din nor apăru un <înger> a cărui fată strălucea de foc și a cărui înfățișare era mânjită de sânge.” (51) Când fața lui strălucește de foc, pare aidoma lui Yaldabaoth din Cartea Secretă a lui Ioan (II:10), iar când e mânjită de sânge, seamănă cu Sophia, a materiei, din Cartea Sfântă a Marelui Spirit Invizibil (III:56–57). Creatorul și slujitorii lui, citim în Evanghelia după Iuda, au creat această lume inferioară, cu stăpânitorii, îngerii și puterile ei. Instituția ierarhizată a puterilor angelice este descrisă într–un fragment care a suferit mici deteriorări:

Cei doisprezece stăpânitori au vorbit cu cei doisprezece îngeri: „Fie ca fiecare dintre voi […] și fie ca ei […] neam [– un rând lipsă –] îngeri”:

Primul este [Se]t, care e numit Hristos.
Al [doilea] este Harmathoth, care e […]
Al [treilea] este Galila.
Al patrulea este Yobel.
Al cincilea [este] Adonaios.

Aceștia sunt cei cinci care au stăpânit asupra lumii celeilalte și în primul rând asupra haosului. (51–52)

Fragmente similare există în Cartea Secretă a lui Ioan (II:10–11) și în Cartea Sfântă a Marelui Spirit Invizibil (III:58), ele prezentând același tip de ierarhie a conducătorilor lumii ca aceea descrisă în Evanghelia după Iuda, dar mai bine dezvoltat. Iată ce scrie în Cartea Sfântă:

Prin voința celui Autocreat, [Sakla] marele înger a spus: „Vor fi… șapte la număr…”

El le–a spus [marilor îngeri]: „Duceți–vă [fiecare] dintre voi să domniți peste propria voastră [lume]. Și fiecare [dintre acești] doisprezece [îngeri] a plecat.

[Primul] înger este Athoth, pe care [marile] neamuri de oameni îl numesc…
al doilea este Harmas, [ochiul de foc],
al treilea [este Galila],
al patrulea este Yobel,
[al cincilea este] Adonaios, care este [numit] Sabaoth,
al șaselea [este Cain, pe care] [marile neamuri de] oameni îl numesc soarele,
al [șaptelea este Abel],
al optulea, Akiressina,
al [nouălea, Youbel],
al zecelea este Harmoupiael,
al unsprezecelea este Archis–Adonin,
al doisprezecelea [este Belias].
Aceștia sunt puși peste Hades [și haos].

Șapte dintre ei, se afirmă în Cartea Secretă a lui Ioan, sunt plasați deasupra celor șapte sfere ale cerurilor (Soarele, Luna, Mercur, Venus, Marte, Jupiter și Saturn), iar cinci, deasupra profunzimilor abisului.
În Evanghelia după Iuda, stăpânitorii acestei lumi se află la posturi, iar acest abis care constituie lumea – cosmosul sau „pieirea”, conform Evangheliei după Iuda 50 – e gata pentru a fi ocupat. Tot ce mai trebuie este o familie care să–l locuiască.

Set și Crearea lui Adam și a Evei

Set, al treilea fiu al lui Adam și al Evei, este o figură semnificativă în Evanghelia după Iuda. Textul îl menționează pe Set (numit și Hristos) ca un stăpânitor angelic al lumii și se referă la „neamul lui Set” (numit și „marele neam”, „acel neam” sau „neamul ce nu are stăpânitor peste el”) și la părinții acestuia, Adam și Eva, dar și la Adamas, descris ca fiind cerescul Adam într–un nor de lumină. Ce înseamnă însă toate acestea? În Biblie, prima familie are grave probleme: părinții nu–i dau ascultare lui Dumnezeu și sunt izgoniți din grădina raiului, iar copiii cuplului, Cain și Abel, sfârșesc amândoi în mod nefericit. Set, aflăm din Geneza 4–5, este un alt fiu al lui Adam și al Evei, „o altă sămânță”, creată după chipul lui Adam, așa cum și Adam însuși fusese creat după chipul și asemănarea lui Dumnezeu. El este cel care duce familia mai departe. În continuare, cartea Genezei relatează că și Set are un fiu, pe Enos, în acea perioadă oamenii începând să se adreseze Dumnezeului Iahve folosindu–i numele sfânt.
Fiindcă este „o altă sămânță”, se pare, Set a moștenit epitetul Allogenes, care înseamnă în greacă „cineva de alt fel” sau „străin”. Există un text setian în Codexul XI de la Nag Hammadi, pe care l–am menționat deja, intitulat Allogenes sau Allogenes Străinul, iar autorul neoplatonician Porfirios citează o „apocalipsă a lui Allogenes”, care ar putea fi acest text din cadrul arhivei de la Nag Hammadi (Viața lui Plotin 16). De asemenea, Epifanios menționează mai multe cărți ale lui Allogenes (sau Allogeneis, la plural; Panarion 39.5.1).
Un fragment din lucrarea identificată ca fiind a patra și ultima fasciculă din Codex Tchacos, situată imediat după Evanghelia după Iuda, a primit titlul provizoriu de Cartea lui Allogenes, de la numele personajului principal al textului. Ne putem întreba dacă nu cumva această lucrare este una dintre celelalte cărți ale lui Allogenes. În ultima fasciculă din Codex Tchacos, la fel ca în alte texte setiene, Allogenes preia rolul lui Iisus. Aici, Iisus este Set Străinul întrupat în persoana mântuitorului creștin, iar sub chipul lui Allogenes se confruntă cu ispitele lui Satan și este apoi transfigurat într–un nor luminos – așa cum Iuda trece prin același proces în evanghelia care îi poartă numele (57–58).
În buna tradiție platoniciană și respectând ideile platoniciene ale tradiției setiene, în Evanghelia după Iuda, Adam este atât o figură ideală a omenirii superioare, cât și una pământească, inferioară. Adam, numit aici Adamas (probabil un calambur pe baza termenului grecesc adamas, care înseamnă „ca oțelul”, „de nefrânt”), „era în cel dintâi nor luminos pe care niciun înger nu l–a zărit printre cei numiți «Dumnezeu»” (48). Puțin mai departe este menționat „[neamul] sfânt al lui Set” (49). În vreme ce, în Evanghelia după Iuda, Set nu este plasat în mod explicit împreună cu Adamas pe tărâmurile divine, așa cum se întâmplă în alte texte setiene, Iisus afirmă spre sfârșitul evangheliei că „înainte de ceruri, de pământ și de îngeri, există acel neam, [neamul lui Set], care este de pe tărâmurile eterne (57)”. Această afirmare a originii superioare a neamului lui Set implică, poate, că, în Evanghelia după Iuda, Set însuși este considerat un personaj înălțat pe tărâmurile divine.
Cartea Secretă a lui Ioan oferă, în acest sens, o relatare mai detaliată. În viziunea ei, cerescul Adamas rezidă în cel dintâi eon împreună cu primul luminător, Harmozel, într–un mod ce amintește de casa cerească a lui Adamas în Evanghelia după Iuda, iar Set rezidă în cel de–al doilea eon, împreună cu al doilea luminător, Oroaiel (II:9). Sămânța lui Set își are de asemenea lăcașul în ceruri, așa cum se menționează și în Evanghelia după Iuda; în conformitate cu Cartea Secretă a lui Ioan, sămânța lui Set se află în cel de–al treilea eon împreună cu al treilea luminător, Daveithai. În această lucrare, cerescul Adamas este numit Pigeradamas (sau Geradamas) – „Adam Străinul”, „sfântul Adam” sau „bătrânul Adam”.
Faptul că în Evanghelia după Iuda se spune despre cerescul Adamas că rezidă în primul nor luminos înseamnă că el sălășluiește în slava divină, aproape de Marele Unu. Această legătură strânsă între Adamas, omul ideal, și Marele Unu confirmă ceea ce sugera eruditul Hans–Martin Schenke. Acesta a identificat o relație apropiată între divinitatea supremă din gândirea gnostică și omul arhetipal, astfel că, în moduri diferite, omenirea transcendentă devine asociată cu Marele Unu transcendent. Această conexiune între Dumnezeu și Om din textele setiene este exemplificată în revelația fundamentală a divinului în textele setiene, în care glasul divin rostește de sus: „Omenirea există, și pruncul omenirii” (sau „Omul există, și fiul omului”; Cartea Secretă a lui Ioan II: 14).
Mitul creării lui Adam, a Evei și a urmașilor acestora, așa concis cum este, e redat în Evanghelia după Iuda din perspectiva temelor biblice și platoniciene: „Apoi Saklas a spus îngerilor săi: «Să facem om după chip și după asemănare.»” (52) Această abordare corespunde relatării din Geneză, pe care o interpretează în termeni platonicieni și gnostici. Creatorul, ni se spune în Geneza 1:26, a făurit omul după chipul și asemănarea divinului, iar în tradiția setiană se consideră că această afirmație este interpretată ca însemnând că ființa pământească Adam a fost creată după imaginea ideală a lui Adamas cel ceresc. Acest concept gnostic al unui stăpânitor al Pământului care creează oamenii din lumea de aici după imaginea și tiparul omului transcendent de pe tărâmul ceresc este similară cu credința platoniciană conform căreia demiurgul creează lumea pe baza formelor și ideilor provenite de pe tărâmul ideatic.
Alte texte gnostice, inclusiv cele setiene, prezintă abordări similare ale versetului 26 din capitolul 1 al Genezei. Epistola lui Petru către Filip descrie activitatea creatoare a Celui Arogant ca producerea „unei imagini în locul unei imagini, a unei forme în locul unei forme” (4). În Cartea Secretă a lui Ioan, relatarea este mult mai elaborată, operându–se o distincție între crearea imaginii divinului și creația după asemănarea arhonților și a puterilor lumii:

O voce răsună de pe tărâmul ceresc înălțat: „Omenirea există, și pruncul omenirii.” Primul stăpânitor, Yaldabaoth, a auzit vocea și a crezut că este a mamei lui. El nu i–a înțeles sursa.
Perfecta și sfânta Mamă–Tată, completa Precunoaștere, imaginea celui invizibil, fiind Tatăl a Toate, prin care totul a luat ființă, primul om – acesta este cel care li s–a arătat și a apărut în formă omenească. Întregul tărâm al primului stăpânitor s–a cutremurat, iar temeliile abisului s–au zguduit. Fundul apelor de deasupra lumii materiale a fost luminat de imaginea care a apărut. Când toate puterile și primul stăpânitor s–au uitat la această apariție, au văzut fundul apelor luminat. Și prin lumină au zărit forma imaginii în apă. Yaldabaoth a spus puterilor care erau cu el: „Veniți, să făurim om după chipul lui Dumnezeu și asemănarea noastră, pentru ca această imagine omenească să ne dea lumină.” Și au creat prin forțele lor, ale fiecăruia, după trăsăturile care le fuseseră date. Fiecare putere a dat o trăsătură fizică după imaginea pe care o văzuse. Și au făurit o ființă asemenea primului om perfect și au spus: „Să–l numim Adam, ca numele său să ne dea puterea luminii.” (II:14–15)

Una dintre trăsăturile distinctive ale Evangheliei după Iuda este accentul pe care îl plasează asupra problemelor astronomice și astrologice, îndeosebi asupra rolului pe care îl joacă stelele și planetele în viața omului, dar și asupra temelor platoniciene. Și alte texte setiene comentează pe marginea modalităților prin care puterile cerului guvernează ființa umană, dar Evanghelia după Iuda afirmă că omului îi este dat un suflet și că viața lui e îndrumată de o stea. În acest text, Iisus îi spune lui Iuda că oamenii au suflete, dar numai sufletele celor din neamul lui Set sunt nemuritoare:

Sufletele tuturor neamurilor omenești vor pieri.
Dar când acești oameni vor fi încheiat vremea împărăției și duhul îi va fi părăsit, trupurile lor vor muri, dar sufletele lor vor fi vii, iar ele vor fi ridicate la cer. (43)

Aici, și de fapt în întregul text, se face o deosebire între spiritul și sufletul unei persoane. Spiritul ar putea fi suflarea vieții, în vreme ce sufletul ar fi de fapt ființa interioară ce vine de pe tărâmul divin și se va întoarce tot acolo. Această distincție explică și la ce s–a referit Iisus când i–a spus Iscarioteanului, în Evanghelia după Iuda 53, că, în vreme ce oamenii obișnuiți au în ei spiritul pentru o perioadă de timp limitată, cei din neamul lui Set au atât spiritul, cât și sufletul de la Marele Unu. Iisus se referă deopotrivă la stele și, în Evanghelia după Iuda 42, le spune Iscarioteanului și celorlalți ucenici: „Fiecare dintre voi are steaua lui.”
Preocuparea pentru suflet și stele amintește de cuvintele lui Platon cu privire la suflete, la stele și la crearea lumii. În Timaios, personajul titular citează o afirmație a creatorului lumii și apoi descrie modul în care sufletele sunt atribuite stelelor:

Astfel creatorul a vorbit și, încă o dată, în cupa în care amestecase înainte sufletul universului a turnat restul elementelor și le–a combinat în același fel; dar ele nu mai erau tot atât de pure ca înainte, ci diluate până în al doilea și al treilea grad. Și, făcând aceasta, a împărțit întregul amestec în suflete egale la număr cu stelele și a atribuit fiecare suflet unei stele; și, așezându–le acolo ca într–un rădvan, le–a arătat natura universului și a proclamat legile destinului, conform cărora prima lor naștere va fi una și aceeași pentru toate, căci niciunul nu avea să sufere vreun rău în mâinile sale; și urmau să fie semănate în mecanismele de timp strict adaptate pentru ele și să ia ființă cel mai religios dintre animale; și așa cum natura omenească era de două feluri, rasa superioară avea să fie numită de atunci omenire… Persoana care avea să ducă o viață cuminte în timpul atribuit ei urma să se întoarcă și să sălășluiască în steaua sa natală, unde să aibă o existentă binecuvântată și plăcută. (41d–42b; ed. Benjamin Jowett, ușor revizuită.)

Steaua natală a lui Iuda este binecuvântată, îi spune Iisus spre sfârșitul evangheliei. Poate că Iscarioteanul e sortit să se mâhnească, așa cum este avertizat de mai multe ori în text, și va deveni al treisprezecelea, un expulzat din cercul celor doisprezece ucenici, blestemat de ceilalți și înlocuit de un altul (Evanghelia după Iuda 35–36; Faptele Apostolilor 1:15–26). Iisus îl numește deci pe Iuda „al treisprezecelea spirit” (44), literal „al treisprezecelea demon”, folosind termenul pe care l–a utilizat Platon pentru spiritul călăuzitor al lui Socrate și al altora. În ciuda tuturor dificultăților și opozițiilor cu care se confruntă Iuda, Iisus îi promite că viitorul îi va aduce bucurie și binecuvântare, iar – așa cum remarcă Bart Ehrman în eseul său – treisprezece se va dovedi un număr cu noroc pentru Iscariotean. Iisus îi cere să–și ridice ochii și să vadă că, printre toate stelele de sus, steaua lui arată drumul (57).
La mijlocul secolului al treilea circulau deja texte setiene care includeau astfel de teme platoniciene și numeroase concepte desprinse din platonism și neoplatonism, unele dintre ele fiind discutate și criticate de filosoful neoplatonician Plotin și de elevii școlii sale filosofice din Roma. Printre aceste texte setiene cu influente platoniciene s–ar fi putut afla și lucrări din arhiva de la Nag Hammadi, precum Allogenes Străinul. Una dintre obiecțiile platonicienilor la adresa gnosticilor și a scrierilor acestora era faptul că se arătau foarte înverșunați împotriva demiurgului – Nebro, Yaldabaoth, Saklas – și că îl conturau în tușe pronunțat negative.
Este adevărat că textele setiene aveau prea puține lucruri bune de spus despre creatorul acestei lumi și, din acest punct de vedere, se poate ca ele să nu se fi armonizat cu ideile altor platonicieni. Totuși este evident că scrierile setiene, inclusiv Evanghelia după Iuda, abordau teme derivate din gândirea lui Platon și, în modul lor propriu, le înglobau în propriile concepții cu privire la divin și la univers.

Evanghelia după Iuda ca text creștin setian

Așa cum am încercat să sugerez în acest eseu, Evanghelia după Iuda pare a fi un text creștin setian timpuriu, în care Iisus îi dezvăluie lui Iuda Iscarioteanul învățăturile sale, pentru a face astfel cunoscută o modalitate de mântuire și de iluminare pe baza cunoașterii sinelui și a divinului. Mesajul acestei evanghelii este următorul: așa cum Iisus este o ființă spirituală, care a venit de pe tărâmul de sus și se va întoarce acolo, în același mod, adevărații săi adepți sunt oameni „dotați” cu suflet, ființa și destinul lor fiind legate de divin. Deja cei care se cunosc pe ei înșiși pot beneficia de forța ființei lor interioare, „omul perfect”, menționat de Iisus în discuțiile cu ucenicii săi (35). La sfârșitul vieții lor muritoare, indivizii care aparțin acelui neam măreț al lui Set vor abandona tot ce aparține lumii acesteia muritoare, pentru a–și elibera ființa interioară și sufletul.
În Evanghelia după Iuda, acest sacrificiu este ceea ce așteaptă Iisus de la cel mai înțelept ucenic și totodată cel mai bun prieten al său: el îi cere lui Iuda să–l ajute să se elibereze din trupul muritor, predându–l în mâinile autorităților. Și alții se sacrifică, adaugă Iisus, dar fapta Iscarioteanului constituie cel mai de preț dar. De aceea, îi spune: „Dar tu îi vei întrece pe toți. Căci tu vei jertfi omul care mă înveșmântează.” (56) Iuda nu putea face altceva pentru prietenul și companionul său de suflet, așa că îl trădează. Aceasta este vestea cea bună a Evangheliei după Iuda.
Învățăturile acestui text sunt cele propovăduite de Iisus, mântuitorul creștin, iar documentul redă actul de trădare a lui Iisus; totuși, principalele dezvăluiri pe care le face Iisus cu privire la cosmologie și la secretele universului (Evanghelia după Iuda 47–53) cuprind foarte puține elemente care ar putea fi considerate specific creștine. Această expunere cosmologică se bazează pe o serie de concepte iudaice novatoare și pe interpretări ale Scripturilor iudaice, fiind influențată de ideile platoniciene; unicul element care se revendică în mod categoric din creștinism în întregul text este scurta referire la „Se t, care e numit Hristos” (Evanghelia după Iuda 52). Prin urmare, expunerea cosmologică din Evanghelia după Iuda pare a–și avea originile într–un context setian anterior, fiind preluată și încercându–se a i se da o haină creștină sub forma învățăturilor lui Iisus. Cu alte cuvinte, în Evanghelia după Iuda, filosofia iudaică setiană este transformată în filosofie creștină setiană. O astfel de metamorfoză e evidentă de fapt în întreaga literatură de tip gnostic. Cartea Secretă a lui Ioan este un alt text setian ce pare a fi fost compus ca un document iudaic gnostic și apoi încercându–se a i se da o haină creștină sub forma învățăturilor lui Iisus. În mod similar, Eugnostos cel Binecuvântat este un text iudaic gnostic, cu structură epistolară, revizuit și dezvoltat pentru a reda învățăturile lui Iisus în dialog cu ucenicii săi, devenind astfel Înțelepciunea lui Iisus Hristos.
Prin urmare, în Evanghelia după Iuda, Iisus este perceput ca un învățător, cel care revelează cunoașterea. Vine de pe tărâmul divin, se va întoarce la el și își expune învățăturile în fața lui Iuda și a celor din neamul lui Set. În alte texte creștine setiene, Iisus își asumă un rol similar, fiind asociat în mod obișnuit cu Barbelo, Autogenes, cel Autogenerat, și Set. În Cartea Secretă a lui Ioan, Hristos este identificat cu cel Autogenerat și devine fiul divinei Barbelo (II:6–7). În Cartea Sfântă a Marelui Spirit Invizibil, Set este înveșmântat în „Iisus cel viu”, iar Iisus devine încarnarea lui Set. În Cartea lui Allogenes din Codex Tchacos, Iisus este prezentat ca fiind Allogenes Străinul, o formă a lui Set. În Cele Trei Forme ale Celui Dintâi Gând, Cuvântul – sau Logos – aflat în conexiune cu Set declară că s–a înveșmântat în Iisus și l–a luat de pe lemnul blestemat (Nag Hammadi, Codexul XIII, 50). În Evanghelia după Iuda, Iisus este de asemenea asociat cu Barbelo, dar natura relației dintre cei doi este neclară; de asemenea, tipul de asociere dintre Iisus și Autogenes, cel Autogenerat, este necunoscut. În plus, unica legătură explicită între Iisus și Set în Evanghelia după Iuda se regăsește în enumerarea personajelor angelice care domnesc asupra haosului și lumii de jos.
Rămân încă fără răspuns întrebările referitoare la relațiile și asocierile lui Iisus, conform Evangheliei după Iuda, dar învățăturile sale sunt cât se poate de limpezi. Iisus prezintă un mesaj mistic al speranței și libertății, articulat în termeni gnostici setieni. El le aduce lui Iuda și cititorilor evangheliei vestea iluminării și eliberării, îndemnându–l pe Iuda să privească spre stele. Așa cum îi spune Iisus Iscarioteanului în Evanghelia după Iuda 57, „Ridică–ți ochii și privește spre nor și spre lumina din el și spre stelele care îl înconjoară. Steaua care arată drumul este steaua ta.”

Note de final



Evanghelia după Iuda

Pagina 44… [– circa cinci rânduri lipsă –]… Un nou fragment a fost plasat în partea de sus a paginilor 57 și 58 din Codex Tchacos când această carte se afla în tipografie. El se regăsește în traducerea prezentă, dar nu este vizibil în fotografia Evangheliei după Iuda de la pagina viii.

Gregor Wurst

Pagina 121… scrise în dialectul sahidic al coptei… Copta este limba creștinismului egiptean și ultima fază de dezvoltare a limbii egiptene – limba faraonilor, scrisă cu literele alfabetului grec plus câteva litere suplimentare, derivate din demotică, o formă cursivă de scriere a hieroglifelor. Sahidicul este unul dintre principalele două dialecte ale limbii copte.
Pagina 122… Cartea lui Allogenes… Printre specialiști, în ultimii ani, au circulat fotografii ale principalelor părți din primele patru pagini ale acestui text împreună cu cele ale ultimelor două pagini din Evanghelia după Iuda. Astfel s–a creat impresia că respectivele patru pagini fac parte tot din evanghelie. Analiza papirusului însă, care urmează a fi publicată în viitoarea ediție critică, a demonstrat că aceste pagini constituie partea introductivă a unei a patra fascicule, al cărei titlu, impropriu păstrat, ar putea fi „C[artea lui Allogenes]”.
Pagina 123… studiul „gnosticilor”… Referitor la semnificația termenilor gnoză și gnostic, vezi eseul lui Marvin Meyer din acest volum.
Pagina 123 Și Cain, spun alții… pe care o numesc Evanghelia după Iuda. Traducere în engleză de Bentley Layton, The Gnostic Scriptures: A New Translation with Annotations and Introductions (Garden City, NY: Doubleday, 1987), 181 (ușor adaptată).
Pagina 123… Esau, Korah și sodomiții… Pentru Esau, vezi Geneza 25:19–34, 27:32–33; pentru Korah, Geneza 36:5 și Numerii 16–17; pentru sodomiți, Geneza 18–19.
Pagina 124… gruparea a fost numită a „cainiților”… Vezi Birger A. Pearson, Gnosticism, Judaism, and Egyptian Christianity, Studies in Antiquity and Christianity (Minneapolis: Fortress, 1990), 95–107. Pearson susține că, în Antichitate, nu a existat nicio sectă gnostică anume a cainiților. Pentru a–l cita, „Sistemul cainit de gnoză, descris ca atare de ereziologi, nu este altceva decât o închipuire a lor, o construcție artificială”.
Pagina 124… și–au bazat ideile doar pe lucrarea lui Irineu. Pentru un studiu complet al surselor creștine antice privitoare la cainiți și la Evanghelia după Iuda, vezi articolul lui Clemens Scholten, „Kainiten”, în Reallexikon für Antike und Christentum (Stuttgart: Anton Hiersemann, 2001), 19:972–73; vezi și Wilhelm Schneemelcher, ed., New Testament Apocrypha (traducerea în engleză redactată de Robert Melachlan Wilson; ed. Reviz.; Cambridge, England: James Clarke; Louisville, KY: Westminster/John Knox, 1991–92), 1:386–87.
Pagina 125 Mai mult decât atât, o nouă erezie a izbucnit… omenirii să fie amânată. Traducere după Alexander Roberts și James Donaldson, editori, Ante–Nicene Fathers: Translations of the Writings of the Fathers down to A.D. 325 (Buffalo, NY: Christian Literature Publishing Company, 1885–96; retipărit, Peabody, MA: Hendrickson, 1994), 3:651 (ușor adaptată).
Pagina 126… mai mult de o singură Evanghelie după Iuda… La fel ca în cazul celebrei Evanghelii după Toma, cunoscută în principal grație traducerii în coptă din Codexul II, 2, de la Nag Hammadi. În plus, există și o altă Evanghelie după Toma, care aparține așa–numitelor evanghelii ale copilăriei și al cărei conținut diferă complet de textul de la Nag Hammadi.
Pagina 127… acelor „alți” gnostici. Așa cum subliniază Clemens Scholten („Kainiten”, 975). Scholten s–a întrebat dacă ultima frază a relatării lui Irineu implică totuși existenta unei Evanghelii după Iuda.
Pagina 127… „oferă” sau „prezintă”… Termenul latin aferent, utilizat aici de cel care a tradus textul lui Irineu, poate fi tradus prin „ei oferă”, „ei prezintă” sau chiar „ei produc”, astfel că interpretarea depinde în mare parte de varianta preferată.
Pagina 128… tuturor lucrurilor, cerești și pământești deopotrivă. Această interpretare este susținută și de Hans–Josef Klauck; vezi Judas: Ein Jünger des Herrn, Quaestiones Disputatae 111 (Freiburg: Herder, 1987), 19–21.
Pagina 129… urmașilor lui Set… Referitor la „acel neam” și la urmașii lui Set, vezi eseul lui Marvin Meyer.
Pagina 131… cineva (sau ceva)… Nu este clar la cine sau la ce se referă acest termen. În textul în coptă, el trimite la un strămoș pe linie masculină.
Pagina 134… nu a fost încă stabilită. Motivul constă în faptul că niciuna dintre versiunile Cărții Secrete a lui Ioan, transmise prin intermediul diverselor lucrări în coptă, nu poate fi identificată ca sursa pe care s–a bazat Irineu în Împotriva ereziilor 1.29. De fapt, Cartea Secretă a lui Ioan a suferit modificări substanțiale de–a lungul timpului, astfel că orice teorie, care identifică o anumită formă textuală ca fiind cea originală, se bazează pe un considerabil volum de critică literară, fiind deci conjunctural; vezi John D. Turner, Sethian Gnosticism and the Platonic Tradition, Bibliotheque copte de Nag Hammadi, Section „Etudes” 6 (Sainte Foy, Quebec: Presses de l’Universite Laval; Louvain: Peeters, 2001), 136–41.

Marvin Meyer

Pagina 137… de Irineu și de alți ereziologi… Cu privire la ereziologi și la Evanghelia după Iuda, vezi eseul lui Gregor Wurst. Aici și mai departe se fac referiri la Irineu, Împotriva ereziilor 1.31.1, și Epifanios, Panarion 38.1–3. Pentru o traducere a textelor lui Irineu și ale altor ereziologi împotriva așa–numiților cainiți, vezi Werner Foerster, ed., Gnosis: A Selection of Gnostic Texts (Oxford: Clarendon Press, 1972, 1974), 1:41–43; și (numai Irineu) Bentley Layton, The Gnostic Scriptures: A New Translation with Annotations and Introductions (Garden City, NY: Doubleday, 1987), 181.
Pagina 138… textele de la Nag Hammadi… Referitor la arhiva de la Nag Hammadi, vezi Jean–Pierre Mahé și Paul–Hubert Foirier, editori, Écrits gnostiques, Bibliothèque de la Pleiade (Paris: Gallimard, 2007 [sub tipar]); Marvin Meyer, The Gnostic Discoveries: The Impact of the Nag Hammadi Library (San Francisco: HarperSanFrancisco, 2005); Marvin Meyer, ed., The Nag Hammadi Scriptures: The International Edition (San Francisco: HarperSanFrancisco, 2006 [sub tipar]); James M. Robinson, ed., The Nag Hammadi Library în English, ed. A III–a (San Francisco: HarperSanFrancisco, 1998); Hans–Martin Schenke, Hans–Gebhard Bethge și Ursula Ulrike Kaiser, editori, Nag Hammadi Deutsch, 2 vol., Die Griechischen Christlichen Schriftsteller der ersten Jahrhunderte, Neue Folge 8, 12 (Berlin: Walter de Gruyter, 2001, 2003).
Pagina 139… „cunoscători” sau „oameni ai cunoașterii”. Cu privire la utilizarea cuvântului gnostic și a altor termeni înrudiți, dar și la tipul gândirii gnostice, vezi Layton, Gnostic Scriptures; Bentley Layton, „Prolegomena to the Study of Ancient Gnosticism” în L. Michael White și O. Larry Yarbrough, editori, The Social World of the First Christians: Essays în Honor of Wayne A. Meeks (Minneapolis: Fortress, 1995), 334–50; Antti Marjanen, ed., Was There a Gnostic Religion?; Publicații ale Societății Exegetice Finlandeze 87 (Göttingen: Vandenhoeck & Ruprecht, 2005); Meyer, Gnostic Dicoveries, 38–43; Marvin Meyer, The Gnostic Gospels of Jesus: The Definitive Collection of Mystical Gospels and Secret Books about Jesus of Nazareth (San Francisco: HarperSanFrancisco, 2005), x–xiii; Marvin Meyer, „Gnosticism, Gnostics și The Gnostic Bible” (Boston: Shambhala, 2003), 1–19; Birger A. Pearson, Gnosticism and Christianity în Roman and Coptic Egypt, Studies în Antiquity and Christianity (New York: Clark Internațional, 2004), 201–23; Kurt Rudolph, Gnosis: The Nature and History of Gnosticism, English translation ed. Robert Melachlan Wilson (San Francisco: HarperSanFrancisco, 1987).
Pagina 139… acoperind numeroase tipuri de credințe… Vezi Karen L. King, What Is Gnosticism? (Cambridge, MA: Belknap Press/Harvard University Press, 2003); Michael A. Williams, Rethinking „Gnosticism”: An Argument for Dismantling a Dubious Category (Princeton NJ: Princeton University Press, 1996)
Pagina 139… grupări înrudite cu gnosticii setieni. Vezi Hans–Martin Schenke, „The Phenomenon and Significance of Sethian Gnosticism”, în Bentley Layton, ed., The Rediscovery of Gnosticism: Proceedings of the Internațional Conference on Gnosticism at Yale, New Haven, Connecticut, March 28–31, 1978, Studies in the History of Religions (Supplements to Numen) 41 (Leiden: E.J. Brill, 1980–81), 2:588–616; Hans–Martin Schenke, „Das sethianische System nach Nag–Hammadi– Handschriften”, în Peter Nagel, ed., Studia Coptica (Berlin: Akademie Verlag, 1974), 165–72; John D. Turner, „Sethian Gnosticism: A Literary History”, în Charles W. Hedrick și Robert Hodgson Jr., editori, Nag Hammadi, Gnosticism, and Early Christianity (Peabody, MA: Hendrickson, 1986), 55–86; John D. Turner, Sethian Gnosticism and the Platonic Tradition, Bibliotheque copte de Nag Hammadi, Section „Études” 6 (Sainte Foy, Quèbec: Presses de l’Université Laval; Louvain: Peeters, 2001); Michael A. Williams, „Sethianism”, în Antti Marjanen și Petri Luomanen, editori, A Companion to Second–Century „Heretics”, Supplements to Vigiliae Christianae 76 (Leiden: E.J. Brill, 2005), 32–63.
Pagina 140 Confesiunea lui Iuda Iscarioteanul… în Evangheliile sinoptice din Noul Testament, Petru este cel care mărturisește cine este Iisus; vezi Matei 16:13–20; Marcu 8:27–30; Luca 9:18–21. Când Iisus îi întreabă pe ucenici cine zic oamenii că este el, în Evanghelia după Matei, aceștia răspund că unii spun că e Ilie, iar alții Ieremia sau un alt profet, iar Petru adaugă: „Tu ești Hristosul, Fiul lui Dumnezeu Celui viu”; în Evanghelia după Marcu, Petru spune „Tu ești Hristosul”, iar în cea după Luca, „Hristosul lui Dumnezeu”. Vezi mărturisirea ucenicilor în Evanghelia după Iuda 34. Toma rostește următoarele cuvinte despre Iisus în Evanghelia după Toma 13:

Iisus le–a spus ucenicilor: „Comparați–mă cu ceva și spuneți–mi cum sunt.” Simon Petru i–a răspuns: „Tu ești ca un trimis drept”.
Matei i–a zis: „Ești ca un filosof înțelept.” Toma i–a răspuns: „Învățătorule, gura mea nu e demnă să spună cum ești.” Iisus le–a zis: „Nu sunt eu învățătorul tău. Fiindcă ai băut, te–ai îmbătat de la izvorul fremătător pe care eu l–am vegheat.” Și l–a luat și l–a dus deoparte și i–a spus trei ziceri. și când Toma s–a întors la prietenii lui, ei l–au întrebat: „Ce ți–a spus Iisus?” Iar Toma le–a răspuns: „Dacă vă spun una dintre zicerile pe care mi le–a zis, veți lua pietre și mă veți bate cu ele, iar un foc va ieși din pietre și vă va nimici.”

Pagina 141… Dumnezeu cunoscut prin numele inefabil. Vezi W. W, Harvey, ed., Irenaeus, Libros quinque adversus haereses (Cambridge: Academy, 1857; retipărit, Ridgewood, NJ: Gregg, 1965) 221–22.
Pagina 142 Numeroase tratate setiene… creatorul lumii aparente. Turner, Sethian Gnosticism, 85. Citatul a fost ușor modificat, cu acordul autorului.
Pagina 144 Unicul este suveran… (Codexul II, 2–3, Nag Hammadi).
Traducerea textelor de la Nag Hammadi, redate în acest eseu, îmi aparține. Vezi Mayer, Gnostic Gospels of Jesus; Meyer, Nag Hammadi Scriptures.
Pagina 144… din alte texte. În 1 Corinteni 2:9, Pavel spune: „Ci precum este scris: «Cele ce ochiul n–a văzut și urechea n–a auzit, și la inima omului nu s–au suit, pe acestea le–a gătit Dumnezeu celor ce–L iubesc pe El».” În Evanghelia după Toma 17, citim: „Iisus a spus: «Vă voi da ceea ce niciun ochi n–a văzut, nicio ureche n–a auzit, nicio mână n–a atins și la inima omului nu s–a suit.»” Fragmentul din Rugăciunea Apostolului Pavel este citat în notele traducerii. Vezi și Michael E. Stone și John Strugnell, The Books of Elijah: Parts 1–2, Society of Biblical Literature Texts and Translations 18, Pseudepigrapha 8 (Missoula, MT: Scholars, 1979).
Pagina 145–146 Unicul este… Căci nimeni nu–l poate înțelege. Allogenes Străinul include un fragment (Nag Hammadi, Codexul XI, 61–64) similar cu această parte a Cărții Secrete a lui Ioan.
Pagina 147 Tatăl a privit… care e Barbelo. În versiunea scurtă a Cărții Secrete a lui Ioan se spune că Barbelo privește în Tatăl, se întoarce către el și apoi dă naștere unei scântei de lumină (vezi Berlin Gnostic Codex 8502, 29–30; Nag Hammadi, Codexul III, 9).
Pagina 147… Harmozel, Oroiael, Daveithai și Eleleth. Numele și rolurile celor patru luminători sunt discutate în Turner, Sethian Gnosticism.
Pagina 148… fragmente din Eugnostos cel Binecuvântat… Referitor la Eugnostos cel Binecuvântat și Înțelepciunea lui Iisus Hristos, vezi Douglas M. Parrott, Nag Hammadi Codices III, 3–4 fi V, I with Papyrus Berolinensis 8502,3 and Oxyrhynchus Papyrus 1081: Eugnostos and Sophia of Jesus Christ, Nag Hammadi Studies 27, The Coptic Gnostic Library (Leiden: E.J. Brill, 1991).
Pagina 150… zeul care creează această lume. Referitor la Înțelepciune, inclusiv la Înțelepciunea personificată în gândirea antică și îndeosebi în cea setiană, vezi Meyer, Gnostic Discoveries, 57–115.
Pagina 151 Acum Sophia… și era diform. Sophia încearcă să imite actul original, procreator, al Tatălui. Această relatare a faptului că Sophia dă naștere din sine însăși pare a reflecta anticele teorii ginecologice cu privire la reproducere și la corpul feminin. În mitologia elenă, zeița Hera îl imită și ea pe Zeus, aducând pe lume un copil de una singură. Conform unei versiuni a acestui mit, copilul este monstrul Tifon (Imn homeric închinat lui Apolo Pithianul 300–62). În conformitate cu o alta, pruncul este zeul șchiop Hefaistos, pe care Hera îl izgonește din Olimp și îl trimite în lumea de jos (Hesiod, Teogonia 924–29). În Cartea Secretă a lui Ioan, toate relele și nenorocirile din lume sunt cauzate de greșeala Sophiei.
Pagina 151–152 Pentru început… neajunsul eonilor. Aici, versiunea Epistolei lui Petru către Filip cuprinsă în arhiva de la Nag Hammadi menționează:

Pentru început, privitor la [neajunsul] eonilor, acesta este neajunsul. Când au apărut nesupunerea și neghiobia Mamei, fără porunca măreției Tatălui, ea a voit să creeze eoni. Când ea a vorbit, cel arogant a urmat. Dar când ea a lăsat în urmă o părticică, cel arogant a înhățat–o și a devenit un neajuns. Acesta este neajunsul eonilor. (135)

Pagina 152... Termenul neajuns apare și în… în textul în coptă al Evangheliei după Iuda, termenul neajuns este šōōt. Acesta și alte cuvinte similare au, în textele setiene și nu numai, rolul unor termeni tehnici care desemnează pierderea luminii divine ca urmare a greșelii Mamei.
Pagina 152… în ea însăși lumina divină. În Cartea Secretă a lui Ioan se regăsește următoarea descriere pitorească (pe care o cităm aici mai detaliat decât în notele traducerii) a modului în care divinul îl ademenește pe Yaldabaoth, creatorul acestei lumi, să insufle în oameni lumina divină și spiritul:

Când Mama a vrut să–și ia înapoi puterea pe care i–a cedat–o primului stăpânitor, s–a rugat la cel mai îndurător Mamă–Tată a Toate. Cu o poruncă sacră, Mama–Tatăl a trimis în jos cinci luminători, asupra locului îngerilor celui dintâi stăpânitor. Ei i–au dat lui sfat, așa încât ei să poată redobândi puterea mamei lor. Și i–au spus lui Yaldabaoth: „Suflă puțin din spiritul tău în fața lui Adam și trupul se va înălța.” El și–a suflat spiritul în Adam.
Spiritul este puterea mamei lui, dar el n–a știut aceasta, căci trăiește în necunoaștere. Puterea mamei a ieșit din Yaldabaoth și a intrat în trupul fizic care a fost făcut să fie aidoma celui care este dintru începuturi. Trupul s–a mișcat și a devenit puternic. Și a fost iluminat. Îndată, restul puterilor au devenit geloase. Deși Adam a luat flintă prin ele toate și ele și–au dat puterile acestui om, Adam era mai inteligent decât creatorii și decât primul stăpânitor. Când și–au dat seama că Adam era iluminat și putea gândi mai limpede decât ele și era lipsit de rău, l–au luat și l–au aruncat în cea mai joasă parte a întregului tărâm material. (II:19–20)

Pagina 153… Înțelepciunea superioară este numită Sophia sau Echamoth… Aici, Evanghelia după Filip menționează: „Există Echamoth și există Echmoth. Echamoth este, simplu, Înțelepciunea, dar Echmoth este Înțelepciunea morții – adică Înțelepciunea care cunoaște moartea și căreia i se spune mica Înțelepciune.” În alte surse (vezi Prima Apocalipsă a lui Iacov, Cartea lui Baruch și lucrările ereziologilor), Înțelepciunea inferioară e numită Achamoth și este posibil să fie considerată fiica Înțelepciunii superioare, Sophia. Numele Echamoth și Achamoth derivă din termenul ebraic care desemnează Înțelepciunea, Hochmah; Echmoth înseamnă „ca moartea” în ebraică și aramaică (’ekh–moth). Vezi Layton, Gnostic Scriptures, 336.
Pagina 154… „Sophia, a materiei”… Aici, în Cartea Sfântă a Marelui Spirit Invizibil, se afirmă: „Un nor [numit] Sophia, a materiei, a apărut.” Fragmentul este citat mai pe larg în notele traducerii.
Pagina 154… sunt cunoscute din alte surse setiene. Alte texte, precum Cartea Secretă a lui Ioan, Natura Stăpânitorilor și Despre originea lumii, se referă de asemenea la creatorul acestei lumi, numindu–l Samael – un termen care în aramaică înseamnă „zeu orb”.
Pagina 154… dă naștere celor doisprezece eoni. Referitor la Nebro, Nimrod în ebraică, iar în greacă Nebrod, în Septuaginta, vezi notele traducerii.
Pagina 155… a cărui fată strălucea de foc… Referitor la aceste descrieri, vezi fragmentele citate în notele traducerii.
Pagina 155… Al cincilea [este] Adonaios… Numele Adonaios derivă din ebraicul Adonai, „Domnul meu”, plus terminația pentru masculin în greacă –os. Adonaios deține un rol semnificativ în literatura gnostică. Vezi Cartea Secretă a lui Ioan, Despre originea lumii, Cartea Sfântă a Marelui Spirit Invizibil, Al Doilea Discurs al Marelui Set și Cartea lui Baruch.
Pagina 157 Set, al treilea fiu… Despre rolul lui Set în textele setiene și nu numai, vezi Birger A. Pearson, „The Figure of Seth în Gnostic Literature”, în Layton, Rediscovery of Gnosticism, 2:471–504; Pearson, Gnosticism and Christianity, 268–82; Birger A. Pearson, Gnosticism, Judaism, and Egyptian Christianity, Studies în Antiquity and Christianity (Minneapolis: Fortress, 1990), 52–83; Gedaliahu A.G. Stroumsa, Another Seed: Studies în Gnostic Mythology (Leiden: E.J. Brill, 1984); Turner, Sethian Gnosticism.
Pagina 160… în conformitate cu Cartea Secretă a lui Ioan… Aici, în Cartea Secretă a lui Ioan, se spune:

Din Precunoașterea Minții perfecte, prin voința exprimată a Spiritului Invizibil și voia celui Autogenerat, a apărut omul perfect, prima revelație, adevărul. Spiritul virgin l–a numit pe om Pigeradamas și l–a menit pentru cel dintâi tărâm etern împreună cu marele Autogenerat, cel uns, de primul luminător, Harmozel. Puterile lui sălășluiesc în el. Cel Invizibil i–a dat lui Pigeradamas o invincibilă putere a mintii. Pigeradamas a vorbit, a slăvit și a preamărit Spiritul Invizibil spunând: „Mulțumită ție, totul a luat ființă și la tine se va întoarce totul. Te voi preamări și te voi slăvi pe tine, cel Autogenerat, tărâmurile eterne, pe cei trei, Tatăl, Mama, Pruncul, puterea perfectă.” Pigeradamas l–a destinat pe fiul său, Set, celui de–al doilea tărâm etern, înaintea celui de–al doilea luminător, Oroiael. Pe al treilea tărâm etern ședea vlăstarul lui Set împreună cu al treilea luminător, Daveithai. Sufletele sfinților stăteau acolo. Pe al patrulea tărâm etern ședeau sufletele celor care nu cunoșteau Deplinătatea. Ele nu s–au pocăit imediat, ci au mai stat puțin și s–au pocăit mai târziu. Ele au ajuns împreună cu al patrulea luminător, Eleleth. Acestea sunt creaturile care slăvesc Spiritul Invizibil.

Pagina 160… „Adam Străinul”, „sfântul Adam” sau „bătrânul Adam”. Pentru posibilele etimologii ale numelui Pigeradamas sau Geradamas, vezi Meyer, Gnostic Gospels of Jesus, 312–13.
Pagina 160 Această legătură strânsă între Adamas… Hans–Martin Schenke, Der Gott „Mensch” în der Gnosis: Eine religionsgeschichtliche Beitrag zur Diskussion über die paulinische Anschauung von der Kirche als Leih Christi (Göttingen: Vandenhoeck & Ruprecht, 1962).
Pagina 161… „unei imagini în locul unei imagini”… Referitor la expresia „o imagine în locul unei [imagini]”, vezi Evanghelia după Toma 22:

Iisus le–a spus: „Când contopiți cei doi într–unul și când faceți ce e înăuntru să fie ca aceea ce e în afară și ce e în afară ca aceea ce e înăuntru, susul ca josul, și când contopiți bărbătescul și femeiescul într–unul singur, așa încât bărbătescul nu va fi bărbătesc și nici femeiescul femeiesc, când faceți ochi în locul unui ochi, o mână în locul unei mâini, un picior în locul unui picior, o imagine în locul unei imagini, atunci veți intra în [împărăție].”

Pagina 164 Astfel creatorul a vorbit… existență binecuvântată și plăcută.
Pagina 165… texte setiene care includeau astfel de teme platoniciene… Referitor la textele setiene cu influențe platoniciene, vezi Turner, Sethian Gnosticism.

Când Frieda Tchacos Nussberger, comerciantă de antichități din Zürich, a achiziționat codexul care cuprinde și Evanghelia după Iuda, în anul 2000, acesta se afla deja pe piață de aproape douăzeci de ani și „călătorise” din Egipt în Europa și apoi în Statele Unite ale Americii. Elvețianul Rodolphe Kasser, expert în texte scrise în limba coptă, declară că n–a mai văzut vreun document aflat într–o stare atât de precară. „Manuscrisul era atât de fragil, încât s–ar fi putut fărâmița la cea mai slabă atingere.” Îngrijorată de gradul de deteriorare a codexului, Tchacos l–a încredințat Fundației Maecenas pentru Artă Antică, care va restaura și traduce întregul codex, cedându–i în cele din urmă Muzeului Copt din Cairo. Proiectul, care îmbina arheologia, știința de ultimă oră și o temă de interes cultural, a stârnit în mod firesc interesul societății Național Geographic. Aceasta a beneficiat de sprijinul Institutului Waitt pentru Descoperiri Istorice, o fundație creată de Ted Waitt, fondatorul Gateway, pentru a susține acele proiecte menite să lărgească orizontul de cunoaștere al omenirii prin intermediul cercetărilor istorice și științifice. Societatea Național Geographic și Institutul Waitt au colaborat cu Fundația Maecenas la autentificarea documentului, la continuarea procesului de restaurare și la traducerea textului. Mai întâi însă, a fost necesar ca restauratoarea Florence Darbre, asistată de specialiștii în studii copte Rodolphe Kasser și Gregor Wurst, să readucă documentul la viață.
Cineva schimbase ordinea paginilor, iar partea de sus a papirusului (care conținea numărul de pagină) se rupsese. Iar provocarea nu se sfârșea aici: aproape o mie de fragmente zăceau în neorânduială. Darbre a cules fragilele fărâmițe cu penseta și le–a așezat între plăci de sticlă. Cu ajutorul unui computer, ea și Wurst au reușit să reasambleze întregul text în proporție de peste 75 la sută, în cinci ani de muncă meticuloasă. Kasser, Wurst și Marvin Meyer, în colaborare cu François Gaudard, au tradus documentul de douăzeci și șase de pagini – o relatare detaliată a unor convingeri gnostice, de mult considerate pierdute. Specialiștii în creștinismul timpuriu afirmă că aceasta este cea mai spectaculoasă descoperire de acest tip din ultimele decenii. Pentru a cita cuvintele lui Kasser, „lucrarea a revenit la lumină printr–un miracol.”
Pentru a certifica vârsta și autenticitatea codexului, Societatea Național Geographic l–a supus celor mai atente analize, fără a–i accentua starea de degradare. Astfel, eșantioane minuscule de papirus au fost prelevate pentru cel mai riguros proces de datare cu carbon radioactiv; de asemenea, au fost consultați și alți specialiști de prim rang în studii copte, cu experiență în domeniul paleografiei și codicologiei.
În decembrie 2004, reprezentanții Societății Național Geographic au dus personal cele cinci fragmente minuscule la Universitatea din Arizona, Tucson, pentru a fi supuse datării cu carbon radioactiv în Laboratorul de Spectrometrie de Masă Accelerată (AMS). Patru dintre eșantioane erau bucățele de papirus din codex, iar al cincilea era un mic fragment de piele din copertă, cu puțin papirus atașat. Nicio porțiune de text nu a fost afectată în cursul acestui proces.
La începutul lunii ianuarie 2005, oamenii de știință de la laboratorul AMS au încheiat procesul de datare. Deși vârstele calibrate ale eșantioanelor individuale variau, media întregului document se situa între anii 220 și 340 e.n., cu o marjă de eroare de /– 60 de ani.
În conformitate cu declarațiile dr. Tim Jull, directorul Laboratorului AMS, și ale cercetătorului Greg Hodgins, „vârstele calibrate ale papirusului și copertei din piele sunt strâns apropiate și plasează vârsta codexului în secolele al treilea și al patrulea d.Hr.”
De la descoperirea acestei metode la sfârșitul anilor ’40, datarea cu carbon radioactiv a constituit tehnica–standard de evaluare a vârstei obiectelor și artefactelor antice în domenii variate, de la arheologie la paleoclimatologie. Dezvoltarea spectrometriei de masă accelerată a permis cercetătorilor să preleveze numeroase eșantioane de foarte mici dimensiuni dintr–un artefact, așa cum s–a întâmplat și în cazul codexului.
Laboratorul AMS al Universității din Arizona se bucură de un renume internațional, aici fiind datate cu precizie Manuscrisele de la Marea Moartă, fapt care a permis specialiștilor să le situeze în mod corect în contextul lor istoric.
Conținutul și stilul lingvistic ale codexului constituie o dovadă suplimentară a autenticității sale, susțin experții care l–au studiat. Printre aceștia se numără dr. Rodolphe Kasser, fost profesor la Universitatea din Geneva și traducător de excepție al arhivei de la Nag Hammadi, Marvin Meyer de la Universitatea Chapman (Orange, California), Stephen Emmel, profesor de studii copte la Universitatea din Münster (Germania), și Gregor Wurst, profesor de patristică și istorie ecleziastică la Universitatea din Augsburg (Germania). Toți au contribuit la traducerea codexului.
În conformitate cu afirmațiile lor, conceptele teologice și structura lingvistică a manuscrisului sunt similare cu cele din cadrul arhivei de la Nag Hammadi – o serie de texte, în principal gnostice, descoperite în Egipt în anii ’40, care datează tot din primele secole de existentă a creștinismului.
„Textul corespunde ideilor vehiculate în secolul al doilea al erei noastre. Chiar în această formă fragmentară, este extrem de interesant și se încadrează perfect în gândirea din secolul al doilea, îndeosebi din anii de mijloc ai secolului”, a declarat dr. Meyer.
Emmel este de acord cu opinia lui Meyer, conform căreia conținutul codexului reflectă viziunea gnostică asupra lumii, predominantă în secolul al doilea. „[Pentru a contraface un asemenea document], ar trebui să poți ilustra o lume cu totul diferită de tot ceea ce știm astăzi. O lume veche de o mie cinci sute de ani… Pentru specialiștii care își petrec întreaga carieră studiind acea epocă este dificil chiar și să înțeleagă lumea respectivă, fără să ne mai gândim la recrearea ei. Ar fi nevoie de un veritabil geniu pentru a realiza un asemenea artefact, iar eu, personal, nu cred că acest lucru este posibil”, susține Emmel. „Nu am nicio îndoială că acest codex este un artefact original, din Egiptul antic, și că textul său constituie un exemplu veridic al literaturii apocrife a creștinismului timpuriu”, a adăugat el.
Pe lângă faptul că reflectă o viziune gnostică asupra lumii, dovezile paleografice susțin și autenticitatea codexului. Dr. Emmel, expert în paleografia coptă, ne–a oferit următoarea evaluare: „Este atent scris de un scrib de profesie. Tipul de scriere îmi amintește puternic de manuscrisele de la Nag Hammadi. Scrisul nu este identic cu al niciunuia dintre acestea, dar e un tip similar. Pentru mine, întrebarea dacă ar fi posibil ca un asemenea obiect să fie falsificat de cineva din epoca modernă este superfluă; nici nu se pune această problemă. Nu numai că ar trebui să ai la dispoziție materiale originale pentru a o face – papirus, și nu orice fel de papirus, ci unul antic –, dar ar fi necesar să știi cum să imiți scrierea coptă din acea perioadă timpurie. Numărul specialiștilor în coptă care au aceste cunoștințe este foarte mic. De asemenea, ar trebui să compui în coptă un text convingător și corect din punct de vedere gramatical. Iar cei care ar putea face acest lucru sunt chiar mai puțini decât aceia care pot citi în coptă.”
În încercarea de a atesta, dincolo de orice dubiu, autenticitatea codexului, au fost trimise mostre de cerneală la firma McCrone and Associates, bine cunoscută pentru activitatea sa în analiza legală a cernelurilor. Și această examinare a confirmat caracterul autentic al documentului. Microscopia de transmisie electronică a demonstrat prezenta negrului de fum ca un constituent principal al cernelii, iar agentul de legare este o rășină – elemente care corespund cu cernelurile ce datează din secolele al treilea și al patrulea e.n.
Folosind metoda spectroscopiei Raman, McCrone and Associates a stabilit faptul că în cerneala codexului se regăsește un compus metalic al acidului galic existent în cernelurile pe bază de fier utilizate în secolul al treilea.



Dr. Rodolphe Kasser, profesor emerit la Facultatea de Arte a Universității din Geneva, este unul dintre coptologii de marcă ai lumii. El a organizat restaurarea și pregătirea ediției princeps a Codexului Tchacos, care cuprinde Evanghelia după Iuda și alte trei texte gnostice în limba coptă.

Dr. Marvin Meyer, profesor Griset de studii creștine și biblice la Universitatea Chapman și director al Institutului Albert Schweitzer din cadrul aceleiași universități, este unul dintre cei mai de seamă specialiști în domeniul gnosticismului, al arhivei de la Nag Hammadi și al textelor referitoare la Iisus neincluse în Noul Testament.

Dr. Gregor Wurst este profesor de patristică și istorie ecleziastică la Universitatea din Augsburg, Germania.

Dr. Bart D. Ehrman este profesor James A. Gray și șef de catedră al Departamentului de Studii Religioase de la Universitatea din Carolina de Nord, Chapel Hill, și totodată expert în creștinismul timpuriu.

Dr. François Gaudard este egiptolog și cercetător asociat la Institutul Oriental al Universității din Chicago. 